SunOnline: Dheenah furassaara koh Tweet kuraa massala eh balanee\nދީނަށް ފުރައްސާރަކޮށް ޓްވީޓު ކުރާ މައްސަލައެއް ބަލަނީ\n14 Mar 2020, 11:59\nޝަހީދު ހުސައިން އާދަމް ބިލްޑިން ---- ސަން ފައިލް ފޮޓޯ/ އިހްތިޝާމް މުހައްމަދު\nއިސްލާމްދީނަށް ފުރައްސާރަކޮށް ޓްވީޓުކުރާ މައްސަލައެއް ފުލުހުން ބަލަން ފަށާއިފިއެވެ.\nފުލުންގެ ތަރުޖަމާނު އިޒްމިއާ ޒާހިރު ވިދާޅުވީ އިސްލާމްދީނަށް ތައުހީނުކޮށް ދީނީ އެއްބައިވަންތަކަމުގެ ގާނޫނާ ހިލާފުވާ ކޮންޓެންޓް ޓްވީޓު ކުރާކަމުގެ ޝަކުވާ ލިބެމުންދާ ކަމަށެވެ.\nއެކަމާ ގުޅިގެން ފުލުހުން ބަލަންޖެހޭ ކަންކަން ބެލުމަށްފަހު، އަޅަންޖެހޭ ފިޔަވަޅުތައް އަޅާނެ ކަމަށް ފުލުހުން ބުންޏެވެ.\nދީނަށް ފުރައްސާރަކޮށް ޓްވީޓު ކުރާ މައްސަލައެއް ފުލުހުން ބަލަން ފަށާފައިވާއިރު ދީނަށް ފުރައްސާރަކޮށްގެން މިދޔަ ސެޕްޓެމްބަރު މަހު ގދ ތިނަދޫ އިން ހައްޔަރު ކުރި މީހާ ވަނީ މިދިޔަ ހަފްތާ ކޯޓުން ދޫކޮށްލައިފައެވެ.\nޝަރީއަތުން ގޮތެއް ނިންމަންދެން ބަންދުކޮށްފައި ހުރި މީހާ ދޫކޮށްލާފައިވަނީ އޭނާ ބަންދުން ދޫކޮށްލުމަށް ތިނަދޫ މެޖިސްޓްރޭޓު ކޯޓުން އަމުރުކުރުމުން މިދިޔަ ބުރާސްފަތި ދުވަހުއެވެ.\nޓްވިޓާ މެދުވެރިކޮށް އިސްލާމް ދީނަށް ފުރައްސާރަކޮށް ހަޖޫޖެހި މައްސަލާގައި ހައްޔަރުކޮށްފައިވަނީ "ރުސްތުމް" ނަމަކަށް ކިޔާ ޓްވިޓާ ހޭންޑުލްއަކުން ޓްވީޓްކުރާ މީހެކެވެ.\nއެ މީހާ ބުނެފައި ވަނީ ދީނާ ދެކޮޅު އެއްވުމެއް ތިނަދޫގައި އޭނާ ބާއްވައި އަދި ޒުވާނުންނަށް އޭނާ ދެކޭ ގޮތް ކިޔައިދީފައިވާ ކަމަށެވެ. އަދި ދީނާ ދެކޮޅަށް ކުރާ މަސައްކަތް އޭނާ ފާޅުގައި ފެއްޓީ ކަމަށާއި އިތުރު އެއްވުންތައް ވެސް ބާއްވާނެ ކަމަށް އޭނާ ބުނެފައިވެ އެވެ.\nމީގެ އިތުރުން މާތްﷲ އާއި ރަސޫލާއަށް ބަދުބަސްތައް ރައްދުވާ ފަދަ އެއްޗިހި ވެސް އޭނާ ޓްވީޓްކޮށްފައިވެ އެވެ. ބަންދުން ދޫކޮށްލުމާއެކު އެ ހޭންޑްލް އިން އަނެއްކާވެސް އިސްލާމްދީނަށް ފުރައްސާރަކޮށް ޓްވީޓު ކޮށްފައިވެއެވެ.


10 ގައުމެއްގެ ފަތުރުވެރިންނަށް ކަރަންޓީނު ވާންނުޖެހި ނޮވެމްބަރުން ފެށިގެން ތައިލެންޑަށް އެތެރެވެވޭނެ\nކޯވިޑް-19 ކޮންޓްރޯލް ކުރެވިފައިވާ 10 ގައުމެއްގެ، ވެކްސިން ފުރިހަމަކޮށްފައިވާ ފަތުރުވެރިންނަށް އަންނަ ނޮވެމްބަރު މަހުން ފެށިގެން ތައިލެންޑް ހުޅުވާލަން ނިންމައިފިއެވެ.\nމިގޮތުން އެ ގައުމުތަކުގެ ފަތުރުވެރިން ތައިލެންޑްއަށް އެތެރެވުމުގެ ކުރިން ސީޕީއާރް ޓެސްޓް ހަދައި، އެ ޓެސްޓްގެ ނަތީޖާ ނެގެޓިވް ވާންޖެހޭނެކަަމަށް އެ ގައުމުން ބުނެފަވެއެވެ. އަދި އެ ފަތުރުވެރިން ތައިލެންޑަށް އެތެރެވުމަށްފަހު ވެސް ޕީ.ސީ.އާރް ޓެސްޓް ހަދަންޖެހޭއިރު، އެ ޓެސްޓްގެ ނަތީޖާ ނެގެޓިވް ވެއްޖެނަމަ ތައިލެންޑްގައި ކަރަންޓީން ނުވެ އުޅެވޭނެކަމަށް ތައިލެންޑް ޓޫރިޒަމް ބޯޑުން ވަނީ ބުނެފައެވެ.\nތައިލެންޑްއަށް އެރުމަށް ހުއްދަދީފައިވާ ގައުމުތަކުގެ ތެރޭގައި އެމެރިކާ، އިންގިރޭސިވިލާތް، ކެނެޑާ، ޖަރުމަންވިލާތް، ޗައިނާ، ސިންގަޕޫރު އަދި މެލޭޝިޔާ ހިމެނެއެވެ. އަދި އިތުރު3ގައުމެއްގެ ފަތުރުވެރިން އެތެރެވާން ހުއްދަ ދޭން ނިންމާފައިވާއިރު، އެގައުމުތަކުގެ ނަން އިޢުލާންކުރުމަށް ނިންމާފައިވަނީ ޑިސެމްބަރު މަހުގައިކަމަށްވެސް ޓުއަރިޒަމް ބޯޑުން ހާމަކޮށްފައިވެއެވެ.\nނޮވެމްބަރު މަހު ތައިލޭންޑްގެ ބޯޑަރު ހުޅުވާލާ ތައި އެއާރވޭސްއިން މިހާރުވެސް ދަނީ އެގައުމުގެ 36 މަންޒިލަކަށް ފްލައިޓްތައް އޮޕަރޭޓްކުރުމުގެ މަސައްކަތްތައް ކުރަމުންކަމަށް ތައިލެންޑްގެ ބޮޑުވަޒީރު ޕުރަޔުތް ޗަން އޯޗާ ވަނީ ވިދާޅިވެފައެވެ.\nތައިލެންޑް ފަތުރުވެރިންނަށް ނޮވެމްބަރު 1 ގައި ހުޅުވާލަން ތައްޔާރުވެފައިވާ އިރު އެގައުމުގައި އިޢުލާންކޮށްފައިވާ ކުއްލި ނުރައްކަލުގެ ހާލަތު މެދުކަނޑާލުމަށް ހަމަޖެހިފައިވަނީ ނޮވެމްބަރު މަހުގެ 30 ވަނަ ދުވަހުއެވެ.\nތައި ސަރުކާރުން އެ ގައުމުގައި ހިންގާފައިވާ ލޮކްޑައުން ނިމުމަކަށް ގެނެސްފައި ނުވާތީ އެގައުމުގެ ޒުވާނުންނާއި ޅައުމުރުފުރާގެ ކުދިން އަންނަނީ މަގުތަކުގައި މުޒާހަރާ ވެސް ކުރަމުންނެވެ.


China Ge Rocket Eh Dhuniye Aa Dhimaalah - Vaguthu\nކޮވިޑް-19: ހަރުކަށި ފިޔަވަޅުތަކާއިއެކު ހަމަނޭވައެއް! - 15 ގަޑިއިރު ކުރިން\nޗައިނާގެ ރޮކެޓެއް ދުނިޔެއާ ދިމާލަށް\n100 ފޫޓުގެ ދިގު ޗައިނާގެ ރޮކެޓެއް އެނބުރި ދުނިޔޭގެ އެޓްމޯސްފެއާއާއި ދިމާލަށް އަންނަ ކަމަށް ރިޕޯޓުތައް ބުނެފިއެވެ. މި ރޮކެޓު ދުނިޔެއަށް ވެއްޓޭނެ ކަމަށް ލަފާކޮށްފައިވަނީ މިއަދު ހެނދުނު 10 އަކުންް ފެށިގެން އާދިއްތަ ދުވަހު ހެނދުނު 11 އާއި ދެމެދުގެ ވަގުތެއްގައެވެ.\nރޮކެޓު ވެއްޓޭނީ ދުނިޔޭގެ ކޮން ހިސާބަކަށް ކަމެއް ލަފާކުރަން ނޭނގޭ ކަމަށް ތަޖުރިބާކާރުން ބުނަމުންދެއެވެ.\nއެމެރިކާގެ ޑިފެންސް ސެކްރެޓަރީ ލޮއިޑް އޮސްޓިން ބުނެފައިވަނީ ރޮކެޓުގެ ކަންތައްތައް ވަރަށް ކައިރިން ބަލައި މޮނިޓާ ކުރަމުންދާ ކަމަށާއި، އުންމީދަކީ މީހުން ނޫޅޭ ސަރަހައްދަކަށް ނުވަތަ ކަނޑަށް ރޮކެޓު ވެއްޓުން ކަމަށެވެ.\nޗައިނާއިން މާރޗް 5ބީ ލޯންޗް ކޮށްފައިވަނީ އެޕްރީލް މަހުގެ 29 ވަނަ ދުވަހުއެވެ. އޯބިޓަށް މި ރޮކެޓު ފޮނުވާލައިފައިވަނީ ޗައިނާ ސްޕޭސް ސްޓޭޝަނަަށް ފޮނުވުމަށެވެ. ޗައިނާއިން މި ރޮކެޓު ފޮނުވާލި ފަހުން އޭގެ ކޮންޓްރޯލް ވަނީ ގެއްލިފައެވެ. މާނަ އަކީ ދުނިޔެއަށް މި ރޮކެޓު ވެއްޓެން އަންނަ އިރު އެއްވެސް ކޮންޓްރޯލެއް ނުހުންނާނެ ކަމެވެ.\nޗައިނާ މުސްލިމުންނަށް ކުރާ އަނިޔާތައް ހާމަކުރަން އަޑުއެހުމެއް ބާއްވަނީ\nމެއި 8, 2021 19:13\nތިޔައީ އާކަމެއްނޫން، އެމެރިކާއިން ފޮނުވާ ރޮކެޓުވެސް ހަމަ ތިހެން ވެއްޓެނީ، ވެއްޓޭއިރު އެވާހަކަ އޮންނަނީ ވަރަށް މޮޅުކަމަކަށް ހަދައިގެން ހުދުމީހުންގެ ނޫސްތަކުން ޕުރޮޕެގެންޑާ ފަތުރާފަ، ޗައިނާވީމަ ވަރަށް ނުރައްކާ ބައެއްކަމަށް މީހުންގެ ބޮލަށް ވައްދަން ހުދުމީިހުންގެ ޕުރޮޕެގެންޑާ ނޫސްތަކުގަ އިރުއިރުކޮޅާ ތިވާހަކަ ޖަހަނީ.\nމެއި 9, 2021 12:04\nކީއްކުރާނީ. ޖައިނާ މީހުން ކަޅުވީމަ އެމީހުންނަށް ދޮން މީހުން ކުރާ ނަފުރަތު ކުރާނެ.\nމެއި 9, 2021 09:54\nތިރޮކެޓް މިއަދު (9 މެއި)ހެދުނު 7:24 ގައި ދ. ކުޑަހުވަދޫ ކަރިއަށްވަނީ ވެއްޓިފައި


SunOnline: #VAAHAKA: Vaki nuve mihithaa - Episode 12\nވަކި ނުވެ މިހިތާ... 12\nމަރިޔަމް ހިމްނާ (ހިމީ) 12 Jun 2022, 08:39\n"މިޝްޔާ ކިހިނެއް؟" އިވުނު ފިރިހެންވަންތަ އަޑާއެކު މިޝްޔާއަށް އެ އަޑު އައި ދިމާލަށް ބަލައިލެވުނެވެ.\nއެއާއެކު މިޝްޔާގެ ލޮލުގައި ފުރަތަމަވެސް އަޅައިގަތީ އެ ޒުވާނާގެ އަޅިކުލައިގެ ކަޅިއެވެ. އެއީ އޭނާއަށް ފިހާރަތެރެއިން ފެނުނު ޒުވާނާކަށް އޭނާއަށް އެނގުމާއެކު ކުޑަކޮށް ކަންބޮޑުވާގޮތްވިއެވެ. މިޝްޔާއަށް ފަރުވާތެރިކަމާއެކު އެ ޒުވާނާއަށް ބަލައިލެވުނެވެ. އެ ޒުވާނާގެ ތުންފަތްމަތީގައި ލުއި ހިނިތުންވުމެއް ދުވެލަ ދުވެލާ ހުއްޓެވެ. މިޝްޔާއަށް ދުރަށް ނަޒަރު ހުއްޓައިލެވުނެވެ. މިޝްޔާއަށް އައި ބަދަލުތަކުން ނާޒިލްއަށް އޭނާގެ ހިނިތުންވުން ފުޅާކޮށްލެވުނެވެ.\n"ކިހިނެއް މިހާރު؟ ރަނގަޅު؟" މާކިން އިސްވެ ނާޒިލްއާ ސުވާލުކޮށްލިއެވެ.\n"ފެންނަ ފެނުމަށް ނޯމަލް ވަމުން ދަނީ... ލޭގެ ރިޕޯޓްތައް ވެސް އޯކޭ." ނާޒިލް ބުނެލިއެވެ.\n"މާކް، އަހަރެން އިތުރު ބޭހެއް ލިޔެލަދޭނަން އިނގޭ. މިއަދު އޮބްޒަރވޭޝަންގައި ބާއްވާފައި މާދަމާ ދޫކޮށްލާނީ" ނާޒިލް ބުނެލިއެވެ. މާކިން އާ ނާޒިލްއާ ދެމީހުން ވާހަކަ ދައްކަމުން ދިޔަ ގޮތުން އެ ދެމެދުގައި އެކުވެރިކަމުގެ ގުޅުމެއް ވާހެން މިޝްޔާއަށް ހީކުރެވުނެވެ. އޭނާ ސުވާލުގެ ނަޒަރަކުން އެ ދެމީހުންނަށް ބަލަމުން ދިޔައެވެ.\n"މިޝޫ. މީ ދޮންބެގެ ބެސްޓީ. ނާޒިލް. ސައިކޭޓްރިސްޓެއް." ނާޒިލްއަށް ބަލައިލުމަށްފަހު، މާކިން ބުނެލިއެވެ. އެއާއެކު މިޝްޔާއަށް ނާޒިލްއާ ދިމާލަށް ބަލައިލެވުނެވެ. އަނެއްކާ ނާޒިލް އޭނާގެ ވާހަކަ މާކިން ކައިރީގައި ބުނީހެއްޔެވެ؟ ނޫނެކެވެ. އެހެން ނޫންނަމަ ދޮންބެ އެގޮތަކަށް ވާހަކައެއް ނުދައްކާނެއެވެ. ނާޒިލްއަށް ބަލައިލުމަށްފަހު މިޝްޔާ އެތައް ގޮތަކަށް ވިސްނިއެވެ. ނާޒިލްގެ މޫނުމަތީގެ ކުލަވަރު އެތައް އިރެއްވަންދެން އޭނާ ދިރާސާ ކުރިއެވެ. އެ މޫނުމަތީގައިވީ އަސަރުތަކުން އެ ވާހަކަ މާކިން ކައިރީގައި ނާޒިލް ނުބުނާކަމުގައި މިޝްޔާ ޔަޤީންކުރިއެވެ. އެކަމުން އޭނާއަށް ކުޑަ ހިތްހަމަޖެހުމެއް ލިބުނެވެ. ފުންނޭވާއެއް ދޫކޮށްލި މިޝްޔާ އޭނާގެ ދެލޯ މަރައިލިއެވެ. އިރުކޮޅަކު އެހެން އޮތުމަށްފަހު އޭނާ ބަލައިލީ މާކިންއަށެވެ.\n"ކާއެއްޗެއް ގެންނަންވީ ދޯ؟ ކޯންޗެއް މިޝޫ ގެނެސްދޭންވީ؟" މާކިން މިޝްޔާއަށް ބަލައިލުމަށްފަހު ސުވާލުކޮށްލިއެވެ.\n"އޯ... އޯކޭ ވާނެ ކޮންމެ އެއްޗެއް ވެސް" މިޝްޔާއަށް ނާޒިލް ހުރުމުން ވާހަކަ ދެއްކުނީ އަޅައަޅައިގަންނަމުންނެވެ. އޭނާއަށް ވަށްކަޅިން ނާޒިލްއާ ދިމާލަށް ބަލައިލެވުނެވެ. ދިގު އިސްކޮޅެކެވެ. ބާމަތި ފުޅާ ހަށިގަނޑެކެވެ. އެ ދެލޮލުގައި ވަނީ ބުނެދޭން ނޭނގޭ ފަދަ ތޫނު ކަމެކެވެ. މޫނުމަތިން ފެންނަނީ ހިތްހެޔޮކަމެވެ. ބަލާބެލުމަށް ސިފަ ވައްތަރީ ބޭރު މީހަކާއެވެ. މިޝްޔާއަށް ބަލައިލި ނާޒިލްގެ ލޮލުގައި މިޝްޔާ އޭނާއާ ދިމާލަށް ބަލަން އޮތްތަން އަޅައިގަތުމާއެކު ހިނިއަންނަ ގޮތްވިއެވެ. މިޝްޔާ އެ ވިސްނަނީ ކޮން ކަމަކާ ބެހޭގޮތުންކަން އޭނާއަށް އެނގެއެވެ.\n"އަންނާނަން އިނގޭ އެއްޗެއް ހިފައިގެން." ނާޒިލް މާކިން އަކަށް ބޭސް ސިޓީ ދިނުމާއެކު. އޭނާ ނުކުމެގެން ދިޔައެވެ. ކައިރީގައި ހުރި ނަރުސްކުއްޖާއާ އަނެއް ކުއްޖާއާ އެކު ނާޒިލްވެސް ބޭރަށް ނުކުމެލިއެވެ. އެއަށްފަހު އޭނާ އަބަ އަންނަން ކަމުގައި ބުނެ އަނބުރާ ކޮޓަރި ތެރެއަށް ވަދެލިއެވެ. އޭރު މިޝްޔާ އޮތީ ލޯ މަރައިލައިގެންނެވެ. އެތެރެއަށް މީހަކު ވަތްހެން ހީވުމާއެކު މިޝްޔާ ލޯ ހުޅުވައިލިއެވެ.\nނާޒިލް ފެނުމާއެކު މިޝްޔާއަށް ނާޒިލްއާ ދިމާލަށް ބަލަހައްޓައިގެން އޮވެވުނެވެ. އޭނާ ކުޑަކޮށް ހާސްވީ ނާޒިލް އޭނާއާ ގާތަށް އަންނަން ފެށުމުންނެވެ. އަނދުކައިރީގައި ހުއްޓުމަށްފަހު، ނާޒިލް ވަރަށް ފުން ނަޒަރަކުން މިޝްޔާއަށް ބަލައިލިއެވެ. މިޝްޔާގެ މޫނުމަތީގައި އެއްޗެސް ދިރުމެއް ނެތެވެ. ދެލޮލުގައި އޭރުވެސް ކޮންމެވެސް ވަރަކަށް ރަތްކަމެއް ހުއްޓެވެ. ދެ ލޯ ކައިރިވެސް ވަނީ ކަޅުވެ ވަޅުވަދެފައެވެ. ތުންފަތުގައިވެސް އެހެން އަންހެން ކުދިންގެ ހުންނަ ފަދަ ފިޔާތޮށިކުލައެއް ނެތެވެ.\n"އަހަންނަށް އެނގޭ މިޝްޔާކަން އަހަރެންގެ ވޮލެޓުން ޑޮލަރު ނެގީ." ނާޒިލް ބުނެލިއެވެ.\n"އަހަ... އަހަންނޭ.؟" މިޝްޔާއަށް ވާހަކަ ދެއްކުނީ އަޅައަޅައިގަންނަމުނެނެވެ.\n"އަހަރެން މިޝްޔާގެ ދޮންބެ ކައިރީގައި އެ ވާހަކަ ބުނެފިއްޔާ؟" ނާޒިލް މިޝްޔާއާ ނަޒަރު ވަކިކޮށްލުމެއް ނެތި ބުނެލިއެވެ.\n"އަހަންނަކަށް ނޭނގެ ތީ ކާކުކަމެއް." މިޝްޔާ ދުރުބަލައިލިއެވެ.\nއެދުވަހު ފިހާރަ ތެރެއިން އަންނަށް ފެނުނު ކުއްޖާކަން އަހަންނަށް ޔަޤީން. އެންޑް އަަހަރެން އެވާހަކަ ބުނެގެން މިޝްޔާގެ ދޮންބެ ގަބޫލުކުރާނެ. " ނާޒިލް ބުނެލިއެވެ. ނާޒިލްގެ ވާހަކައިން މިޝްޔާ ކަންބޮޑުވިއެވެ. އޭނާއަށް ހިންދިރުވައިލެވުނެވެ. ނާޒިލް އޭނާއަށް ބިރު ދައްކަނީހެއްޔެވެ؟ މިޝްޔާގެ މޫނުމައްޗަށް އަރާ ފައިބަމުން ދިޔަ އަސަރުތައް ނާޒިލް ދިޔައީ ބަލަމުންނެވެ. އޭނާއަށް ހިނިގަނޑު މައިތިރިކޮށްލެވެނީ ކިރިޔާއެވެ.\n"ކިހިނެއް އަހަރެން ހަދަންވީ؟ މާކިން ކައިރީގައި ބުނަންވީތަ؟ ނޫނީ އަހަރެންގެ ކިބައިން މާފަށް އެދޭނީތަ؟ މިޝްޔާ ބޭނުން ގޮތެއް." އިތުރަށް މިޝްޔާ ލަދުގަންނުވައިލުމުގެ ނިޔަތުގައި ނާޒިލް ބުނެލިއެވެ.\n"އަހަރެން ނުކުރާ ކަމަކަށް...."\n"ނުކުރާކަމެއް ނޫނޭ އެއީ... އޯކޭ އަހަރެން ބުނާނީ އެހެންވީމަ..." މިޝްޔާގެ ވާހަކަ ހުއްޓުވާ ނާޒިލް ބުނެލިއެވެ. މިޝްޔާއަށް ޔަޤީންވީ ކަމަކީ ނާޒިލްއަށް އޮޅުވައި ނުލެވޭނެކަމެވެ. އެ އަޅިކުލައިގެ ދެލޮލަށް ބަލައިލުމުން އޭނާއަށް ކުރެވުނީ ބުނެދޭން ނޭނގޭ އިޙްސާސްއެކެވެ. އެ ތޫނު ދެލޮލަށް ގިނައިރު ބަލާކަށް އޭނާއަކަށް ނުކެރުނެވެ.\n"ދަނީ." ނާޒިލް ދާންވެގެން އެނބުރިލިއެވެ.\n"ސޮރީ." މިޝްޔާ ބުނެލިއެވެ. އޭނާ އަކީ ދުވަހަކުވެސް އެގޮތަށް ބޭރުން ވައްކަން ކުރި މީހެއް ނޫނެވެ. ނެގިޔަސް ނަގާ އުޅެނީ ބައްޕަ ބަހައްޓާފައި ހުންނަ ލާރިއެވެ/ އެހެންނަމަވެސް، އޭނާ އެ ގޮތަށް ލާރި ނަގާތީ ބައްޕަވެސް ފަހުން ފަހުން އައިސް އްޭނާގެ އަތުޖެހޭ ހިސާބުގައި ލާރިއެއް ނުބަހައްޓައެވެ. އަނެއްކޮޅުން މާކިންއަށް އެކަންތައް އެނގިއްޖެއްޔާ ހިތްހަމައެއް ނުޖެހޭނެއެވެ. އެއްކޮޅުގައި ހުރީ ވެސް އޭނާގެ އެންމެ ގާތް އެކުވެރިޔާއެވެ.\n"ކީކޭ؟ އަދި އެއްފަހަރު ބުނެބަލަ!"" މިޝްޔާގެ އަނގައިން ބުނެވުނު ބަހާއެކު ނާޒިލް ހުރި ފިޔަވަޅުމަތީ ހުއްޓި ހުރެ ފަހަތަށް ބަލައިލިއެވެ. އޭނާ އެހެން އަހައިލީ މިޝްޔާއަށް ޖެއްސުމަށެވެ. ނާޒިލްގެ މޫނުމަތީގައިވީ އަސަރުތަކުން ނާޒިލްއަށް އެ ބަސްތައް އަޑު އިވުނުކަން މިޝްޔާއަށް އެނގުނެވެ. އެހެންކަމުން އޭނާ ވާހަކަ ދެއްކިއެވެ.\n"އަޑު އިވިއްޖެއެއްނު އަހަރެން ދެންމެ ބުނި ވާހަކަ. ދެން ކީއްކުރަން؟"\n"ނޫނޭ. އަޑު ނީވޭތިއެއްނު އަހަރެން މި ބުނީ." ނާޒިލްވެސް ދޫދޭކަށް ބޭނުމެއް ނޫނެވެ.\n"ނޫޅެން ބުނާކަށް." މިޝްޔާ ދެލޯ އަޅައިލިއެވެ. އެއަށްފަހު އަނެއް ފަރާތަށް މޫނު އަނބުރައިލިއެވެ. އެއްމިޔަކަށް ހިނިތުންވެލަމުން ނާޒިލް އެތަނުން ނުކުންނަން ހިނގައިގަތެވެ. ނާޒިލް ނިކުމެ ދޮރު ލައްޕައިލުމާއެކު، މިޝްޔާ ދޮރާ ދިމާލަށް ބަލައިލިއެވެ.\n"މަ ބިރުގަންނާނެ ކަމަށްތަ އެ އުލެނީ..." ހިތާހިތުން މިޝްޔާ ކިޔައިލިއެވެ. އޭނާ އެހެން އޮއްވައި މާކިން ކާއެއްޗެހި ހިފައިގެން އައިސް އެތެރެއަށް ވަނެވެ.\n"ނާޒިލް ކީކޭ އެ ކިޔަނީ؟" މާކިން މިޝްޔާއަށް ބަލައިލަމުން ސުވާލުކޮށްލުމާއެކު މިޝްޔާއަށް ޝޮކެއް ލިބުނެވެ.\n"ނާޒިލްއޭ... ކީކޭ ކީ؟" މިޝްޔާއަށް ސުވާލުކޮށްލެވުނެވެ.\n"މިޝޫ ބުންޏޭ އައިވީ އާ އެއްޗެހި ނައްޓައިލަންނޭ ބޭނުމީ. ގެއަށް ދާށޯ..." މާކިން ބުނެލިއެވެ. މިޝްޔާއަށް ހަމަޖެހުމުގެ ނޭވާއެއް ދޫކޮށްލެވުނެވެ.\n"ދެން މިތާ އޮވެވޭތަ؟" މިޝްޔާ ސުވާލުކޮށްލިއެވެ.\n"މިޝޫ. ދޮމްބެ އެބައޮތް ވާހަކައެއް ދައްކަން." މިޝްޔާއަށް ކެވޭ ގޮތަށް ހަދައިދެމުން މާކިން ގޮނޑީގައި އިށީނދެލިއެވެ. މާކިން ދައްކަން އުޅެނީ ކޮން ވާހަކައެއްކަން އޭނާއަށް އެނގެއެވެ.\n"ފަހުން..." މިޝްޔާ ބުނެލިއެވެ.\n"ނޫން. މިޝޫ ހޮސްޕިތަލުން ދޫކޮށްލީމަ ޖެހޭނެ ޑޮކްޓަރަށް ދައްކާ ފަރުވާ ފަށަން. ތެރަޕީ ނަގަން" މާކިން ބުނެލިއެވެ.\n"ތިކަންތައް..." މިޝްޔާއަށް ހުއްޓައިލެވުނެވެ.\n""އައި ވިލް ހެލްޕް ޔޫ. އަހަރެން ނާޒިލް ކައިރީ ވެސް ބުނެފާނަން މިޝޫގެ ފަރުވާގެ ކަންތަކުގެ ވާހަކަ. އޭރުން އިތުރު ބަޔަކަށް ނޭނގި ވެސް މިޝޫއަށް ފަރުވާ ކުރިއަށް ގެންދެވޭނެ." މާކިން ބުނެލިއެވެ. ނާޒިލްގެ ވާހަކަ މާކިން ބުނެލުމާއެކު މިޝްޔާގެ ހަނދާނަށް އައީ އެންމެ އެތަނުގައި ހުރެ ނާޒިލް ދެއްކި ވާހަކަތަކެވެ. ނާޒިލްގެ އެ އަޅިކުލައިގެ ދެލޮލެވެ. އެ ދެލޮލުގައިވި ތޫނު ކަމެވެ. އެ ކަސްރަތީ ހަށިގަނޑެވެ. ނާޒިލް ކައިރިއަށް އައުމާއެކު އޭނާގެ ނޭފަތުގައި ޖެހުނު ފިރިހެން ސެންޓްގެ ވަސް ވެސް ހީވަނީ އަދިވެސް ހުރިހެންނެވެ.


ބުނެދޭށޭ ރުހެމޭ 80 – Esfiya\nހިތާމަ ލޯބި October 17, 2019\n“އަހަރެން ފަހަރެއްގައިވެސް ހިޔެއްނުކުރަން އައްމާރު ތިހާ ނުބައިވެދާނޭކަމަކަށް…. ކަލޭތީ އިންސާނެެއްތަ؟ އަހަރެން މިއަދު ލަދުގަނޭ ތިފަދަ މީހެއްދެކެ އަހަންނަށް ލޯބިވެވުނީތީ… ތިހާ ނުބައި މީހަކު އަހަރެންގެ ދަރީންގެ ބައްޕައަކަށްވީތީ… ތިހުރީ އަހަރެންގެ މުޅި ދިރިިއުޅުން ހަލާލުކޮށްލައިފައި… އަހަރެން ދަރިފުޅުގެ މުޅި ހަޔާތް ނަގާލައިފައި.. މިހުރިހާކަމަކަށްފަހުވެސް އަހަރެން ހުރީ ދެވަނަ ފުރުސަތެއްދޭން… އެކަމަކު އަމިއްލަ ސާބިތު ތިކޮށްދިނީ ތިއީ އެފަދަ ފުރުސަތެއް ހައްޤުވާވަރުގެ މީހެއްނޫންކަން… ހީނުކުރާތި ދެންވެސް އަހަރެން ކަލެއާއިއެކު އުޅޭނޭ… މިކަންތައް ދެން ނިމޭނީ ކޯޓުން…” ރުޅިވެރިކަމާއިއެކު އާލިއާ ބޭރުކޮށްލި ޖުމްލަތަކާއިއެކު އެންމެ ވަގުތުކޮޅަކުވެސް އައްމާރުގެ ކުރިމަތީ އިތުރަށް މަޑުކޮށްލުމެއްނެތި އެއްއަތުން ފޮށިދަމަމުން ސްޓަޑީއިން ނިކުންނަން ހިނގައިގަތެވެ. އާލިއާ ނުރޯންވެގެން ކިތަންމެ ހިތްވަރެއްކޮށްގެން ހުއްޓަސް ރޮވުނެވެ. އައްމާރު ކޮންމެގޮތަކަށް ކަންތައްކުރިޔަސް އޭނަ އައްމާރުދެކެ ވަނީ ހަޤީޤީ ލޯތްބެވެ. އެ ލޯބީގެ ހައްޤުގައި އައްމާރަށް ދެވަނަ ފުރުސަތެއްދެން ދޭން އޭނަ ބޭނުންވިއެވެ. ނަމަވެސް އެފުރުސަތު ނަގާލީ އައްމާރު އަމިއްލައަށެވެ. އައްމާރުގެ އިންސާނިއްޔަތުކަން ހުރިވަރު ފެނުމަށްފަހު އޭނަދެން ދުވަހަކު އައްމާރު ކައިރިއަކަށް ނުދާނެއެވެ.\nއެއްއަތުން ބަރުފޮށި އުފުލާލައިގެން އާލިއާ ސިޑީގެ އެންމެ ފަހު ހަރުފަތާއި އަރާހަމަވިތަނާ އައްމާރު ސްޓަޑީއިން ނިކުމެގެން އައިސް އާލިއާއާއި އަރާހަމަކުރިއެވެ. އައްމާރާއި ދިމާލަށް ބަލާލުމެއްވެސްނެތި ފޮށި ހިފައިގެން ސިޑީގެ ފައްތަރުތަކުންލާފައި އާލިއާ ތިރިއަށް ފޭބިއެވެ. އޭރު ސޯޅަ އަހަރުގެ ލުޔޫންވެސް ސޯފާގައި އިނދެފައި ތެދުވިއިރު އެ މޫނުމަތީން ހައިރާންކަން ފާޅުވަމުންދިޔައެވެ.\n“އާލިއާ…” ބޮލަށް އަރާފައިވާ ޝައިތާނީ ރުޅި މައިތިރިވާއަތަށް އަޅާލުމާއިއެކު އައްމާރު އާލިއާ ދިޔަނުދޭން މަސައްކަތްކުރިއެވެ. އާލިއާއަކީ އޭނަގެ މުޅި ދިރިއުޅުމެވެ. އެއްވެސް ހާލެއްގައި އާލިއާ ދިޔުމަކީ އޭނައަށް ބަލައިގަނެވޭނޭކަމެއްނޫނެވެ.\n“އެއްްވެސް އެއްޗެކޭ ކިޔާނެކަމެއްނެތް… އަޑުއަހާކަށް ބޭނުމެއްނޫން… ބުނެފީމެއްނު މިކަން ނިމޭނީ ކޯޓުންނޭ… އަލްހާން ކުރާހުރިހާކަމަކާއި ރުހިގެން އެއްބާރުލުން ދޭން ރިހާނާ ހުންނާތީ ހީނުކުރާތި އަހަރެންވެސް އެހެން ހުންނާނެ… ދެން އެންމެ ވަގުތުކޮޅަކުވެސް އައްމާރާއިއެކީގައި އުޅޭކަށް ބޭނުމެއްނޫން… ދަރިފުޅާ ހިނގާދާން… މިއީ މީހަކު އުޅޭވަރުގެ ތަނެއް ނޫން….” އައްމާރު ވާހަކަދައްކަން މަސައްކަތްކުރުމާއިއެކު އާލިއާ ފަސްއެނބުރުނުގޮތަށް އައްމާރުގެ މޭގައި އަތްއަޅާ ފަހަތަށް ކޮއްޕާލިގޮތަށް ދުވެފައި ސިޑިން ފޭބިއެވެ. އެއާއިއެކު ސޯފާ ކައިރީގައި ހުރި ލުޔޫން ފެނުމާއިއެކު އާލިއާ ހިނދުކޮޅަކަށް ހުއްޓަސް އަރާފައިވެސް ދުވެފައި އައިސް ލުޔޫން ގެނެސް މޭގައި ޖައްސާލިއެވެ.\n“ލުޔޫންއެއް ނުދާނެ… އެއީ އަހަރެންގެވެސް ދަރިއެއް… ލުޔޫންގެ މައްޗަށް އަހަރެންގެ ބާރު އޮންނާނެ… ޔޫން… ދަރިފުޅު ހުންނަނީ ޑެޑީ ކައިރީ…” އޭނަގެ އެއްވެސް އަމަލަކުން އާލިއާ ނުހުއްޓުވޭނެކަން ޔަގީންވުމުން އައްމާރު އާލިއާގެ ބަލިފައިގައި ހިފަން އުޅުނެވެ. ލުޔޫން އޭނަ އަތުން އަތުލައިގެން ގެންދިޔުމުގެ ހިތްވަރު އާލިއާއަށް ކުރަން ނުކެރޭނޭކަމަށް އައްމާރު ހުރީ ޔަގީންކޮށްގެންނެވެ. އެހެންނޫނަސް ލުޔޫން ގެންދިޔުމަކީ އާލިއާއަށް ކުރެވޭނޭކަމެއްނޫނެވެ. ދަރީންގެ މައްޗަށް އާލިއާގެ ބަހަށްވުރެ ބޮޑަށް ހިނގާނީ އޭނަގެ ބަހެވެ.\n“ލުޔޫން ހުންނާނީ އަހަރެން ކައިރީ.. ކަލެއަށް އެއްދަރި ހަލާކުކުރެވިއްޖެެއެއްނު… ކޮންމެހެން ކަލޭ ހިނގިމަގުން މިދަރި ގެންދަން ހަނދާނެކަމެއްނެތް…” ކުދީންގެ ކުރިމަތީގައި ދުވަހަކު އައްމާރާއި ވާހަކަނުދައްކާފަދަގޮތަކަށް އާލިއާ ވާހަކަދައްކަމުން ދިޔައިރު އެވަގުތު ދޮރުމައްޗަށް އެރި ރައިހާންއަށް ހުރެވުނީ ދެލޯބޮޑުކޮށްލައިގެންނެވެ. އައްމާރުގެ ނުފޫޒުން ސަލާމަތްވެގެންއައުމާއިއެކު އޭނައަށް މިފެނުނީ ހީނުކުރާފަދަ މަންޒަރެކެވެ. މިއީ އޭނާ ހޭލާހުރެ ފެންނާނޭކަމަށް އުއްމީދުކުރެވުނު މަންޒަރެއްނޫނެވެ.\n“މަންމާ…” ފެންނަމުންދިޔަ މަންޒަރުން ނަގައިގަންނާނޭ މާނައެއް ނޭނގިފައިހުރެ ރައިހާންއަށް އާލިއާއަށް ގޮވާލެވުނެވެ. އެވަގުތު އާލިއާ އޭނައާއި ދިމާލަށް ބަލާލީ ދުވަހަކު ބަލާނުލާފަދަ ރުޅިވެރި ނަޒަރަކުންނެވެ.\n“މަންމާ… ހަމަ ދަނީތަ… ކޮކީވެސް ދަނީތަ؟” އެއްފަރާތެއްގައި ބަހައްޓާލެވިފައިވާ ފޮއްޓާއި ދިމާލަށް ބަލާލެވުނު ހިނދުކޮޅު ރައިހާން ހިންދިރުވާލިއެވެ. އަލުން އާލިއާގެ މޫނަށް ބަލާލެވުނުއިރު އެލޮލުގައި ކޮންމެވެސް ވަރަކަށް މޮޅިވެރިކަންވިއެވެ. އާލިއާގެ ފަރާތުން ޖަވާބެއް ނުލިބުނުއިރު ރައިހާން ލުޔޫންއާއި ގާތަށް ފިޔަވަޅެއް އަޅާލަމުން ކޮއްކޮގެ އަތުގައި ހިފަހައްޓަން އުޅުނެވެ. އެއަތުގެ އިނގިލިތަކުން ލުޔޫންގެ މަޑު އަތްތިލައިގައި ހިފާލަން އުޅެނިކޮށް އާލިއާ ރުޅިވެރި ސިންގާއެއްފަދައިން އައިސް ރައިހާން ދުރަށް ފޮޅާލިއެވެ.\n“ޚަބަރުދާރު… އަތްނުލާތި މަގޭ ދަރި ގައިގައި…” އާލިއާ ރައިހާންއާއި ދިމާލަށް ބަލާލީ ދުޝްމިނަކާއި ދިމާލަށްވެސް ބަލާނުލާނެހާ ނުރައްކާތެރި ނަޒަރަކުންނެވެ.\n“މަންމާ…” ރައިހާންއަށް ގޮވާލެވުނެވެ. އަދުއްވެއްގެ ފަރާތުން ދަރިފުޅު ސަލާމަތްކުރާފަދައިން އާލިއާގެ އަމަލުތައް ބެހެއްޓިއިރު އޭނައަކީވެސް ލުޔޫން ފަދައިން އެ މަންމަގެ ދަރިއެއްކަން މަންމައަށް ނޭނގެނީ ހެއްޔެވެ؟\n“އަމިއްލަ ކުށަށް އަދަބުލިބިގަތުމުގެ ކުރީން އަހަންނާއި ދިމާލަށް ތިހެން ކިޔަން ހިތަށްވެސް ނާރުވާތި… އަންހެންކުއްޖެއްގެ މުޅި ދިރިއުޅުން ސުންނާފަތިކޮށްލިއިރު ބަނޑުއަޅާ ވިހާ ތިވަރުކޮށްފައި ތިހުރީ އަންހެނެއްކަމެެއް ނޭނގުނެއްނު… މީހުން ބުނަނީ ހަމަ ތެދެއް… އަލަގަހަކުން ކެޔޮޮނިރެއް ނުފަޅާނެ… އެހެންނޫންނަމަ އަހަރެން ރައިހާންއަށްދިން ތަރުބިއްޔަތަށް ފަހުވެސް ތިފަދަ އުޅުމެއް ހޯދައެއްނުގަންނާނެ… އައްމާރު މިހުރިހާކަމެއްމިވީ ކަލެއާއި ހެދި… ކަލޭ ހަލާކަށްދަމުން އަހަރެންގެ ދަރިފުޅުވެސް ހަލާކުކޮށްފި… މިއީ އަހަރެން ބަނޑުއަޅައި ވިހޭ ދަރިފުޅެއްނޫން… އެދަރިފުޅު އަހަރެންގެ އިހުސާސްތައް ދަންނާނެ… އެ އިހުސާސްތަކަށް ޤަދަރުކުރާނެ…” ލޮލަށް ތާޒާ ކަރުނަތައް ގިނަވެދާނެހެން ހީވުމުން އާލިއާ ތުންފަތް ކަނޑައިގެންދާހާ ބާރަށް ތުންފަތުގައި ދަތްއަޅާލިއެވެ. އޭނަ ރައިހާންއާއި ދިމާލަށް ބަލާލި ނަޒަރުގައި ޝަކުވާގެ އަސަރުވިއެވެ. އެ ދަރިއަކާއި މެދު އޭނަ ފަހުރުވެރި ދަރިފުޅު އޭނަގެ މޫނުމަތީ އެތިފަހަރެއް ޖަހައިފިއެވެ. އޭނަ ދިން ތަރުބިއްޔަތަށް މަލާމަތްކޮށް އެދަރިފުޅަށްޓަކައި އޭނަ ނިދިނަގާލި ރޭތަކުގެ ބުރަ މަސައްކަތް ފެނަށް ދުއްވާލައިފިއެވެ.\n“އައްމާރާއި ރައިހާންގެ ދުނިޔެއަށް މަރުހަބާ… ތިދުނިޔޭގައި އުޅޭކަށް އަހަރެން ނެތީން… މިއަދަށްފަހު ކަލޭމެންނަށްޓަކައި އާލިއާއާއި ލުޔޫން މަރުވީކަމަށްބަލާ….” ކަރުނައާއި ވޭނާއި ހިތާމަ އެކުވަމުންދިޔަ ނަޒަރަކުން އުމުރުގެ ބޮޑުބައި އެކީގައި ހޭދަކުރި ބައިވެރިޔާގެ މޫނަށް ނަޒަރު ހުއްޓާލި ވަގުތުކޮޅަކަށްފަހު ލުޔޫންގެ އަތުގައި ހިފައިގެން އާލިއާ ދޮރާއިދިމާލަށް ހިނގައިގަތެވެ.\n“އަދި އެއްވާހަކަ… އައްމާރު އަހަރެން މިދަނީ ކަލޭގެ ނިމުން ގެނެސްފައި… މި ރާއްޖެ ކީއްކުރަން މިގެއިން ބޭރަށްވެސް ކަލެއަކަށް ފިޔަވަޅެއް ނޭޅޭނެ… އަހަރެން ކަމާއި ބެހޭ ފަރާތަށް އަންގައިފިން…” އާލިއާގެ ލޮލުން ވިދާލި ސާބިތުކަމާއިއެކު އެދުލުން ބޭރުވި ބަސްތަކާއިއެކު އައްމާރަށް އެ ނަން ކިޔާލެވުނީ ހައިރާންކަމާއިއެކުގައެވެ. ޤަބޫލުނުކުރެވިފައި ހުރި ކަހަލަގޮތަކަށެވެ. އޭނަގެ ނިމުން ގެނައުމަށް ކެތްމަދުވެފައިތިބި ފަރާތްތަކަށް އެކަން ފަހިކޮށްދިނީ މުޅި އުމުރު އެކީހެން ހޭދަކުރި ބައިވެރިޔާއެވެ. އާލިއާގެ ދެއަތުން އޭނަ ހަލާކާއި ދިމާލަށް ކޮއްޕާލީއެވެ. ޝައިތާނާ އައްމާރުގެ ބޮލަށް ވަދެގެން އާލިއާއާއި މެދު ހިތުގައި ރުޅިވެރިކަން އުފެއްދިއެވެ.\nލުޔޫންއާއިއެކު އާލިއާ އެގެއާއި އަދި އައްމާރުގެ ދިރިއުޅުމާއި އަބަދުގެ އަބަދަށް ވަކިގެންދިޔައިރު އާލިއާ ހުއްޓުވާކަށް އައްމާރު ނޫޅުނެވެ. ސިޑީގެ ރެއިލިންއަށް ލެގިލިގޮތަށް ހަރަކާތެއްވެސް ކޮށްނުލާ އޭނަ ހުރިއިރު މޫނުމަތީން ތަފާތު އަސަރެއްވެސް ދައްކައެއްނުލިއެވެ. މުޅި ދިރިއުޅުން ރޫޅިގެންދިޔައިރު އޭނަގެ ސަމާލުކަން ދެވިފައިވީ އަމިއްލަ ސަލާމަތްތެރިކަން ހޯދުމަށެވެ. އަމިއްލަ އެދުމައިގެން އޭނަގެ ލޯކަނުވަމުން އައިސް ލޯބިވާ އަނބިމީހާވެސް ދިޔަދިނީއެވެ. އެންމެ ފަހުވަގުތު އަނބިމީހާއަކީވެސް އަދުއްވެއްކަމަށް ޤަބޫލުކުރީއެވެ.\nއާލިއާ ހުއްޓުވުމުގެ ބޭނުމުގައި އާލިއާގެ ފަހަތުން ދިޔަނަމަވެސް ރައިހާންއަށް ޖެހުނީ ނާކާމިޔާބާއި ކުރިމަތިލާށެވެ. ވެދިޔަ ހުރިހާކަމަކަށްފަހު އާލިއާ ހުރީ ފަސްއެނބުރިބަލާކަހަލަ ގޮތަކަށް ނޫނެވެ. އޭނަ ރޯޒް ފްލޭމްއާއި ވަކިވެގެންދިޔައީ އައްމާރާއިއެކު ދަރިފުޅާއި އޮތް ގުޅުންވެސް ކަނޑާލައިފައެވެ. ހިތާއި ދެކޮޅަށެވެ.\nސްޓަޑީއިން ފޮށި ނެރެ ދަމަމުން އައްމާރު ތިރިއަށް ފައިބައިގެން އައިރު ރައިހާން ސޯފާގައި އިނެވެ. ދެއަތުގެ އުޅަބޮށި ގެނެސް ކަކުލުގައި ޖައްސާލިގޮތަށް ދެއަތުން ފަން އިސްތަށިގަނޑުގައި ހިފާލައިގެން އިސްތިރިކޮށްލައިގެން އޭނަ އިންގޮތުން އާލިއާ ނިކުމެގެންދިޔަފަހުންވެސް އެ ހަށިގަނޑަށް ހަރަކާތެއް ނުގެންނަނީހެން ހީވިއެވެ. ކައިރިވަމުންދިޔަ އައްމާރުގެ ފިޔަވަޅަށްވެސް އިސްއުފުލާ ބަލާލުމެއްނެތި އިނދެފައި ރައިހާން ނޭފަތް ދަމާލިއެވެ.\nސިކުންތުކޮޅެއްވާންދެން ރައިހާންއާއި ދިމާލަށް ބަލަހައްޓައިގެން ހުރުމަށްފަހު އައްމާރު ރައިހާންގެ ކުރިމައްޗަށް ހުއްޓުނުގޮތަށް ފަޓްލޫންގެ ޖީބުން ޕާސްޕޯރޓު ނަގައި ރައިހާންއާއި ދިމާލަށް ދިއްކޮށްލިއެވެ. އެއާއިއެކު ބޮލުގައި ހިފާލެވިފައިވާ ދެއަތް ނައްޓުވާލަމުން ރައިހާން ތެދުވިގޮތަށް އައްމާރުއާއި ދިމާލަށް ބަލާލިއިރު އެލޮލުގައި ތަފާތު އަސަރެއްވިއެވެ. ބަހެއްބުނާނެހެން ހީވިވަގުތުކޮޅަކަށްފަހު ރައިހާން ބަހެއްބުނުމެއްނެތި އޭނައާއި ދިމާލަށް ދިއްކޮށްލެވިފައިވާ އައްމާރުގެ އަތްދުރަށް ޖައްސާލިގޮތަށް ދޮރާއި ހިނގައިގަތެވެ.\n“ދަރިފުޅާ… ރައިން….” އެ ހަރަކާތުން ހައިރާންކަމެއް ލިބުނު އައްމާރަށް ހަލުވިކަމާއިއެކު ދޮރާއިދިމާލަށް ދެވުނެވެ. އޭރު ގަރާޖުން ނެރެފައި އޮތް ކާރަށް އަރައިގެން ރައިހާން ނައްޓާލީއެވެ. ރައިހާންގެ އެ ކުއްލި ބަދަލު ނަގައިގަންނާނޭ ގޮތެއް ނޭނގިފައިހުރެވެސް ގަރާޖުން ކާރު ނެރުމަށް ނޯކަރު ކުއްޖާއަށް އައްމާރު އަމުރުކުރިއެވެ. އޭނަގެ ކުރިމައްޗަށް ކާރު ހުއްޓާލުމާއިއެކު ޑިކީއަށް ފޮށިއެރުވިގޮތަށް ކާރަށް އަރައިގެން އޭނަގެ މަންޒިލަށް އައްމާރު ދަތުރުފެށިއެވެ. އޭރު އޭނަގެ ކަންފަތުގައި ފޯނު ޖައްސާލެވިފައިވެއެވެ.\nއާންމު ފަރާތެއްގެ ފަރާތުން ލިބުނު މައުލޫމާތާއިއެކު މާލޭގެ އެކި ސަރަހައްދުތަކުގައި ފުލުހުން ފޯރިމަރަމުންދިޔައެވެ. ފުލުހުންގެ ވެހިކަލްތަކާއިއެކު ޔުނީފޯރމްގައި ތިބި ފުލުހުން ބައިބަޔަށް ހަރަކާތްތެރިވަމުން ދިޔައިރު އާދައިގެ ހެދުމުގައި ތިިބި ފުލުހުން ޕްރައިވެޓް ކާރުތަކާއި ޓެކްސީތަކުގައި މާލޭގެ މަގުތަކުގައި ދުއްވަމުންދާ އުޅަނދުފަހަރަށް ފާރަވެރިވަމުންދިޔައެވެ.\nމާލެއާއި ހުޅުމާލެއާއި ދެމެދު އެޅިފައިވާ ސިނަމާލޭ ބްރިޖުން އައިސް ހުޅުލެއާއި ދިމާލަށް ދެވޭކޮޅަށް އަޅަމުން އައްމާރު ފުންނޭވާއެއް ދޫކޮށްލިއެވެ. އެއްވެސް ދަތިކަމެއްނެތި އެހިސާބަށް އާދެވުމުން އޭނަގެ މަގު އަމާންވާނޭކަމުގެ ޔަގީންކަމާއިއެކު އޭނަ ސީޓްތެރެއަށް ހަށިގަނޑު ދޫކޮށްލަމުން ލޯމަރާލިއެވެ. އެވަގުތު ކަންފަތުގައި ޖެހުނު ސައިރެންގެ އަޑާއިއެކު އައްމާރުގެ ދެލޯ ހުޅުވިގެންދިޔައިރު ވަގުތުން ފުންމައިގެން ތެދުވެވުނުކަހަލައެވެ. އޭނައަށް ކާރުގެ ސަރަކައަށް އަނބުރާލައިނުލެވެނީސް ސައިރެން އަޅަމުން އައި ފުލުހުންގެ ހަތަރު ވެހިކަލް އައްމާރު އިން ކާރުގެ ހަތަރު ފަރާތުން ބައްދާލިއެވެ. ކާރުގެ ކުރިމައްޗަށްވާގޮތަށް އޮތްކާރުގެ ފަހަތަށް ހުއްޓާލި ކަނޑުނޫކުލައިގެ ޕްރައިވެޓް ކާރުން ފޭބި މަޔާން އޭނަ ލައިގެން ހުރި ކޯޓު ރީތިކޮށްލަމުން ކާރު ވަށާލުމަށްފަހު އައިސް އައްމާރުގެ ކާރުގެ ކުރިމައްޗަށް ހުއްޓުނެވެ.\nބެދެނު މަޅި ލޯމަތީން ފެނުނު އިރުވެސް އަމާންދޭފަދަ ހިޔާލެއް އައްމާރުނުކުރިއެވެ. ކޯޓް އަމުރާއިއެކު މަޔާން ކާރާއި ކައިރިވާތަން ފެނުމުން އައްމާރު ކާރުލޮކްކުރިއެވެ. އެ މަންޒަރު ފެނިފައި މަޔާންގެ ތުންފަތްމަތީ ވިހަ ހިނިތުންވުމެއްދުވެލިއެވެ. އެންމެ ކައިރިއަށް ހުރި ފުލުސްމީހާގެ އަތުން މުގުރު ބުރި ނެގިގޮތަށް ލޯގަނޑުގައި މުގުރުން ޖެހިގޮތަށް ކާރުގެ ބިއްލޫރިގަނޑު ތަޅާލިގޮތަށް މަޔާން ކާރު ހުޅުވިއެވެ. އޭގެ ކުރިން ފަސެންޖަރ ސީޓްއަށް ބަދަލުވެގެންއިން އައްމާރު ތަންވަޅުބަލާފައި އަނެއްް ދިމާލުން ކާރުން ދެމިގަތްގޮތަށް ފުލުހުންނަށް އަތުނުވާންވެގެން ދުރަށް ދުއްވައިގަތެވެ. އޭނައަށް ދެވުނީ ކުޑަ ތަންކޮޅަކަށެވެ. އޭނަގެ ކުރިމައްޗަށް ހުރަސްވި ފުލުހުންގެ ސަފާއިއެކު އައްމާރުގެ ފައިގައި ހިލިހިލާގަނޑެއް ޖެހިފަދައެވެ. ހިންދިރުވާލަމުން ފަހަތަށް ފިޔަވަޅެއްއަޅާލިގޮތަށް ސަތަހައެއް ފަދައިން ދުރަށް ފެތުރުފައިވާ ކަނޑަށް އައްމާރު ނަޒަރު ހިންގާލިއެވެ. އެއާއިއެކު އޭނަ ކޮށްލީ މަޔާން ހީވެސް ނުކުރާކަމެކެވެ.\nއޮމާން ދޫލައެއްފަދަ ލޮނުގަނޑު މައްޗަށް އެއްޗެއް ޖެހުމާއިއެކު ލޮނުތައް ބުރައިގެން ދިޔަ އަޑާއިއެކު މަޔާން ދުވެފައި އައިސް ބްރިޖްގެ ރެއިލިންގައި ބަނޑު އަޅުވާލިގޮތަށް ކަނޑާއިދިމާލަށް ގުދުވެލިއެވެ. އައްމާރު ފުއްމާލި ދިމާލުން އުފެދުނު ފޮނުގަނޑު ސާފުކޮށް ފެންނަން ހުރިއިރު ލޮނުގަނޑުގެ ތެރެއިން އައްމާރުގެ އަތް ފެނުނުހެން ހީވެފައި މަޔާންއަށް ލޯހަނިކޮށްލެވުނެވެ. އޭރު ދެފުލުހަކު ކަނޑަށް ފުންމާލައިފިއެވެ.\nހަވީރުގެ ފިނިޖެހެމުންދިޔަ ވަގުތު ހަވީރުގެ ސަޔަށް އެއްޗެއް ތައްޔާރުކުރުމުގައި ޑައިިނިންރޫމްތެރޭގައި މިލީނާ އުޅެމުންދިޔައިރު ލިވިންރޫމްގައި އަޅުވާފައިހުރި ޓީވީގެ އަޑުއިވެމުންދިޔައެވެ. އައްމާރު ހައްޔަރުކުރެވުމާއިއެކު ގެނެސްދޭންފެށި ލައިވް ކަވަރޭޖް ކުޑަވަގުތުކޮޅެއްގެ މެދުކެނޑުމަކަށްފަހު އަލުން ދައްކަމުންދިޔައެވެ. ކަނޑުގެ ލޮނުގަނޑުގެ ތެރެއިން ނަަގައިގެން އައްމާރު ހޮސްޕިޓަލަށް ގެނެވި ހޮސްޕިޓަލްތެރޭ ފުލުހުން ހަރަކާތްތެރިވަމުންދާ މަންޒަރު ވަގުތުން ދުރަށް ދައްކަމުންދިޔައެވެ. ނޫސްވެރިންނާއި އާންމު އެހިސާބަށް އެއްވެ ހޮސްޕިޓަލް ތޮއްޖެހެމުންދާތީވެ އެ މީހުން ދުރަށް ޖެއްސުމުގެ މަސައްކަތް ފުލުހުން ކުރަމުންދިޔައެވެ. އައްމާރުއަށް ފަރުވާދެމުންދާ ބައިގައި ފުލުހުން ސަފުޖަހާލައިގެން ތިބީ އެހެން މީހަކަށް ނުވަދެވޭނޭ ފަދައަކުންނެވެ.\n“އާދެ…. ދާދި ދެންމެއަކު އަޅުގަނޑުމެންނަށް މައުލޫމާތު ލިބިފައިވާގޮތުގައި ކުށުގެ ތުހުމަތުގައި ހައްޔަރުކުރެވިފައިވާ ފަރާތް އައްމާރު ފުލުސް އޮފީހަށް ގެންދިޔުމަށް ފުލުހުން އަންނަނީ މަސައްކަތް ކުރަމުން… ފަތުރުވެރިކަމުގެ ސިނާއަތުގައި ރާއްްޖޭގެ އެންމެ މަޝްހޫރު ކުންފުނި ސިލްކްގެ ޗެއަރމަން އިސްމާއިލް އައްމާރު ހައްޔަރުކުރެވިފައިވަނީ 1998 ވަނަ އަހަރު ރާވައިގެން އޭރުގެ އޭ.އެޗް ފިނޭންޝިއަލްގެ ޗެއަރމަން އަޒްހާން ސުލްތާން އަވަހާރަކޮށްލިކަމުގެ ތުހުމަތުގައި… މިކުށުގައި މީގެ ކުރިންވެސް ދެފަރާތެއް ހައްޔަރުކުރެވިފައިވޭ… މިގޮތުން އޭ.އެޗް.ފިނޭންޝިއަލްގެ އޭރުގެ ޖެނެރަލް މެނޭޖަރ އަޙްމަދު އިޝާރު ހައްޔަރުކުރެވިފައިވާއިރު ކުށުގެ ތުހުމަތުގައި ހައްޔަރުކުރެވުނު ފުރަތަމަ ފަރާތްކަމުގައި އަލްހާން ސުލްތާންވަނީ ކޯޓުގެ އަޑުއެހުންތަކުގައި ކުށަށް އިއުތިރާފްވެފައި… ކުށް ސާބިތުވެފައިވާ އަލްހާންއަކީ ކުރީގެ އޭ.އެޗް.ފިނޭންޝިއަލްގެ ވައިސްްްްްް ޗެއަރމަންގެ އިތުރުުން ހާދިސާގައި ދުނިޔެ ދޫކުރި އަޒްހާން ސުލްތާންގެ އެއްބަނޑު އެއްބަފާ ބޭބެ…” ލައިވް ކަވަރޭޖްކުރިއަށް ދަމުންދިޔަވަރަކަށް ގެނެސްދެމުންދިޔަ ތަފްސީލްގެ އަޑު ވަކިހިސާބަކުން ކެޑިގެންދިޔުމާއިއެކު މިލީނާ ޑައިނިންރޫމްގައި ހުރެފައި ބޭރަށް ބޯދިއްކޮށްލިއެވެ. އޭރު ޓީވީ ނިއްވާލިގޮތަށް ލިވިންރޫމްގައި މަޑުކޮށްލުމެއްވެސް ނެތި ޔަޒްދާން ސިޑިން އަރައިގެންދަނީއެވެ.\nމިލީނާގެ މޫނުމަތީގެ ކުލަވަރުު ބަދަލުވެގެންދިޔަ ހިނދުކޮޅު އަނގައިން ބަހެއް ބޭރުވެދާނެއަތީ ދެތުންފަތް ފިއްތާލިއެވެ. މިވަގުތަކީ ޔަޒްދާންއާއި ވާހަކަ ދައްކަން އެންމެ މުނާސަބު ވަގުތުނޫންކަން އޭނައަށް އިނގެއެވެ. ހައިލާއާއި ބައްދަލުކުރަން ވިންޓަރ ބްރީޒްއަށް ދިޔަދުވަހަށްފަހު ޔަޒްދާންއަށް އައިސްފައިވާ ބަދަލުތައް މިލީނާއަށް ފާހަގަކުރެވިފައިވެއެވެ. އޭނަ ނުދަނެހުރިކަމަށް ހަދައިގެން ހުރިޔަސް ސަބަބަކީ ޝާދީންކަން ރަނގަޅަށް އިނގެއެވެ.\nހަމަޖެހިލައިގެން ޔަޒްދާންއާއި ވާހަކަަދައްކާލަންދާން ނިންމަމުން މިލީނާ އޭނަ ކުރަން ހުރި މަސައްކަތަށް އަލުން އެނބުރުނެވެ.\nކޮޓަރިއަށް ވަތްގޮތަށް އެއްޗެހި ބަދަލުކޮށްލުމެއްވެސް ނެތި ޔަޒްދާން އެނދުމައްޗަށް ވެއްޓިގަތެވެ. ކުރިމަތިވަމުންދާ ކަންތަކުން އޭނަގެ ތަބީއަތު ނުހަނު ބޮޑަށް ގޯސްވެފައިވެއެވެ. ކޯޓްރޫމްގައި ހިނގި ކަންތަކަށްފަހު ގެއަށް އައުމާއިއެކު ކަންފަތުގައި ޖެހުނު އަޑަކުން އޭނަގެ އިހުސާސްތައް ދައްކާނުލައެއް ނުހުރެވުނެވެ. އަބަދާއި އަބަދު ހަބަރުތަކުންނާއި ނޫސްތަކުން އަލްހާންގެ ނަން ފެންނަން ފެށުމުން އޭނައަށް އުނދަގޫކަމެއް އިހުސާސްވާން ފަށައިފައިވެއެވެ. އެއިން ކޮންމެފަހަރަކު އޭނައަށް ވިސްނެނީ އެކަމުން ޝާދީންގެ ހިތަށް ކުރާނޭ އަސަރާއިމެދުގައެވެ. އަދި ޝާދީންގެ ޖުމްލަތައް ކޮޅިގަނޑެއްގެ ސިފައިގައި އޭނަގެ ސިކުނޑީގެ ހަމަޖެހުން ނަގާލާގޮތުން ކަމަކަށް ސަމާލުކަންދޭން ދަތިވެފައިވެއެވެ. އޭނަ ވަކާލާތުކުރަމުންދިޔަ މައްސަލައިގައި ކުރިއަރަމުންގޮސް މިއަދު ބަލިވީ އެދެވޭ ސަމާލުކަން ނުދެވިގެންނެވެ. އެހެންމީހުންގެ ހައްޤަށް ވަކާލާތުކޮށްދެމުންދާއިރު ހުދު އޭނަވެސް ހުރީ އަމިއްލަ ހައްޤު ރައްކާތެރި ކުރެވޭފަދަ ހާލެއްގައެއްނޫނެވެ. އެހެންމީހުންނަށް އަޑު އުފުލައިދެމުންދާއިރު އޭނަގެ ހިތުގެ އަޑު ޝާދީންއާއި ހަމަޔަށް ގެންގޮސްދޭނޭގޮތެއް އޭނައަށް ނޭނގިފައިވެއެވެ.\nލަސްލަހުން ވަގުތައް ފާއިތުވެގެންގޮސް އިރުއޮއްސިގެންދިޔުމާއިއެކު ޔަޒްދާން އެނދުން ތެދުވެ ފަނޑު އައްޔަކުން ކޮޓަރިތެރެ ދިއްލާލިގޮތަށް ބެލްކަންޏަށް ނިކުމެލިއެވެ. ރަތްވިލާތަކުގެ މައްޗަށް ކަޅުކަން ގަދަވަމުން އައި މަންޒަރު ދެކެންހުރެފައި އަމިއްލަ ނަފްސު މައިތިރިނުކުރެވިގެން ޔަޒްދާން ބެލްކަނީގެ ރެއިލިންއަށް އެތިފަހަރެއް ބޭލިއެވެ. ރެއިލިންގައި ހިފާލެވިފައިވާ އަތަށް ބާރުކޮށްލަމުން ކަށިކޮށް ފަޅާފައިވާ ތުނބުޅީގައި އަތް ހިންގާލިއިރު އެ މޫނުމަތިން ކަމަކާއި ވިސްނާކަމުގެ އަސަރާއިއެކު ލޮލުން ރިހުމެއް ފާޅުވިއެވެ. އެކަނިހުރެ އަމިއްލަ ހިތާއި ޔަޒްދާން ޝަކުވާކުރިއެވެ. އެހެންމީހަކު ކުުރި ކުށެއްގެ ސަޒާ މިހާ ހިތިގޮތަކަށް އޭނައަށް ލިބެންވީ ކީއްވެހެއްޔެވެ؟ އޭނައާއި މެދު ނުވިސްނާވަރަށް ޝާދީން ދުނިޔެއާއިމެދު ވިސްނަނީ ކީއްވެހެއްޔެވެ؟\n“ޝަވާ… ކީއްވެ އެހެންމީހުންގެ ކުށްތައް އަހަރެމެންގެ ލޯތްބަށް ހުރަސްއަޅަނީ… އަހަރެން އެނބުރިއައުމާއިއެކު ޝަވާ ދުރަށްދާން ބޭނުންވީ ކީއްވެ… ޔޫ ހޭވް ޓު ކަމް ބެކް މައި ލަވް….” ޔަޒްދާން ވޭނީގޮތަކަށް ލޯމަރާލިއިރު ކަރުނަތައް ކޯތާފަތް މަތީ ރޮނގަކަށް ފިރުކެންފެށިއެވެ. އިރުކޮޅަކަށް އަނދިރިކަމަށް ގެނބެމުންދިޔަ ފަޒާއަށް ނަޒަރުހުއްޓާލެވުމާއިއެކު އޭނަގެ ހަޔާތާއި މެދު ވިސްނާލެވިފައި ހިތަށް ނޭނގޭފަދަ އުނދަގޫތަކެއް ލިބުނެވެ. އިރުގެ ރަންދޯދިތައް ފުހެވެމުންދިޔައިރު ހަނދުނާރާތީ އުޑަށް ވެރިވަމުންދިޔަ ފަޅުކަމުން ޔަޒްދާން އިތުރަށް މާޔޫސްކުރުވިއެވެ. ޝާދީން އޭނައާއި ދުރަަށްދާން މަސައްކަތްކުރުމަކީ އޭނަގެ ހިތަށް ހާދަ ތަދުކުރުވާ ކަމެކެވެ. އޭނަ ކެތްކުރާނީ ކިހިނެތް ހެއްޔެވެ؟\nއެއްފަރާތަށް ކަހާލެވޭ ބެލްކަނީގެ ދޮރު ކަހާލުމަށްފަހު މިލީނާ ބެލްކަންޏަށް ނިކުތީ ޔަޒްދާން އެގޮތުގައި ހުއްޓައެވެ. ރެއިލިންގައި ހިފަހައްޓައިލައިގެން ދުރަށް ނަޒަރު ހުއްޓައިލައިގެން ބުދެއް ފަދައިން ހަރަކާތެއްނެތި ޔަޒްދާން ހުރިތަން ފެނިފައި މިލީނާގެ ހިތުގައި ރިއްސާލިއެވެ. އެރީތިލޮލުން ކަރުނަ ހިކިފައިވިޔަސް ކޯތާފަތުގައި ތާޒާކަމާއިއެކު ފެންނަން ހުރި ކަރުނައިގެ ރޮނގު ފެނިފައި ހިތަށް ބާރުވެގެންދިޔަފަދަ އިހުސާސެއް މިލީނާއަށް ކުރެވުނެވެ.\n“ދަރިފުޅާ ދާން…” މިލީނާގެ އަޑުކުރެހިގެންދިޔައެވެ. މިލީނާގެ އަޑަށް ޔަޒްދާން ފަސްއެނބުރި ބަލާލިއިރު ދިރިއުޅުމުގެ މައިދާނުގައި އޭނައަށް ލިބެމުންދާ ވޭނާއި ހިތުގައި އުފެދިފައިވާ ޝަކުވާތައް އެ ރީތި ދެލޮލުން ހުރީ ސާފުކޮށް ފެންނާށެވެ. އެ ނަޒަރުން އެކަނިވެސް މިލީނާ ފެންކަޅިކޮށްލިއެވެ.\n“ދަރިފުޅު… ކިހިނެތްވީތަ؟ މަންމައަށް އިނގޭ ދާން ކޮންމެވެސް ކަމަކާއި ދެރަވެފައި ހުންނަކަން…” ޔަޒްދާންއާއި ގާތަށް ފިޔަވަޅެއް އަޅާލަމުން މިލީނާ ޔަޒްދާންގެ އަތުގައި ހިފަހެއްޓިއެވެ. ވޭތުވެގެންދިޔަ ދުވަސްތަކުގައި ޔަޒްދާންގެ މޫނުމަތީން ފެންނަމުންދިޔަ ކުލަވަރުތަކުންވެސް ޔަޒްދާންގެ ހިތާމަތައް މިލީނާއަށް ފާހަގަކުރެވިފައިވެއެވެ.\n“ކަމެއްނުވޭ…” ޔަޒްދާންގެ ލޮލުން ފެނުނު ހުސްކަމާއިއެކު ދުރުބަލާލިއެވެ. އޭނަގެ ހިތުގެ ފަސާނާ އެހެންމީހަކަށް އިއްވުމުގެ އޮތީ ކޮންބޭނުމެއްހެއްޔެވެ؟ އެހިތަށް ފަރުވާދީ ހަމަޖެހުމެއް ހޯދައިދެވޭނޭ ފަރާތެއް ޝާދީން ނޫނީ ނެތެވެ.\n“ތިހެން ބުނެގެން މަންމަ ޤަބޫލުކުރާނެހެން ދަރިފުޅަށް ހީވަނީތަ؟ ދަރިފުޅުގެ އެއްވެސް ކަމެއް މަންމައަށް ސިއްރުކުރެވިދާނެތަ؟ މިމަންމަގެ ބަނޑުއަޅައި ނުވިހިޔަސް ދަރިފުޅަކީވެސް ޔާންފަދައިން މަންމަގެ ދަރިއެއް… މިންނުގެ ހަމައެކަނި ނިޝާން… މަންމާއޭ ކިޔާފައި އެންމެ ފުރަތަމަ ގޮވާލި ކުއްޖަކީ ތިއީ… މިމަންމަގެ އަތުތެރެއަށް ފުރަަތަމަ ލީ ފުރާނަ… ވީއިރު ތިގޮތަށް ހިތާމަކުރާތަން ދެކެން މަންމައަށް ކެތްވެދާނެތަ؟” މިލީނާގެ ލޮލުގައި ވިދަންފެށި ކަރުނަަތަކާއިއެކު އެއްއަތްއުފުލާލަމުން ޔަޒްދާންގެ މޫނުގައި ހިފާލިއެވެ. އޭނަގެ އަތުގެ ތެރެއަށް ޔަޒްދާންގެ ކުޑަކުޑަ ހަށިގަނޑު ލެވުނުދުވަސް މިއަދުވެސް އޭނަގެ ލޯމަތީން ފެންނަކަހަލައެވެ. ޔަޒްދާންގެ ފުރަަތަމަ ނޭވާ ދުނިޔެއަށް ލީވަގުތަކީ މިންހާގެ ފަހު ނޭވާ މިދުނޔެއަށް ދޫކޮށްލި ވަގުތުކޮޅެވެ. އެ ތުއްތު ރުއިމުގެ އަޑުން ހަމަޖެހުން ލިބިގަންނަމުން އަބަދުގެ އަބަދަށްޓަކައި މިންހާ ލޯމަރާލީ އޭނަ ދުނިޔެއަށް އުފަންކުރި ނިޝާން ދައްތައާއި ހަވާލުކޮށްފައެވެ. މިންހާގެ ވަކިވުމުން މިލީނާގެ ހިތަށް ލިބުނު ހިތާމަ ކުޑަކޮށް ކުޑަކޮށްދިނީ އެތުއްތު ފުރާނައެވެ. އެއީ މިދުނިޔޭގައި ހުރި މިންހާއާއި ޔަޒީންގެ ހަމައެކަނި ނިޝާނެވެ. ދުނިޔެދޫކޮށްފައިވާ ޔަޒީންގެ ރަމްޒެވެ.\n“މަންމާ އަޅުގަނޑު ހަދާނީ ކިހިނެތްތަ؟ ކީއްވެތަ ދިރިއުޅުން މިހާ އުނދަގުލީ… އެހެންމީހުން ކުރާ ކުށުގެ ބަދަލު އަޅުގަނޑުމެން ނަގަންޖެހުމަކީ އިންސާފެއްތަ؟ ކީއްވެ ދުނިޔެއަށް ނުވިސްނެނީ… އެހެންމީހުންގެ ހިތާމަތައް ވަޒަންނުކުރެވެނީ…” ޔަޒްދާންގެ އިޙުސާސްތައް އެހާ ފާޅުކަން ބޮޑުގޮތެއްގައި އެހެންމީހަކަށް އިއްވާލި ފުރަތަމަ ފަހަރެވެ. ހިތްފަޅައިގެންދާވަރުވީއިރު އިހުސާސްތައް ސިއްރުކުރަން ނުކުޅެދުނީއެވެ. އަމިއްލަ ތަގުދީރާއިމެދު ޝަކުވާކުރެވުނުއިރު ހައްތަހާބޮޑަށް ރޮވުނީއެވެ. އޭނައަށް ލޯބީގައި މިހެންވާންވީ ކީއްވެހެއްޔެވެ؟\n“ދަރިފުޅު ސާފުކޮށް މަންމައަށް ކިޔައިދީބަލަ… ދަރިފުޅު ތިދައްކަނީ ޝާދީންގެ ވާހަކަތަ؟ ބައްޕަ ވިދާޅުވިޔަސް ދުރަށްދާން ނިންމީ ދަރިފުޅެއްނު… އެއީ ޝާދީންއަށް އެންމެ ރަނގަޅުގޮތްކަމަށް ދާންވެސް ޤަބޫލުކުރީނު… މިއަދު ކިހިނެތްވީތަ؟ މިލީނާ ހުރީ ބުނާނެ އެއްޗެއް ނޭނގި ހާސްވެފައެވެ.\n“މަންމާ…. އޭރު ކަންތައް އޮތްގޮތުން ދުރަށްދާން ބޭނުންވީ… ޝަވާދެކެ ލޯބިނުވާތީއެއްނޫން… ޝަވާގެ ހިތްހަލާކުކުރަން ބޭނުންނުވާތީ އެގޮތަށް ކަންތައް ކުރަން ބޭނުންވީ… އެކަމަކު އަޅުގަނޑު އަދިވެސް ޝާދީންދެކެ ލޯބިވޭ… މަންހަލްއާއިއެކު ދިރިއުޅުމެއް ފެނިދާނެކަމަށް ހީކުރިޔަސް ޝާދީންއާއިމެދު ނޫނީ ވިސްނޭ އެންމެ ވަގުތުކޮޅެއްވެސް ނާދެ… އިނގޭ މިއީ ރަނގަޅުގޮތެއްނޫންކަން… މިކަމަށް މަންހަލް މަރުހަބާ ނުކިޔާނެކަން… އެކަމަކު މަންމާ… އަޅުގަނޑު މިއަދު ޝާދީން ބޭނުން… އިތުރަށް މިގޮތަށް އުޅެން ހަދައިގެން އަޅުގަނޑުގެ ދިރިއުޅުން ހަފުސްވާނީ…” ޔަޒްދާން މިލީނާގެ މޫނަށް ބަލާލިއިރު އެ ލޮލަށް ބޮޑިވަމުން އައި ކަރުނަތަށް ފެނި މިލީނާގެ ހިތަށް ތަދުކޮއްލިއެވެ. ޝައްކެތްނެތް މިންވަރަށް ޔަގީންވެފައިވިޔަސް ޔަޒްދާންގެ ކޮންމެ ޖުމްލައަކީ މިލީނާއަށް ލިބުނު ސިހުމެކެވެ.\n“ތިކަމާއިމެދު މަންމަ ބުނާނީ ކީކޭ… ދަރީންގެ ހަޔާތަށް މަންމައާއި ބައްޕަ ނުފޫޒް ނުފޯރުވާނެކަން އެންމެ ރަނގަޅަށް އިނގޭނީ ދަރިފުޅުމެން ދެކުދީންނަށް… މަންމަމެންނަށް އަބަދުވެސް މުހިންމުވާނީ ދަރިންގެ އުފާ… އެކަމަކު ދަރިފުޅު ވިސްނަންވާނެ… ދާންގެ ހަޔާތުގައިވެސް އަންހެންކުއްޖަކު ހުރިކަން… މަންހަލްއަށް އެންގުމެއްނެތި ދަރިފުޅު ތިފަދަ ފިޔަވަޅެއް ނަގާކަށް މަންމައަކަށް ޤަބޫލެއް ނުވެވޭނެ… ގޮތެއްނިންމަންވާނީ ދެކުދީން ވާހަކަދައްކައިގެން… ދާންގެ ހަޔާތަށް ކޮންމެ ކުއްޖަކު އަޔަސް މަންމަ އުފަލާއިއެކު އެކުއްޖަކު ޤަބޫލުކުރާނަން…” މިލީނާ ނުހަނު ވިސްނުންތެރިކަމާއިއެކު ވާހަކަދައްކަމުން އައިސްފައި ޔަޒްދާންގެ ބޮލުގައި ފިރުމާލިއެވެ. އެ ޖުމްލަތަކަކީ މިލީނާގެ ނަޒަރުގައި ޔަޒްދާންއަށް ހިތްހަމަޖެހުމަކަށްވިޔަސް މާޔޫސީގޮތަކަށް ޔަޒްދާން ދުރުބަލާލިގޮތުން މިލީނާގެ މޫނަށް ތަފާތު ކުލަވަރެއްވެރިވިއެވެ.\n“މަންމާ ޝަވާ ބޭނުމެއްނުވޭ އަޅުގަނޑު ގާތަށް އަންނާކަށް…” ޔަޒްދާންގެ އަޑުގައިވީ ހިތްހަލާކުވެފައިވީ ކަމުގެ އަސަރުތަކެވެ.\n“އެއީ ކީއްވެތަ ދަރިފުޅާ…” މިލީނާ ސުވާލުކުރިއެވެ.\n“އަލްހާންގެ ކަންތަކުގައި އަމިއްލަ ނަފްސުކުށްވެރިކޮށްގެން ޝަވާ އެ ހުންނަނީ… އެދުވަހު ދޫކޮށްލައިފައި ދެވުނީތީ އެކަމަށް ދުވަހަކު ޝަވާ މައާފެއްނުދޭނެ… މައާފަށް އެދެވުނުވަރެއް އިތުރު ފުރުސަތަކަށް އެދެވުނު ވަރެއްވެސް ނޭނގެ…. އެކަމަކު ޝަވާ ދުރުން އުޅެން ބޭނުންވާހެން ހީވަނީ… މަންމާ… އެދުވަހު އެގޮތަށް ކަންތައްކުރެވުނީމާ ދެން ދުވަހަކު އުފަލެއް ނުލިބޭނީތަ؟ ކީއްވެ މިލޯބި އެހާ އުނދަގޫ ލޯތްބަކަށްވީ…” ޔަޒްދާން ފަހަތަށް އެނބުރިލަމުން މިލީނާގެ ކޮނޑުގައި މޫނު ފޮރުވާލިއިރު ކަރުނަތަކުން މިލީނާގެ ހެދުން ތެމިގެންދިޔައެވެ. ދަރިފުޅުގެ މިހިތާމަ ފެނި މިލީނާވެސް ހިތްހަލާކުވާވަރުވިއެވެ. ޔަޒްދާންގެ ކަރުނައަކީ މިލީނާ އަބަދުވެސް އެންމެ ހިތަށް ދަތިކޮށްލާ އެއްބައެވެ. ޝާދީންއަށްފަހު ޔަޒްދާން އަބަދުހެން ހިތާމައިގެ އުޅުނުތަން އެންމެ ގާތުން ފެނިފައިވުމުން މިލީނާއަށް އޭގެ ފަހުން އެ ލޮލުން ކަރުނަ ދެކުން ހިތަށް ކެތްނުވާވަރު ކަމަކަށް ވެފައިވެއެވެ.\n“ވެގެންދިޔަ ހުރިހާކަމަކުން އެންމެ ބޮޑު ހިތާމައެއް ލިބޭނީ ޝާދީންއަށް… ކާކު ހީކުރާނީ އަލްހާން އެވަރުގެ ކަމެއްކޮށްފާނެއޭ… އަދި އެވެސް އަމިއްލަ ކޮއްކޮއަށް… އެހެންމީހުންނަށްވެސް ޤަބޫލުކުރަން ދަތިވާއިރު ޝާދީންއަށް އަދި ކިހާ އުނދަގޫވާނެ ދަރިފުޅާ… މުދަލާއި ފައިސާއަކީ ހަމަ އިންސާނާގެ ހަލާކު… މިނަށްވުރެ ދުނިޔޭގެ އެދުމަށް ހޭބަލިވެއްޖެ މީހަކު ކޮންމެފަދަ ކަމެއްވެސް ކޮށްފާނެ… ކޮންފަދަ ނަސީބެއް އަހަރެމެންގެ ޒެލްއަށް އެމީހުން ކަމެއްނުކުރިކަން… ދަރިފުޅާ… އިންސާނާ ކިތަންމެ މޮޅަށް ޕްލޭންކުރިޔަސް ތަޤުދީރުގެ ރޭވުމާއި އެއްގޮތަށް ނޫނީ އެއްވެސްކަމެއް ނުވޭ… އަލްހާންއާއި އިޝާރުގެ ހަރުކަށިކަމާއިއެކު އެމީހުންގެ ދަރީންނަށް މަންމަގެ ދެކުދީން ކަމުދިޔުން އެކަމުގެ ހެއްކަކަށްނުވޭތަ… ދެއާއިލާގެ ރުޅިވެރިކަމަށް ނިމުމެއް އޮތީތީ ދަރިފުޅާއި ޝާދީން އަދި ޔާންއާއި ޝަލީން ކޮންމެވެސް ސިފައެއްގައި ގުޅުނީ… މަންމަމެންގެ މާޒީ ދަރިފުޅުމެންގެ ދިރިއުޅުމަށް ނިވާއެޅީ…” މިލީނާގެ ދެއްކި ވާހަކައިގެ އިބްރަތްތެރިކަން ނަގައިގަނެވިފައި ޔަޒްދާންގެ ލޮލުން ކަރުނައައެވެ. ކިތަންމެ ބާރުގަދަ މުށްބާރު މީހަކަށްވެސް ދުނިޔެ ކޮންޓްރޯލްކުރުމުގެ ބާރުވެރިކަން ލިިބިފައެއްނުވެއެވެ. ތަޤްދީރަކީ އެއްވެސް އިންސާނަކަށް ބާރުފޯރުވޭނޭ އެއްޗެއްނޫނެވެ. އިންސާނާ ބޮޑާއިކަމާއިއެކު ލިބިފައިވަނީ ނުހަނު ކުޑަ ބާރުވެރިކަމެވެ. ހިތާމައަކީ އަމިއްލަ ނިކަމެތިކަމާއިއެކުވެސް ނަފްސުގެ މައްޗަށް ބޮޑާކަން އިސްކޮށް އިންސާނުން ހަލާކަށްވެއްޓޭތީއެވެ.\n“ދަރިފުޅު ޝަވާ ގެނޭ… ދަރިއެއްގެ ގޮތުގައި ޝަވާ ޤަބޫލުކުރަން މަންމަ ތައްޔާރަށް މިހުރީ… އަލްހާން ކުރިކުށެއްގެ ޝަޒާ ދަރިއަކަށްވީީތީއޭ ކިޔާފައި ޝާދީންއަށް ދޭހާ ނުވިސްނޭ މީހެއްނޫން މަންމައަކީ…” މިލީނާ ޔަޒްދާން ގެނެސް މޭގައި ޖައްސާލަމުން އެއަތުގައި ހިފަހައްޓާލިއެވެ.\n“މަންމަ ބުނިހެން ޝަވާ ގެންނަން ބޭނުން… އެކަމަކު މިވަގުތު ޝަވާ ބޭނުންވާވަރަށް ވަގުތު ދޭން އަޅުގަނޑު ބޭނުމީ… ޝަވާ އެނބުރި އަންނަންދެން އިންތިޒާރުކުރާގޮތަށް އަޅުގަނޑު މިހުރީ…. ކިތަންމެ ދުވަހެއްވިޔަސް… ޝަވާ ބޭނުންވާ ދުރުމިންދިނަސް ދެން ޝަވާ ދުރަށްދިޔަކަ ނުދޭނަން…” ކަރުނައިގެ ތެރެއިންވެސް ޔަޒްދާންގެ ލޮލުން ދިރުމެއްފެނިލިއެވެ.\nމިލީނާ ދިޔުމާއިއެކު ޔަޒްދާން އިސްއުފުލާލަމުން ބޯމައްޗަށް ނިވާއަޅާފައިވާ އުޑަށް ނަޒަރު ހުއްޓާލިއެވެ. މަޑުމަޑުން ރަތްކަން ކެނޑެމުންދިޔަ ވިލާތަށްވެސް ޝާދީން މަތިން ހަނދާންކޮށްދިނެވެ. މޮޔަވާހާ ރީތިކަމާއި އެ ފުރިހަމަކަން ލޮލަށް ސިފަކޮށްދިނެވެ. ޖެހެމުންދިޔަ ވައިރޯޅިތަށްވެސް އެ ހަށިގަނޑުގެ ލުއި ލުއިވަސް ޔަޒްދާންއަށް ގެނެސްދެމުންދިޔަފަދައެވެ. ކަންފަތުގައި އެ ފޮނި އަޑު ގުގުމަމުންދިޔަފަދައެވެ. ހުރިހާކަމެއް އަދި އެއްޗެއް ޔަޒްދާންއަށް މާޒީގެ އެ ފޮނި ފޮނި ހަނދާންތަށް އާކޮށްދިނެވެ. ޝާދީން މޫނު ސިފަކުރަމުން ޔަޒްދާން އެސްފިޔަތައް ލައްޕާލިއެވެ.\nކޯޓުގައި ބޭއްވުނު ފުރަތަމަ އަޑުއެހުމަށް ރިހާނާ ހާޒިރުކުރެވުނު ދުވަހެވެ. ކޯޓުގެ ދޮރުމައްޗަށްވާގޮތަށް މަޑުކޮށްލި ފުލުހުންގެ ވެހިކަލުން ރިހާނާ ބޭލުވިގޮތަށް ދެފުލުހަކު އައިސް ރިހާނާގެ އަތުގައި ހިފަހެއްޓިއެވެ. އޭނަގެ އަތުގައި ކުރިމައްޗަށްވާގޮތަށް ބިޑިއަޅުވާފައިވާއިރު ލައިގެން ހުރި ޖަލު ޔުނީފޯރމުގެ ސަބަބުން އޭނަގެ ވަރުގަދަ ޝަޙްސިއްޔަތަށް ފަޑުކަމެއް އައިސްފައިވެއެވެ. އިސްތަށިގަނޑުވެސް ތަރުތީބެއްނެތި ހޭވިފައިއޮތް މޭކަޕުން އޮމާންކަން ގެނެސްދީފައިވާ ހަންގަނޑުގައިވީ ކުރަކިކަމެވެ.\nފުލުހުންގެ ވެހިކަލްއިން ރިހާނާ ފޭބުމާއިއެކު އެވަގުތަށް އިންތިޒާރުކޮށްގެން ތިބި ނޫސްވެރިން ކެމެރާތަކާއިއެކު އެ ސަރަހައްދަށް އެއްވާންއުޅުނެވެ. އޭގެ ކުރިން ފުލުހުން އެސަރަހައްދު ބަންދުކޮށްލިއިރު ނޫސްވެރިންނަށް ސުވާލުކުރުމުގެ ފުރުސަތުދިނުމެއްނެތި ދެފުލުހަކު ރިހާނާ ގޮވައިގެން ކޯޓަށް ވަންނަން ހިނގައިގަތެވެ. އޭރު ދައުވާކުރާ މާލަމަށް ހުއްދަ ދެވިފައިވާ ފަރާތްތަށް ވަންނަމުންދިޔައެވެ. އެއްބަޔަކު ކޯޓުގެ ބޭރުގައިވެސް މަޑުކޮށްލައިގެން ތިއްބެވެ.\nއެއްވެފައިވާ މީހުންގެ ފަރާތުން އިވެމުންދިޔަ ވިހަ ބަސްތަކަށް ބީރުކަންފަތެއްދެމުން ކުރިއަށްދިޔަ ރިހާނާގެ ފިޔަވަޅުތަކަށް މަޑުޖެހުމެއް އައީ ލޯމަތީން ފެނުނު ސޫރައަކުންނެވެ. އޭނަގެ ބުމަގޮށްޖެހި މޫނުމައްޗަށް ރުޅީގެ އަސަރުތައް ފެތުރިގެންދިޔައީ ދާދި ކުޑަހިނދުކޮޅެއްގެ ތެރޭގައެވެ. އޭރު މަޔާންއާއި ނުހަނު މުހިންމު ވާހަކައެއްގައި ހުރެފައި ހައިޒަލް ރިހާނާއާއި ދިމާލަށް ބަލާލީއެވެ. ރިހާނާ ވަގުތުން މޫނުކުނިކޮށްލަމުން ލޯހަނިކޮށްލިގޮތުން ހައިޒަލްގެ ހިތަށް ފޫހިކަމެއްވެރިވިއެވެ. އެއްމިޔަކަނި ކުޑަކޮށް ދަމާލަމުން އޭނަ ދުރަށް ބަލާލީ ރިހާނާގެ މޫނަށް ބަލަންވެސް ބޭނުންނުވެގެންނެވެ. އެއްއިރެއްގައި ރިހާނާގެ ފަރާތުން މައެއްގެ ލޯތްބަށް އެދިގެން އުޅެވުނީތީވެސް އޭނަ މިއަދު ހިތާމަކުރެއެވެ. ރިހާނާފަދަ އަންހެނަކަށް މައިވަންތަކަމުގެ އިހުސާސަކީ ކޯއްޗެއްކަމެއްވެސް ނޭނގޭނެއެވެ. ދުރުގައިހުރެގެންވިޔަސް ހައިލާ އޭނައަށްދިން ލޯތްބާއި ގާތަށްވެސް ރިހާނާއަށް ލޯތްބެއްނުދެވޭނެއެވެ. އެ މަންމަވަނީ އަމިއްލަ ލެއިން ދެފަހަރު އޭނަގެ ފުރާނަ ސަލާމަތްކޮށްދީފައެވެ.\nރިހާނާގޮސް ނިވާވިފަހުން ހައިޒަލް ދޮރާއިދިމާލަށް ނަޒަރުހުއްޓާލަމުން އަތުގައި އަޅާފައިވާ ގަނޑިއަށް ނަޒަރެއްދިނެވެ. އޭނަގެ އިންތިޒާރު ނިމުމަކަށް އަންނަކަން ހަނދާންވެފައި ހައިޒަލްއަށް ހިނިތުންވެވުނެވެ. މިއަދު އޭނަ ރިހާނާއަށް ދޭ “ސަޕްރައިޒް” އިން ރިހާނާ ހޭނުނެތިއްޖެއްޔާ ކިތަންމެހާވެސް ރަނގަޅެވެ. އޭނައަށް އެވަގުތަށް އިންތިޒާރުކުރެވެނީކީ ނޫނެވެ. އޭނަ ނިންމައިގެން ހުރީ ރިހާނާ ކޯޓަށް ވަނުމުގެ ކުރީން އެވަގުތުކޮޅި ގެނައުމަށެވެ. ނަމަވެސް އެކަން ނައިނާއާއި ހަވާލުކުރަންޖެހުނީ އެހެންކަމެއް ކުރިމަތިވެގެންނެވެ. ޝަލީންއާއި މަޔާންގެ މައްސަލަގަނޑު އިނގުމަށްފަހު އެކުވެރިޔާއަށް އެހީވުން މުހިންމުކަމަކަށްވެފައިވެއެވެ.\nދައުވާކުރެވޭ މާލަމުގައި އެންމެ ހަމަޖެހި ޤާޒީ ދުރުވުމާއިއެކު ބިސްމީގެ ބަރަކާތުން ޝަރީއަތުގެ މަޖިލީސް ފެށިގެންދިޔައެވެ. ޤާޒީގެ ފަރާތުން ދެކެވުނު ވާހަކަކޮޅަށްފަހު މައްސަލައިގެން ކުރިއަށްދިޔުމުގެ އިޒުނަ ލިބުމާއިއެކު މަޔާން ތެދުވިގޮތަށް ބަހެެއްބުނުމެއްނެތި މާލަމަށް ވަދެވެން އިންނަ ދޮރާއި ދިމާލަށް ނަޒަރު ހުއްޓާލިއެވެ. އެހިމޭންހަރަކާތުން ހައިރާންކަން ފާޅުވި މޫނުތައް ދޮރާއި ދިމާލަށް އަމާޒުވެގެންދިޔަ ވަގުތު ދޮރު ހުޅުވިގެންދިޔައެވެ. އެއާއިއެކު ހައިޒަލްގެ އަތުގައި ހިފަހައްޓާލައިގެން ހުރެ މާލަމަށް ވަތް އަންހެންމީހާގެ މޫނު އެތަށްބައެއްގެ އަމާޒުފަށްގަނޑަކަށްވިއެވެ.\n“ދައުވާ ފެށުމުގެ ކުރީން އަޅުގަނޑުކަމެއް ފާހަގަކޮށްލަން ބޭނުން… މިމައްސަލައިގެ ދައުވާ އުފުލާ ފަރާތްކަމުގައިވާ މުޙައްމަދު ހައިޒަލް އަޒްހާންއާއިއެކު މިހާރު ދުރުވާފަރާތަކީ މި ހާދިސާގައި ދުނިޔެދޫކޮށްދިޔަކަމަށް ނިންމާފައިވާ އެއްފަރާތްކަމުގައިވާ އޭ.އެޗް ފިނޭންޝިއަލް ހާދިސާގައި ނިޔާވި އަޒްހާން ސުލްތާންގެ އަނބިކަނބަލުން މަރިޔަމް ހައިލާ… ނިޔާވިކަމަށް ނިންމާފައިވާ މިފަރާތް ދިރިހުރިކަމުގެ ހަބަރު އަޅުގަނޑުމެންނަށް ލިބިފައިވަނީ ދާދި އިހަކަށްދުވަހު… އެހެންކަމުން އިއްޒަތްތެރިޔާ ޤާޒީއާއި ތި އެންމެހާ ފަރާތްތަކަށް މިކަން އަންގަން… އަދި ބައެއް އަމިއްލަ ސަބަބުތަކަށްޓަކައި އިތުރު މައުލޫމާތު މިވަގުތު ދެވެންނެތްވާހަކަ އަޅުގަނޑު ދަންނަވާލަން….” މަޔާންގެ ބަސްތަކުން އެތަނުގެ ތެރޭގައި ބޮމެއްގޮއްވާލެވުނުފަދައެވެ. ވަގުތުން މާލަންތެރެ ހަލަބޮލިވެގެންދިޔައެވެ. ދެމީހުން ދެމީހުން ވާހަކަދައްކަމުންދިޔައިރު ރިހާނާއަށް އިނދެވުނީ ހަރަކާތެއްވެސް ނުގެނެވިފައެވެ. މަޔާންގެ ބަސްތަކުން އޭނަގެ ސިކުނޑީގެ ހުރިހާ ނާރުތަކެއް ކެނޑކެނޑިގެން ދިޔަފަދައެވެ. ހަޤީގަތް ލޯމަތީން ފެނި ކަންފަތަށް އަޑުއިވުމަށްފަހުވެސް ހަޖަމްކުރާކަށް އޭނައަކަށް ނޭނގުނެވެ. މިވީހާތަނަށްވެސް ހައިލާ ދުނިޔޭގައި ހުރިކަމަށް އޭނައަށް ހީވިހީވުމަކީ ވަހުމެއްކަމަށް ރިހާނާ ޤަބޫލުކުރިއެވެ. އޭނަ އުއްމީދުވެސް ނުކޮށް ހުއްޓާ އެ ވަހުމް ތެދަކަށްވެގެން އައިސް އޭނައާއި ބައްދަލުކޮށްފިއެވެ.\nއެކަމަކު އެހެންވާނީ ކިހިނެތްހެއްޔެވެ؟ ހައިލާގެ ފުރާނަނެތް މަސްގަނޑާއި މަރުސާބިތުކުރިކަމުގެ ލިޔުންވެސް ފެނުނީ އޭނައަށާއި އަލްހާންއަށެވެ. އެތައް ބައެއްގެ ހަށިތަކުގެ ތެރެއިން އަނދާފައިވާ ހައިލާގެ ހަށިގަނޑު ހޯދާ ފާހަގަކުރީ އޭނައާއި އަލްހާންވެގެންނެވެ. ގުދަނުގެ ކުރިމައްޗަށްވާގޮތަށް އޮތްތަން ފެނުނު ހަށިގަނޑާއި އޭނަ ހަވާލުވީއިރު އެތަނުން ފެނުނު ފަށަކީ އެއީ ހައިލާގެ ހަށިގަނޑުކަމަށް ބާރުދިން އެންމެ ބޮޑުހެއްކެވެ. ފުލުހުން އެފަށް އަލްހާންއާއި ހަވާލުކުރުމާއިއެކު އެއީ ހައިލާގެ ހަށިގަނޑުކަމާއިމެދަކު އަލްހާން ޝައްކެއްވެސްނުކުރިއެވެ. ސަލާމަތްވުމުގެ ތެރޭގައި އެފަށްކޮންމެވެސްގޮތަކުން ހައިލާގެ ހަށިގަނޑާއި ވަކިވީކަމަށް އޭނަ ޔަގީންކުރިއެެވެ. ނަމަވެސް މިއަދު ވާހަކަ ބަދަލުވެއްޖެއެވެ. މަރުވިކަމަށް ނިންމާފައިވާ ހައިލާ އަލުން ދިރިގެން އަތުވެއްޖެއެވެ.\nމައްސަލައިގެ އަޑުއެހުން ކުރިއަށްދަމުންދިޔައިރުވެސް ރިހާނާގެ ނަޒަރު ހުއްޓިފައިވީ ހައިލާގެ މޫނަށެވެ. ޤާޒީއާއި ވަކީލްގެ ދައްކަމުންދިޔަ ވާހަކަތަކުން އެންމެ ބަހެއްހާ ހިސާބުވެސް އޭނަގެ ކަންފަތަކަށް ނުވަދެއެވެ. އޭނައަށް ނަޒަރުުހުއްޓާލައިގެން އިން ދަރިފުޅަށް ނަޒަރުދެވޭވަރަށްވުރެ އޭނަގެ ހާލު ބޮޑުވެފައިވެއެވެ. ފުރިހަމަ 21 އަހަރަށްފަހު ބިރުވެރި ހުވަފެނެއްފަދައިން އޭނަގެ އަދުއްވު އޭނަގެ ލޯކުރިމައްޗަށް އައިސް އޭނަގެ ދުނިޔޭގެ ދައުރުވުން ހުއްޓާލާފައިވާފަދައެވެ. ލޯމައްޗަށް ފެންނަމުންދާ މަންޒަރަކީ ތެެދެއްކަމާއިމެދު އޭނަގެ ހިތުގައި އަދިވެސް ސުވާލު އުފެދިފައިވެއެވެ.\nއެއްގަނޑިއިރާއި ކުޑަވަގުތުކޮޅަކަށް ދެމިގެންދިޔަ އަޑުއެހުން ނިމި އެންމެން ކޯޓުން ނިކުތްވަގުތު މީޑިއާގެ މީހުންތައްވެސް އެ ސަރަހައްދަށްއެއްވިއެވެ. އިރުކޮޅެއްފަހުން ދެފުލުހަކު ރިހާނާ ނެރެގެން އަންނަތަން ފެނުމުން މީހުންގަނޑުގެ ތެރެއިން ފުރޭނިގެން ޝާދީން ފުލުހުންގެ ވެހިކަލްއާއި ގާތްވާން އުޅުނެވެ.\n“މަންމާ….” ރިހާނާ ވެހިކަލްއަށް އަރުވަންއުޅެނިކޮށް ޝާދީން ބޭރުކޮށްލި ލަފްޒާއިއެކު ރިހާނާއަށް ފަސްއެނބުރިބަލާލެވުނީ އަމިއްލަ އިހުތިޔާރަކާއިނުލާއެވެ. އެއްވެފައިވާ މީހުންގެ ކުރިއަށް ޖެހި ރޮއެ ރޮއެ ހުރި ޝާދީން ފެނި ހިތްމަޑުވެގެންދާނެހެން ހީވި ވަގުތުކޮޅަކަށްފަހުވެސް ރިހާނާ މޫނުމަތީން ތަފާތު އަސަރެއް ދައްކައެއްނުލިއެވެ. އޭނަ އެވަގުތުވެސް ކަޅި ހިންގާލީ އެހެން ސޫރައެއްދެކެން ބޭނުންވެފައިހުރެއެވެ.\nރިހާނާގެ އެއަޅާލުންކުޑައަމަލުން ދެވަނަފަހަރަށްވެސް ލޮލުގެ ތެރެއަށް ކަރުނަތައް ބޮޑިކޮށްފާނެހެން ހީވުމުން ޝާދީންއަށް ތަކުރާރުކޮށް އެސްފިޔަޖަހާލެވުނެވެ. ރުއިމުގެ އަޑުބޭރުވެދާނެއަތީ އަތްނަގާ އަނގަމަތީ އަޅާލެވުނުއިރު އެ ޅަހިތް ފިސްފިސްވީފަދައެވެ. އެތަށްދުވަހެއްފަހުން މިއަދުވެސް މަންމަގެ ހަޔާތުން އޭނައަށް މަޤާމަށް ނެތްކަމަށް މަންމަ އަންގައިދީފިއެވެ. މަންމަގެ ލޯބި އޭނައަށް ހައްޤުނުވާން އޭނައަށް ކުރެވުނީ ކޮން ކުށެއް ހެއްޔެވެ؟ ވޭތުވެދިޔަ ދުވަސްތަކުގައި މަންމަ ދެކިލަން ދެވުނު އަދަދެއްވެސް އޭނައަކަށް ނޭނގެއެވެ. އެއިންކޮންމެފަހަރަކުވެސް އޭނައަށް ކުރިމަތިލާން ޖެހުނީ ނާކާމިޔާބީއާއެވެ. އޭނަ ފެންނަ ހިސާބަށް އަންނަންވެސް މަންމަ ދެކޮޅު ހެދީއެވެ.\nބަނޑުއަޅާ މައިމީހާއަށް ނުކުރި އަސަރެއް އެ މަންޒަރު ފެނިފައި ކުރީ ހައިލާއަށެވެ. އޭނަ ކުރިއަށް ޖެހުނުގޮތަށް ޝާދީން ގެނެސް މޭގައި ޖައްސާލަމުން އެފަން އިސްތަށިގަނޑުގައި ފިރުމަންފެށިއެވެ. އެވަގުތު އެދިމާލަށް އައި ރިހާނާ ފެނިފައި ހައިލާ އިސްއުފުލާބަލާލިއިރު އެލޮލުގައި ވީ އަސަރަކުން ހައިލާގެ ފުރާނަވެސް ރޫރޫއަޅައިގަތެވެ.\n“ހައިލާ…. ކަލޭ މަރެއްވެސްނުވިދޯ… ކަލޭތީ އަހަރެންގެ ބަރުބާދީ… މިހުރިހާކަމެއްވާންޖެހުނީ ކަލެއާއިހެދި… އަހަރެން ކަލޭ މަރާލާނަން….” އޭނަގެ އަތުގައި ހިފަހައްޓައިގެން ތިބި ދެފުލުހުން ފޮޅުވާލިގޮތަށް މޮޔައެއްފަދައިން އަޑުގަދަކޮށްފައި ރިހާނާ ހައިލާގެ ގަޔަށް އަތްއިސްކުރަންއުޅުނެވެ. އޭނަގެ ދެއަތްއަތްތިލަ ހައިލާގެ ކަރަށް ފޯރުވަން އުޅެނިކޮށް އައިނައިތަނެއް ނޭނގި ހައިޒަލް އައިސް ރިހާނާގެ ދެއަތުގައި ހިފަހެއްޓިއެވެ.\n“އަހަރެންގެ މަންމަ ގައިގައި އިނގީލީގެ ކުރި ޖައްސާލިޔަސް މަވަރުގެ ނުބައިމީހަކު ނުހުންނާނެ… އެވަގުތުން ފެށިގެން އަހަރެން ހަނދާންނައްތާލާނަން ތިއީ ދޮންތަގެ މަންމަކަން…” ވައަތުން ހިފަހައްޓާ ބާރުކޮށްލެވިފައިވާ ރިހާނާގެ ދެއަތް ފަހަތަށް އެއްލިއިރު ހައިޒަލްގެ އަޑުގައިވީ އިންޒާރެވެ. އެވަގުތު ރިހާނާއާއި ހަވާލުވެގެންތިބި ދެފުލުހުން އައިސް ރިހާނާ ހިފަހެއްޓިއެވެ. އޭރު ޝާދީންވެސް ހުރީ ހައިލާއާއި ދުރުވިގޮތަށް ރިހާނާއަށް ދިމާލަށް ބަލަހައްޓައިގެން ބުނާނޭ ބަހެއްނެތިފައެވެ.\n“މަންމާ ހެޔޮނުވާނެ… ކިހާވަރެއް ކޮށްގެން މަންމަ ހިތްފުރޭވަރުވާނީ… ކުރެވުނު ފާފަ ކުޑަވެގެންތަ ދެވަނަ ފަހަރު މީހަކު މަރަން ހިތަށް އެރުވީ… ﷲ ގެ އަޒާބަށް ބިރުވެތިވެސްނުވަނީތަ… އަހަރެން މިއަދު ދެރަވޭ ތިއީ އަހަރެންގެ މަންމައަށްވީތީ… މަންމަގެ ސަބަބުން އަހަރެން މުސްތަޤުބަލު ބަނަވެއްޖެ… މިއީ މަޔަކަށް ދަރިއަކަށް ދެވޭނެ އެންމެ ރަނގަޅު ހަދިޔާތަ؟” އެތަށްދުވަހެއްވާންދެން ހަނުހުރުމަށްފަހު ހިތުގެ އިހުސާސްތައް ދުލާއިހަމަޔަށް ޝާދީންގެނައެވެ. ރިހާނާއާއި އަލްހާން އޭނަގެ މައިންބަފައިންނަށްވުމަކީ އަބަދުހެން އޭނަގެ ނަފްސު އެތަށް މަަރަކުން ޤަތުލްކުރާ ހަޤީގަތަށްވެގެން ހިނގައްޖެއެވެ. ޖަލުގެ ތޭރިތަކުން ރިހާނާގެ ކަޅު ހިތަށް އަލިކަމެއްލިބޭނޭކަމަށް އޭނަ އުއްމީދުކުރިއެވެ. ނަމަވެސް ރިހާނާގެ ޝަޙްސިއްޔަތަށް ބަދަލުވުމެއްނެތްކަން އެތަށްދުވަހެއްފަހުންވެސް ރިހާނާ ސާބިތުކޮށްދީފިއެވެ. އިމާންކަމުގެ ނޫރުން އުޖާލާވެގެންދާވަރަށްވުރެ ރިހާނާގެ ނަފްސުވަނީ ޖާހިލުވެފައެވެ. ދުވަހަކު ތެދުމަގު ނުލިބޭނޭވަރަށް އެ ނަފްސުވަނީ ކުށްތަކުން ނުތާހިރުވެފައެވެ. އޭނަގެ ސިކުނޑީގައި ދިރިއުޅެމުންދާ ޝައިތާނާ ރިހާނާގެ ހިތާއި ނަފްސު ގައިދުކޮށް އެ ހަށިގަނޑު މިލްކުކޮށްފައިވެއެވެ.\nވަރީގެ ހުރިހާކަމެއް ނިމި ޖަސްޓިސް ބިލްޑިންގްއިން ނިކުތުމާއިއެކު ހައިޒަލްއާއި ޝަލީންގެ ނަޒަރު ބައްދަލުވިއެވެ. އެތައްދުވަހަަކަށްފަހު އެދެމެދަށް ވެރިވެފައިވާ ހިމޭންކަމާއިއެކު ހައިޒަލްއަށް ޝަލީންގެ ފުށުން އިހުސާސްވީ ބީރައްޓެހިކަމެވެ. ހައިޒަލްގެ މޫނަށް ނަޒަރު ބެހެއްޓިވަގުތުކޮޅަކަށްފަހު ޝަލީން ބަހެއްބުނުމެއްނެތި އިސްއޮބާލިގޮތަށް ތިރިއަށް ބަލަންފެށިއެވެ.\n“ހިނގާ އަހަރެން ގެއަށް ގެެންގޮސްދޭނަން…” ޝަލީންއާއި ދިމާލަށް ބަލަހައްޓައިގެން ހުރި ވަގުތުކޮޅަކަށްފަހު ހައިޒަލް ހުށަހެޅިއެވެ. މަޔާންގެ ފަރާތުން އިވުނު ވާހަކަތަކަށްފަހު ޝަލީންއާއި ވާހަކަދައްކަން އޭނަ ބޭނުންވެފައިވެއެވެ. އަތުގައި އޮތް ވަރީގެ ސެޓްފިކެޓްއަށް ދެއަތުން ބާރުކޮށްލައިގެން ހުރެ ޝަލީން ބޯޖަހާލިއެވެ. ވަގުުތުގެ ގޮތުން ހައިޒަލްއާއި އެކީ އެކަހެރިވާން ބޭނުންނުވިޔަސް އޭނައަށް ހުއްޓެމުންދާ ނަޒަރުތަކުން ސަލާމަތްވާން ޝަލީން ބޭނުންވެފައިވެއެވެ. އެހާ ފަސޭހައިން އޭނަ އެއްބަސްވީ ސަބަބަކީ އެއީއެވެ.\nހައިޒަލްގެ ފަހަތުގައި ހުރެގެންގޮސް ޕާރކިން ޒޯންގައި އޮތް ކާރަށް ޝަލީން އެރުމާއިއެކު ހައިޒަލް ކާރުދުއްވާލިއެވެ. ހައިޒަލްއާއި ދިމާލަށް ބަލާލި ހިނދުކޮޅަކަށްފަހު ޝަލީން ކާރުގެ ވިންޑްސްކްރީންގައި މޫނު ޖައްސާލިއެވެ. އެއްއަތުން ކަރުނަ ފުހެލިއެވެ. ހައިޒަލްއާއި މަޔާންއާއިމެދު އޮތްގުޅުން މިހާ ހިސާބުން ކެނޑިގެންދިޔައީކަމަށް އިތުރުމީހަކު ވިސްނައިދިނުމަކާއިނުލާ ޝަލީންއަށް ވިސްނުނެވެ. ކައިވެނި ރޫޅި އެދެމެދުގައިވީ ގުޅުން ކެނޑިގެންދިޔަޔަސް އެދެމެދުގައި އެކުވެރިކަން އޮންނާނޭކަމަށް ޝަލީން ހީކުރިއެވެ. ނަމަވެސް ވަގުތު އޭނަގެ އަތުން އެ ހައްޤު އަތުލައިގަނެފިއެވެ. ހައިޒަލްގެ މައާފުވެސް ހައްޤުނުވާވަރުގެ މީހަކަށް ހަދައިފިއެވެ. އެކަމާއިމެދަކު އޭނަގެ ހިތުގައި އެއްވެސް ބުރަކަމެއް ޝަކުވާއެއްނެތެވެ. އެހުރިހާކަމަކާއިއެކުވެސް އޭނަ ހައިޒަލްއަށް ޤަދަރުކުރާނެއެވެ. ހައިޒަލްއަކީ އޭނަގެ ހަޔާތުގައި ދިމާވި އެންމެ ރަނގަޅު އިންސާނާއަށްވާނެއެވެ. އޭނަގެ ސިއްރުތައް ހިފަހައްޓައިގެން އެތަށް ޒިންމާއެއް ބޮލުގައި އަޅައިގެންއުޅުނުކަމީ ހައިޒަލްގެ މާތްކަމެވެ. އޭނަގެ އިތުބާރު ހައިޒަލް ހޯދި ސަަބަބުވެސްމެއެވެ.\nމިޑޯވިއުއަށް ދެވެންދެންވެސް އެދެމެދުގައިވީ ހިމޭންކަމެވެ. އިސްވެ ބަހެއް ނުބުނިތާ އިސްއުފުލާ ހައިޒަލްގެ މޫނަށް ޝަލީން ބަލައެއްވެސްނުލިއެވެ. އެއްއަތުން ކާރުގެ ހުންގާނު ކޮންޓްރޯލްކުރަމުންދިޔަ ހައިޒަލްގެ ނަޒަރު ދޭތެރެއަކުން ޝަލީންއަށް ހުއްޓެމުންދިޔައިރު އެއިން ކޮންމެފަހަރަކު ދުލާއި ހަމަޔަށް އަންނަ ބަސްތައް ދެތުންފަތުގެ ދޭތެރޭގައި ހައްޔަރުކުރަމުން ހައިޒަލް ދިޔައެވެ.\nމަޑުދުވެއްޔެއްގައި އައި ކާރު މިޑޯވިއުގެ ކުރިމައްޗަށް ހުއްޓުމާއިއެކު ކާރުން ފައިބަން ދޮރުފަތުގައި ހިފާލައިފައިވެސް ޝަލީން ހައިޒަލްއާއި ދިމާލަށް ބަލާލީ ވާހަކައެއް ބުނަންބޭނުންވެގެން އުޅޭފަދަ ގޮތަކަށެވެ.\n“ތޭންކްސް… ހުރިހާކަމަކަށްވެސް… އަހަރެންގެ ކައިވެންޏާއި ބޭބީގެ ސިއްރުހިފަހައްޓައިދިނީތީ… އެންޑް ސޮރީ… މިހުރިހާ ދުވަހު ބުރައަކަށްވެވުނީތީ…” ޝަލީންގެ އަރުތެރެބެދެމުންދިޔަހެން ހީވިއިރުވެސް ހިތްވަރުކުރަމުން އޭނަގެ ޖުމްލަ ފުރިހަމަކުރިއެވެ. އިތުރަށް މަޑުކޮށްލުމެއްނެތި ކާރުގެ ދޮރުފަތް ހުޅުވާލަން ޝަލީން އުޅުމާއިއެކު ހައިޒަލް އަތްފޯރުވާލިގޮތަށް އަތްގަނޑުގައި ހިފަހެއްޓިއެވެ.\n“އަހަންނާއި ވާހަކަދައްކަން މަޑެއްނުކުރެވޭނެތަ… ޕްލީޒް…” ހައިޒަލް އެހާ ރީތިކޮށް އެދުމުން ދެކޮޅުހަދާނެހާ ހިތްވަރެއް ޝަލީންއަކަށް ނުލިބުނެވެ. ޖަވާބެއްގެ ގޮތުގައި ބޯ ޖަހާލިގޮތަށް ޝަލީން ސީޓަށް ލެގިލިއެވެ.\n“ޝަލީ އަހަރެމެންނަކަށް ފްރެންޑްސްހެންނެއް ނޫޅެވޭނެތަ؟” ހައިޒަލް ސުވާލުކުރިއެވެ. ޝަލީންގެ މިދުރުކަމުން އޭނައަށް ހިސާބަކަށް އުނދަގޫކަމެއް ލިބިފައިވެއެވެ. މަޔާންއާއި ނައިނާގެ ސަބަބުން އޭނަގެ ހާއްސަ މީހުންގެ ލިސްޓަށް ޝަލީންގެ ނަން އިތުރުވެފައިވެއެވެ. އެހެންނޫނަސް ޝަލީންގެ ހިތާމަތައް އިނގުމަށްފަހު ޝަލީންއަށް ރައްކާތެރިކަން ދޭން އޭނަ ބޭނުންވެފައިވެއެވެ.\n“އަހަރެމެން ދެމީހުން އެކަކު އަނެކަކު ނޭނގޭކަމަށް ހެދިއްޔާ ކަންނޭނގެ ދެން ރަނގަޅުވާނީ… މިހެންބުންޏަސް ހައި އަހަންނަށްކޮށްދިން ކަންކަމުގެ އަގުވަޒަންކުރާނޭގޮތެއްނެތްކަންވެސް އިނގޭ… ނޭނގޭ ޝުކުރުއަދާކުރާނެގޮތެއްވެސް….” ޝަލީން ދެއަތްދެއަތާއި މޮޑެލަ މޮޑެލައި އިނދެފައި ހައިޒަލްއާއި ދިމާލަށް ބަލާލިއެވެ. މަޔާންއާއިއެކު ހައިޒަލްއާއި ނައިނާއާއި ގުޅިގެން އުފާވެރި ދިރިއުޅުމެއް އުޅޭނޭކަމުގެ ހުވަފެންތައް އޭނަވެސް ދެކުނެވެ. ނަމަވެސް އެހުވަފެންތައް މިއަދު ވަޔަށް ބުރައިގެން ހިނގައްޖެއެވެ.\n“އަހަރެމެން ދެމީހުން އެކަކުއަނެކަކު ނޭނގޭކަމަށް ހަދައިގެން އުޅެންޖެހޭ ސަބަބެއް އަހަންނަކަށް ނޭނގެ… ގައިމުވެސް އަހަރެންގެ ނަޒަރުގައި އެވަރުގެ ކުށެއް ޝަލީނުކުރެ…. އަހަރެން ޝަލީ ކުށްވެރިއެއްނުވެސް ކުރަން… އަހަރެންގެ އަތްމަތީ އޮތްބާރުގެ ބޭނުން އެހެންބަޔަކު ނޭދެވޭގޮތުގައި ހިފުމަކީ ޝަލީ އަހަރެމެންނާއި ދުރަށްދާން ޖެހޭ ސަބަބެއްނޫނޭ… އެހާ ވިސްނުން ހަނިމީހަކަށް ނުވެބަލަ… އަހަންނަށް ޝަލީ އަދިވެސް ވަރަށް ހާއްސަ… ތިއީ ނައި ދައްތައެއް ފަދައިން ދެކޭ ފަރާތެއް… ނައިއަށް ދިރިއުޅުމަށް އުއްމީދެއްދިން ފަރާތަކީ ތިއީ… ދެވަނަ ފަހަރަށް އަހަރެންގެ ނެއިން އަހަންނަށް ލިބިފައި އެހުރީ ޝަލީގެ ސަބަބުން… މިހުރިހާކަމެއް ޝަލީ އަހަރެމެންނާއިއެކު އުޅޭކަށް ނުފުދޭތަ… އަހަރެންކޮށްދިން ކަންތަކަށް އަގެއްދޭން ބޭނުންވަންޏާ ޝަލީ އަހަރެމެންނާއި ދުރުނުވޭ… އެނޫންކަމެއް ޝަލީގެ ފަރާތުން އަހަރެން ބޭނުމެއްނޫން…” ހައިޒަލް ޝަލީންއާއި ދިމާލަށް ބަލާލިއިރު އެލޮލުގައި ޝަލީންގެ ފަރާތުން އެދޭއެދުމެއްވިއެވެ. އެކަން ނަގައިގަނެވުނުވަގުތުކޮޅު ޝަލީން އިސްއޮބާލީ އެކަންކޮށްދޭނެހާ ހިތްވަރުނެތިގެންހެން ހީވެއެވެ.\n“ޝަލީ… އަހަރެން ޝަލީއަކަށް ބާރެއްނާޅާނަން… އެކަމަކު ޔަގީންކަންދޭން ބޭނުން… އަހަރެންގެ ބެސްޓީއަކީ އެއްވެސް ހާލެއްގައި ޝަލީ ދޫކޮށްލައިފައި ދާކަހަލަ މީހެއްނޫން… އެއަށްވުރެ ބޮޑަށް ޔާން ޝަލީ ދެކެ ލޯބިވޭ… މިހާރު އެ މޫނުމަތީން މާޔޫސްކަން ފެންނަ ސަބަބަކީ ތިއީ… ޔާންދެކެ ވާލޯބީންވެސް ޝަލީއަށް ޔާން ކައިރިއަކަށް ނާދެވޭނެތަ… ތިހެން އުޅެގެން ޔާންއަށް ދެވެނީ ހިތާމަ ނޫނީ ކޮން އެއްޗެއް… އަހަންނަށްވެސް ވިސްނޭ ޝަލީ ހުރި ހާލަތު… އަހަރެންވެސް ނައިއަށްޓަކައި ސެކްރިފައިޒްވިން… އެކަމަކު މިހާރު ހިތަށްއަރާ އެދުވަހު ނައިގެ އަތުންދޫކޮށްނުލާ އެ ހުރިހާކަމަކާއި ކުރިމަތިލެވުނުނަމައޭ… އޭރުން ދިރިއުޅުމުގެ ގިނަދުވަސްތަކެއް ކަރުނައިގައި އުޅޭކަށް ނައިއަކަށް ނުޖެހުނީހޭ… ޝަލީ އަދިވެސް ލަހެއްނުވޭ… ޔާން އިންތިޒާރުނުކުރުވާ ޔާންގާތަށް ދޭ… ތިދެމީހުން ގުޅޭނޭ ދުވަހަކަށް އަހަންނާއި ނައި އިންތިޒާރުކުރަން… މިލީ އާންޓީވެސް ޝަލީއަށް ވެއިޓްކުރޭ… ސޯ ޕްލީޒް…” ހައިޒަލް ވާހަކަދައްކަމުންދިޔައިރު އެންމެފަހަރަކުވެސް ޝަލީން އިސްއުފުލާ ބަލައެއްނުލިއެވެ. އިނގިލިތަކާއި ކުޅެލަ ކުޅެލައި އިނދެފައި ދެތިންފަހަރަކު ޝަލީން ނޭފަތް އެތެރެއަށް ދަމާލިއެވެ.\n“ދަނީ…” ޝަލީންގެ ފަރާތުން ޖަވާބެއް ލިބޭނޭކަމަށް އުއްމީދުކުރިވަގުތުކޮޅަކަށްފަހު ޝަލީން ބުނެލުމާއިއެކު ހައިޒަލްގެ މޫނުން ތަފާތު ކުލައެއް ފެނިލިއެވެ.\n“މަންމަ ބޭނުންވޭ ޝަލީއާއި މީޓްކުރަން… ކުރިންވެސް ޝަލީ ފެނިފައިދޯ ހުރީ މަންމަ… އެކަމަކުވެސް އަހަރެން ބޭނުން އިންޓްރޮޑިއުސް ކޮށްދޭން…. ޝަލީ ރެޑީވީމަ އަންގާލާ… އަހަރެންދެއްކި ވާހަކައާއިމެދު ވިސްނައްޗޭ… ޝަލީގެ ޖަވާބަކަށް އިންތިޒާރުކުރަން….” ކާރުގެ ދޮރު ހުޅުވާލައިފައި ޝަލީން ފޭބުމާއިއެކު އަނެއް ފަރާތުގެ ދޮރު ހުޅުވާ ކާރުގެ ފޭބުމަށްފަހު ހައިޒަލް ވާހަކަދެއްކިއެވެ. އެވާހަކައިގެ ޖަވާބެއްގެ ގޮތުން ބޯޖަހާލިގޮތަށް ޝަލީން ގޭޓާއިދިމާލަށް ހިނގައިގަތެވެ. ޝަލީން ވަދެގެންދާ މަންޒަރު ދެކެންހުރެފައި ހައިޒަލް ކާރަށް ލެގިލިއެވެ. އިރުކޮޅެއްވާންދެން އެހެންހުރުމަށްފަހު ކާރަށް އަރާ ވިންޓަރ ބްރީޒްއާއި ދިމާލަށް ދުއްވާލިއެވެ.\nމެންދުރުގެ ހޫނުކަމުގެ ތެރެއިން ދުއްވާފައި އައި ބީއެމްޑަބްލިއު ކާރުން ހައިލާ ފޭބިގޮތަށް ކުރިމަތީން ފެންނަން ހުރި އިމާރާތަށް ނަޒަރެއްދިނެވެ. އެވަގުތު ޑްރައިވަރ ސީޓްއިން ފޭބި ހައިޒަލް ހައިލާގެ އަތުގައި ހިފަހައްޓާލިއެވެ.\n“މަންމައާއިއެކު އަޅުގަނޑު ދިޔަސް އެންމެ ރަނގަޅުތަ؟” ހައިލާގެ ފަރާތުން ލިބޭނޭ ޖަވާބު އިނގިހުރެވެސް ހައިޒަލް ސުވާލުކުރިއެވެ. ސިންގާއެއްގެ ކޮއްޓަކަށް ސަލާމަތެއްނެތި މަންމަ ފޮނުވުމަކީ އޭނަ ކުރަން ބޭނުންވާކަމެއްނޫނެވެ. ރިހާނާގެ ނުރައްކާތެރިކަން ކުރިންދުވަހަކު އޭނަގެ ހަމަލޮލަށް ފެނިފައިވެއެވެ.\n“ދަރިފުޅު ކަންބޮޑުނުވެބަލަ…. މަންމަ އެކަންޏެއްނުވާނެއެއްނު… ފުލުހުން ތިބޭނެއެއްނު… އެހެންނޫނަސް ރިހާނާއާއި މަންމައާއި ދެމެދު އޮތްކަމަކީ މަންމަމެންގެ އަމިއްލަކަމެއް… މިކަމުގެ ތެރެއަށް ދަރިފުޅު ވައްދާކަށް މަންމަ ބޭނުމެއްނޫން…” ހައިލާ ދެވަނަ ފަހަރަށްވެސް އޭނަގެ ދަރިފުޅަށް ނުހަނު ލޯބިން ވިސްނައިދިނެވެ. ރިހާނާގެ ހިތުގައި އޭނަގެ މައްޗަށް އުފެދިފައިވާ ޒާތީ ހަސަދަވެރިކަން ހައިޒަލްއަށް އިނގި މަސްލަހަތުު ގޯސްވާކަށް އޭނަ ބޭނުމެއްނޫނެވެ. އޭނަ ބޭނުންވަނީ ހަމަހިމޭންކަމާއިއެކު މައްސަލަ ނިމިގެންދިޔުމަށެވެ.\n“އެންމެ ރަނގަޅު އަޅުގަނޑު ކާރުގައި މަޑުކުރާނަން…” ހައިޒަލް ގޮތްދޫނުކުރަން ހުރެފައިވެސް ބަސްގަބޫލުކުރިއެވެ. އޭނަ ހުރެގެން ނުދެއްކޭފަދަ ވާހަކައެއް ހައިލާގެ ހިތުގައި އޮތްކަމަށް އޭނައަށް ކޮންމެވެސް ވަަރަކަށް ނަގައިގަނެވުނީއެވެ.\nމަގުދައްކަމުން ހިނގާފައި ދިޔަ ފުލުސް ކުއްޖާގެ ފަހަތުގައި ހުރެގެންގޮސް ހައިލާ ގައިދީންނާއި ބައްދަލުކުރާ ކޮޓަރިއަށް ވަތްއިރު ރިހާނާ އިނީ މާކުރިން އައިސް އޭނަގެ އިންތިޒާރުގައެވެ. އޭނަގެ ކުރިމައްޗަށް ވާގޮތަށް އިން މޭޒުމަތީގައި އިނގިލިތައް ހިންގަހިންގައި އިނދެފައި ހައިލާއާއި ދިމާލަށް ބަލާލުމާއިއެކު ރިހާނާގެ ދެ ބުމަގޮށްޖަހާލައިފިއެވެ.\n”ޖަލު ޔުނީފޯރމުގައި އިންނަ ގޮތްބަލާލާ ހިތުންތަ ތިއައީ…” ރިހާނާގެ އަޑުގައިވީ ރުޅިވެރިކަމާއިއެކު އެއަޑުގައިވީ ހައިލާ ކުށްވެރިކުރާފަދަ ރާގެކެވެ. އޭނަ ހައިލާއާއި ދިމާލަށް ބަލާލެވުމާއެކު މޫނަށް ގޮތެއްހަދާލެވުނެވެ. އެއްބަސްވާން ބޭނުންނުވިޔަސް އެތައްއަހަރެއްފަހުންވެސް އެރީތިކަން ފެނި އޭނަގެ ހިތުގައި ހަސަދަވެރިކަމެއް ހިނގާލީއެވެ. އެއީ އެތައް ސޫރައެއްގެ ތެރެއިން އަޒްހާންގެ ހިތާއި ކުޅެލަން ކާމިޔާބުކުރި ސޫރައެވެ.\n“ރިނީ…” ރިހާނާގެ ނަޒަރިއްޔާތު އޭނައާއިމެދު ބަދަލުވެފައިވާވަރު ފެނުމުން ހައިލާއަށް ގޮވާލެވުނެވެ. ރިހާނާ އޭނަދެކެ އެހާ ރުޅިއެއް އަންނަނީ އޭނައަށް ކޮންކަމެއްކުރެވިގެންހެއްޔެވެ؟ އަޒްހާންއާއި ކައިވެނިކޮށްގެން ވިންޓަރބްރީޒްއަށް ދިޔައީއްސުރެ ރިހާނާއާއި ގުޅިގެން އުޅެން ހައިލާ މަސައްކަތްކުރިއެވެ. އެ ފުރުސަތު ނުދިނީ ރިހާނާއެވެ.\n“ކޮންމެހެން ރިނީ ކިޔައިގެން މާގާތްވާން އުޅޭނެކަމެއްނެތް… ކަލޭވެސް ރިހާނާ ކިޔާ…” އެނަމުން މާޒީގެ ހަނދާންތަކެއް ލޯމަތީ ފިޔަޖަހާލި ހިނދުކޮޅު ރުޅިވެރިކަމާއިއެކު ރިހާނާ ހަޅޭލަވައިގަތެވެ.\n”ރިނީ ކީއްވެ… އަހަންނަށް އެވަރުގެ ދެރައެއްދޭން ރޭވިއިރު އަންހެނަކަށްވެ ހުރެ އަހަރެންގެ އިހުސާސްތައް ރިނީއަކަށް ނޭނގުނުތަ؟ ކުޑަކުޑަ ޝާދީންއާއިމެދު ވިސްނައެއްނުލަންތަ… ރިނީ ކުރިކަމަކުން އެކުއްޖާ ހިތާމަކުރާވަރު އިނގޭތަ… އަމިއްލަ ދަރިފުޅުގެ މުސްތަޤުބަލަށް އަމިއްލަ އަތުން ހިޔަނި އެޅީ ކީއްވެ…” ހައިލާ ވާހަކަދައްކަމުންދިޔަވަރަކަށް މާޒީގެ ހަނދާންތައް ފަނޑުގޮތަކަށް ލޯމަތީން ތަމްސީލުވާންފަށާ ނޭވާލާން އުނދަގޫވިއެވެ. އޭނަ މޭގައި އަތްއަޅާބާރުކޮށްލިއެވެ.\n“ތިވާހަކަދައްކަން އެންމެ ރަނގަޅު މީހާތަ ތިއީ… ދަރީގެ އުމުރުން ހައަހަރުވެސް ނުވަނީސް އެއްލާލައިފައި ފިލާރައްކާވިގޮތަށް 21 އަހަރުފަހުން އައިސް އެބަ އަހަންނަށް ކިޔައިދެއެއްނު… ކަލޭ ފުރަތަމަ ދާންވީނު ހައިޒަލްގެ މައާފުހޯދަން… ތޮށިގަނޑު އަޒްހާންހެން ހުއްޓަސް އެއީ ހަމަ އަލްހާން… ހީކުރަނީތަ އަޒްހާންހެން ކަލޭ ރޯލާއިރަށް ލޮއްސަން އަންނާނެޔޭ…” ކުށްގަބޫލުކުރަން ބޭނުންނުވާތީ ރިހާނާ ހައިލާއާއި ދިމާލަށް މަލާމަތްކޮށްލިއެވެ.\n“ﷲ އިރާދަކުރެވިއްޔާ އެދަރިފުޅަށް އަހަރެން ދިން ތަރުބިއްޔަތު ފުޑާލެވޭނެފަދަ މީހަކު ނާންނާނެ… މިހުރިހާ ދުވަހު ތޮށިގަނޑެއްހެން ހުރީތީ އެކަމުގެ ފައިދާ ނެގުމަކީ ބައެއްގެ ނުބައިކަން… މިއަދުވެސް އެއީ އަހަރެން ހައަހަރުން ތަރުބިއްޔަތުކުރި ކިޔަމަންތެރި ދަރިފުޅު… ދަރިންގެ ތަރުބިއްޔަތަކީ ކޮބައިކަމެއް ތިފަަދަ މަޔަކަށް ނޭނގޭނެ… ޝާދީންގެ ކަމެއް ނޭނގޭމީހަކަށް ހައިޒަލްއާއި ބެހޭކަމެއް އިނގިދާނެތަ؟ މިހުރިހާދުވަހު ރިހާނާއަށް އެދަރިފުޅަކީ ވާދަވެރިއެއް… އަހަރެން ހިޔެއްނުކުރަން އަހަރެންދެކެ ސަބަބެއްނެތި ރިހާނާ ތިއަންނަ ރުޅި އަހަރެންގެ ހައިޒަލްއަށް ބާލާނޭކަމަކަށް… ކޮބާތަ އެދަރިފުޅުގެ ކުށަކީ…” ރިހާނާގެ ވާހަކަހުރިގޮތުން ރިހާނާއާއި ސުލްހަވެރިވުމުގެ ހިޔާލުދޫކޮށްލި ހައިލާގެ އަޑު ކޮންމެ ޖުމްލައަކާއިއެކު ބާރުވަމުން އައެވެ.\n“އަހަރެން މިއަދު މިތަނަށް މިއައީ އަހަރެންގެ ޝާދީންގެ ހައްޤުގައި… ކޮއްކޮއެއްގެ ހައިސިއްޔަތުން ދައްތައާއި ވާހަކަދައްކަން… އެކަމަކު އެއީ ބޭކާރުކަމެއްކަން ވިސްނިއްޖެ… ރިހާނާ ދުވަހަކު ބަދަލެއްނުވާނެ… ސަބަބެއްނެތި އަހަރެންދެކެ އަންނަމުންދިޔަ ދިޔަ ރުޅި ހައްދުން ނައްޓަމުންގޮސް އަމިއްލަ އަތުން ރިހާނާ ހަލާކަށް ތި މަގުކޮށީ… ނަފްރަތާއި ހަސަދައަކީ މީހާގެ ހަލާކު… އަހަންނަށް ކޮންކަމެއްކުރެވިގެންތަ ރިހާނާ ތިވަރަކަށް އަހަރެންދެކެ ރުޅި ތި އަންނަނީ…” އެއީ ހައިލާގެ ހިތުގައި އެންމެ ފުރަތަމަ ދުވަހުން ފެށިގެންވެސް އުފެދިފައިވީ ސުވާލެކެވެ. މިވީހާތަނަށް އޭނަ އެކަން ނޭނގޭކަމަށް ހަދައިގެން ހުއްޓަސް މިއަދު އޭނަގެ ސުވާލުގެ ޖަވާބު ބޭނުމެވެ. އޭނަ ދުނިޔެއިން ނައްތާލަން ބޭނުންވާވަރަށް ރިހާނާ އޭނައަށް ނަފްރަތުކުރީ އޭނަގެ ކޮންކުށެއް އޮވެގެންކަން އޭނަ ބަލަން ބޭނުމެވެ.\n“އަމިއްލައަށް ކުރެވޭ ކަންކަން ނޭނގޭހާ ކުޑަކުއްޖެއްތަ ކަލެއަކީ… މައުސޫމް ހެދެން އެބައުޅެއެއްނު އަދި… ކަލޭއަށް އަހަން ކެތްވާނެތަ… ކަލޭގެ ކުށަކީ އަޒްހާންގެ އަނތްބަކަށްވީކަން… އަހަންނަށް ނުލިބުނު ލޯބި ކަލޭ ހޯދައިގަތްކަން… އަހަރެންގެ ހައްޤަކަށް އަރައިގަތްކަން…” ރިހާނާގެ ދަތްތަކަށް ބާރުވެގެންދިޔައިރު ކަތުރުކަށިގަނޑަށް ވާންކަމެއް އެރިއެވެ.\n“ކީކޭ…” އެ ޖުމްލަތަކުން ސިހުމުން ހައިލާގެ ހިތް ވިރުވާލިއެވެ. އަރުތެރެ ބެނދެމުންދިޔަހެން ހީވިއެވެ.\n“އާނ.. އަޒްހާންއަކީ އަހަރެންގެ ފުރަތަމަ ލޯބި… ޒުވާންވެގެން އައުމަށްފަހު އަޒްހާންގެ ބައިވެރިއަކަށް ވުމުގެ ހުވަފެން ނޫނީ އަހަރެން ނުދެކެން… އެހުރިހާކަމަކަށް އެޅުނު ހުރަހަކީ އަލްހާން… އަލްހާން އަހަރެންދެކެ ލޯބިވާކަން އިނގުމުގެ ކުރީންވެސް އަޒްހާން އަހަންނާއިމެދު ދެކެމުންދިޔައީ އަލްހާންގެ ހައްޤެއްގެ ގޮތުގައި… އެހެންނޫނަސް އަންހެންކުދީންނަކީ އަޒްހާންގެ ހަޔާތުގައި މުހިންމު ބައެއްނޫން… ކަލޭއާއި ދިމާވުމާއި ހިސާބަށް… އަލްހާންގެ އަނތްބަކަށްވިޔަސް އަޒްހާން ހާސިލްކުރުމަކީ އަހަރެންގެ އަމާޒަކީ… އެކަމަށް ހުރަސްއެޅީ ކަލޭ… އެކަމުގެ ބަދަލު އަހަރެން ހިފީ… އަހަންނަށް އަޒްހާން ނުލިބުނުއިރު އެހެންމީހަކަށްވެސް ލިބެން ނޭނދުނީ…”: އެއިން ކޮންމެ ލަފްޒެއް ތޫނުކޮށްފައިވާ ހަތިޔާރެއްފަދައިން ހައިލާގެ ހިތަށް ހެރެންފެށުމާއިއެކު ހައިލާއަށް ކޮއްޅަށް ތެދުވެވުނެވެ. އޭނަ ކަންފަތުގައި އަތްއަޅާލިގޮތަށް ލޯމަރާ ތަގުޅިކޮށްލިގޮތަށް ހަޅޭލަވައިގަތެވެ.\n“ހުއްޓާލާ… ރިހާނާ ލަދެއްވެސް ނުގަނޭތަ… އެއީ އަހަރެންގެ ފިރިމީހާއޭ… އަލްހާންގެ ކޮއްކޮއޭ… އަޒްހާންއާއިމެދު ތިފަދަ ނަޒަރަކުން ދެކެންވެސް ރިހާނާއަށް ކެރުނީ ކިހިނެތް… އަހަރެން މިއަދު ލަދުގަނޭ ތިއީ އަޒްހާންގެ ފަހަރިއަށްވީތީ… އަހަންނާއި ގުޅުމެއް ހުރި މީހަކަށްވީތީ…” އިރުކޮޅެއްވަންދެން ލޯމަރާލައިގެން ހުރެފައި ހައިލާ ރިހާނާއާއި ދިމާލަަށް ބަލާލިއިރު އެ މޫނުމަތީވީ ފޫހިކަމާއި ރުޅިވެރިކަމެވެ. ރިހާނާގެ މޫނުމަތީން އެވަގުތުވެސް ފެންނަމުންދިޔަ ފަހުރުވެރި ހިނިތުންވުމުންވެސް ހައިލާއަށް ޔަގީންވީ އަމިއްލަ ނިޔަތާއިމެދުވެސް ރިހާނާ ލަދުވެތިނުވާކަމެވެ. އެ ހިޔާލުން އެކަނިވެސް ހައިލާގެ މޭނުބައިކުރިއެވެ.\nއެންމެ ސިކުންތަކަށްވެސް އެތާގައި މަޑުކުރަން ބޭނުންނުވާތީ ހައިލާ ދުވެފައި ބޭރަށް ނިކުތެވެ. ރިހާނާއާއި ބައްދަލުކުރީތީ މުޅިއުމުރަށްވެސް އޭނަ ހިތާމަކުރާވަރު ރިހާނާކޮށްފިއެވެ. މިއަދު ދުނިޔޭގައި ނެތަސް އަދިވެސް އަޒްހާންއަކީ އޭނަގެ ހިތުގެވެރިޔާއެވެ. އޭނަގެ ފުރަތަމަ އަދި އެންމެ ފަހުގެވެސް ލޯތްބެވެ. އެ އޯގާތެރިކަމުން ހިތުގައި ފިރުމާލުމަށްފަހު މުޅިއުމުރަށް އަޒްހާން އޭނައާއި ދުރަށްދިޔައީ އޭނަގެ ހިތް ހިފައިގެންނެވެ. ވީއިރު އެހެންމީހަކު އަޒްހާންދެކެ ލޯބިވާ ވާހަކަ އަޑުއަހަން އޭނަ ބޭނުންވެދާނެ ހެއްޔެވެ؟ އަދި އެވެސް އަޒްހާންގެ ބޭބޭގެ ހަލާލު އަނބިމީހާގެ ދުލުންނެވެ. އޭނަގެ ހިތުގައި ރިހާނާގެ މައްޗަށް އޮތް ކުލުނުގެ ކުޑިފަށްވެސް ރިހާނާ ފުހެލައިފިއެވެ. ރިހާނާގެ މޫނު ދެކޭ ހިސާބަށް ދާކަށްވެސް ދެން އޭނަ ބޭނުމެއްނޫނެވެ.\nރޭގަނޑުގެ ކެއުމަށްފަހު ސްޓަޑީގައި ފޮތެއް ބައްލަވަން އިން މިޙުރާން ފޮތް ތިރިކޮށްލަމުން ދޮރާއި ދިމާލަށް ބަލާލެއްވިއިރު މިލީނާ ދޮރުން ވަދެގެން އަންނަނީއެވެ. މިލީނާގެ މޫނަށް މިޙުރާންގެ ނަޒަރު ހުއްޓުނުވަގުތު ލޯބިވާ އަނބިމީހާގެ މޫނުން ފެނުނީ ކޮންމެވެސް ވާހަކައެއްދައްކަން ބޭނުންވެގެން އުޅޭފަދަ އަސަރެކެވެ. މިޙުރާން ކުޑަކޮށް އެއްބުމަ ހިއްލާލެއްވިއެވެ.\n“ރާން… ޔާން ވާހަކައެއްދައްކަން ބޭނުންވެގެން…” މިލީނާ އަޑުގައި ކޮންމެވެސް ވަރެއްގެ ޖެހިލުންވުމެއްވިއެވެ. މަަޔާން ބުނާ ވާހަކައަކުން މިޙުރާން ހިތްހަމަނުޖެހޭނެކަން މިލީނާއަށް ޔަގީންވެއެވެ. ކުދިންގެ އުފަލަށް އިސްކަންދިނަސް މިޙުރާންއަކީވެސް އުސޫލްތަކެއްގެ ވެރިއެކެވެ.\n“ހުއްދަ ހޯދާކަށް ނުޖެހޭނެއޭ… ޔާންއާއި ދާން ބޭނުންކޮންމެ ވާހަކައެއްވެސް އަހަންނާއި ދެއްކޭނެ… ދަރިފުޅު އެތެރެއަށްވަދެބަލަ…” މަޔާން އަޑުއިވޭ ހިސާބުގައި ހުރިކަން އިނގިލައްވާތީ މިޙުރާން ވާހަކަދެއްކެވީ މަޔާންއަށް އަޑުއިވޭވަރަށެވެ. އޭރު އެތުންފަތްމަތީ ހިނިތުންވުމެއްވިއެވެ. މަޔާންއަކީ މިވީހާތަނަށްވެސް ބޭނުންކޮންމެ ވާހަކައެއް އޭނައާއި ހިއްސާކުރާކުއްޖެކެވެ. މިފަހަރު ނުކެރިގެން އުޅޭތީ މިޙުރާންއަށް އެހެން ގޮތެއްހެން ހީވެލައްވައިފިއެވެ.\nސްޓަޑީގެ ދޮރުހުޅުވިގެންދިޔަ އަޑާއިއެކު ސްޓަޑީތެރެއަށް ވަދެގެން އައި މަޔާން އައިސް މިޙުރާން އިންނެވި ސޯފާގެ ކުރިމައްޗަށް ހުއްޓުނެވެ. އެއާއިއެކު އެއްއަތް އަނެއްއަތުގެ ތެރެއަށްލަމުން މިޙުރާންއާއި ދިމާލަށް ބަލާލީ އެނަޒަރުގައިވީ ޖެހިލުންވުމާއިއެކު ހަށިގަނޑުވީ ފިނިވެފައެވެ. އުމުރުގައިވެސް ބައްޕަ ކުރިމަތީގައި މިހާ ޖެހިލުންވެ ހާސްވީދުވަހެއް އޭނައަށް ތަޖުރިބާކުރެވިފައެއްނުވެއެވެ. މިޙުރާންއަކީ ކުދިންގެ ކޮންމެ ވާހަކައެއްވެސް ކަނުލާ އަޑުއަހާ ބަފައެކެވެ. ހިކުމަތްތެރިކަމާއިއެކު ދަރީންނަށް މަގުދައްކައިދޭ އާރުކާޓީއެކެވެ. މިވީހާތަނަށް ފަސޭހަކަމާއިއެކު މިޙުރާންއަށް ހުރިހާ ވާހަކަތަކެއް ކިޔައިދެމުން އަޔަސް ވާހަކައިގެ ގޮތުން މަޔާންގެ ހިތުގައި ޖެހިލުންވުން އުފެދިފައިވަނީއެވެ. ގައިމުވެސް އެވާހަކަ އޭނަގެ ބުރުސޫރަ ބައްޕަގެ ކުރިމަތީ ބަދަލުކޮށްލާނެއެވެ.\nމިލީނާ މަޔާންގެ އަތުގައި ހިފައިގެން ގެނެސް ސޯފާގައި ބޭންދުމާއިއެކު މިޙުރާންގެ މޫނަށް ބަލާލިވަގުތުކޮޅަކަށްފަހު މަޔާން ވާހަކަދެއްކިއިރު މިޙުރާންގެ މޫނާއި ހަތަރުކަޅި ހަމަނުކުރަން މަސައްކަތްކުރިއެވެ. އެއަޑުގައިވީ ހާސްކަމާއިއެކު ވާހަކަ ކުރިއަށްދިޔަވަރަކަށް މިޙުރާންގެ ތަނަވަސް ނިއްކުރިއަށް ރޫތައްޖެހެމުންދިޔައެވެ. ސޯފާގެ އަތްގަނޑުގައި ހިފާލެވިފައިވާ އަތަށް ބާރުވެގެންދިޔަވަގުތު ކޮޅު މިޙުރާން ސޯފާއިން ތެދުވެވަޑައިގަތްގޮތަށް ފާރުގައި އަތްޖައްސާލިއެވެ. އެއްއަތުން ދަތްދޮޅީގައި ހިފާލަމުން މަޔާންއާއި ދިމާލަށް ބަލާލިއިރު އެލޮލުުގައިވީ ޝުއޫރުތައް ތަރުޖަމާކުރަން މަޔާން ނުކުޅެދުނެވެ.\nhello readers.. varah dhuvas fahun dhw mi upkurevunee… im really sorry for that.. aslu exam dhuvaskolhuveema time eh nuvey.. konme dhuvahaku kuda thankolheh liyamun aisfa dhigukoh mi upkohleee.. ummeedhu kuran kiyuntherinah mi bai kamudhaane kamah… vaahakaige baakee inee dhe part.. nimunuhaa avahakah genesdheynan.. inthizaaru kurahjjey.. adhi suvaaleh eba in ingey mayaaan mihraaan kaireeebunee kon vaahaka eh hen readers ah heevanee.. can you guess?\nObviously saleen n mayaan ge marriage ge vaahaka n babby ge vaahaka anyways curiously waiting for the next part thankoleh kurin up kohdhehcchey n gud luck for exams\nDhiraaaaaa orchid.. Mee Haadha reethi vaahaka ekey.. Fortnite au kiyunu enme reethi vaahaka.. Characters thakuge role ves vvvvv salhi inge.. Dhiraa bunaakau thee hama orchid maleiy.. Ahun hama anga thanminau hulhuvifa mithibee.. Ehennun vaanee.. Mihiree upload kollaa reethi episode thah.. Adhi mivaahka au film eiy hadhaifinama kihaa reethi vaane.. Eyrun fortnite innaanee rovi ufaave birugane ladhugane goiy goiy vefa.. Hehe.. Fortnite akau neynge dhen bunaanee echcheiy.. Dhiraa ge vaahaka thah hama reethi ingey.. Wish you the very best of luck.. Baajjaveri dhuvasthakakau edhen.. Good bye.. Good luck.. Good luck for your exams ingey orchid maa.. Fortnite mi dhanee dhen.. Annaanan dhen konmeves dhuvahakun nooniyyaamun konmeves ehen irakun..\nSis avahah next part up kohla deeba……………❤❤❤❤❤❤❤ Vvvvvvvv vaahaka kiyahitun mihury………. Mayaan bunan eulheny Kon vaahaka eh tha???? What’s going to happen? 🤔🤔🤔🤔🤔🤔🤔🤔🤔🤔🤔🤔🤔🤔🤔🤔🤔🤔🤔🤔🤔🤔\nhaadha molhey dear.. dhira ehaa indirect koh genaimaves guess kohlaaafa dhw miothy… thanks dear\nalhe dear fortnite dhira dhen bunaaneeves keekey.. im speechless after reading your sweet sweet comment.. alhe haadha ufaavehje ey dear ge bageecha ge malakah veema.. thanksazillion times my dear\ndear avahah next part kiyaala ingey.. mayaan bunan ulhey vaahaka dhira ah ves neyngigen miulheny\nShixoo Izkaan Afeef Nahu Xaad\nDhiraage vaahaka ekani kiyey gotha vakin page eh needheytha🤗\negothah adhi page eh neih dear.. ekm mi site in ves dhira ge bai negyma hama ekani dhirage stories fehnan ihnaanee\nV reethi mi part ves … next part thankolheh avahah update kohdheeba 😭\nthanks dear.. next part avahah kiyaala ingey\nThis isavery good part too.. I love it.. Hope that you will upload the next part of the story soon\nMissed u dhiraa vaahaka v. Reethi😍😍😍\nmissed you too dear.. thanks my darla\nDhiraa dhiraa dhiraa😱😱😱…alhey u made me speechless ingey…haadha haa vaa ryhchey mi bai vx😘😘😘🌹🌹🌹…hithah eri kiyamun dhaairu varakah story ithurah dhiguvaane nama eyy😁😁😁….hehe moya dhw jiji dhahkaa vhk😅😅😅…anyway story aa behey gothun vhk dhahkaalaanan ngey…jiji ah vrh vrh vrh kamudhey sis sifakohlaafa in goii🌺🌺🌺🌸🌸🌸🌻🌻🌻🌷🌷🌷…adhi hama ekani sifakurumeh nuun ingey…..sis genesdhyfa in goiy vx hama vrh vrh Chaaley buneveyny masha allah🌼🌼🌼😊😊😊😘😘😘💕💕💕💖💖💖…hailaa aa rihaanaa ge baithah vx vrh salhi genesdhyfa inleh..ehme beynun vany shavaa aa dhaan aa mayaan aa shaly ge baeh kiyaalan😍😍😍…haizal aa naina vx…adhi specially azhaan aa haila aa dhemeehunge😉😉😉….azhaan Mareh nuvey dhw???…neyge dhen..hehe.. dhen mayaan ebuny shaleen aa eyna aa baby ge vhk kahney..Vrh curious.. waiting for the next💕💕💕❤❤❤🔥🔥🔥🌷🌷🌷👏👏👏💙💙💙…Lysm dear\nhaadha dhigu colourful comment ekey jiji love.. dhira ves hithah araa dhuvahaku nunimey varah liyeveyne nama eyy.. hehehehe.. mayaan bunaa vaahaka eh balamaa dhw.. dhen azhaan dhiraves hithah araa azhaan alun hailaa ah dheveyne namaeyy.. ekm keehkuranee emeehun ge love story ehaa hisaabun nimifa eynee.. azhaaan ge sifaiga haizal ehury ehnu hailaa ah takaa.. dhen othy thi couples kolhuge bai ingey.. thank you so much for the long long and colourful comment\nThis part is also amazing Maasha allah. Curiously waiting for the next part. Ehaa burakoh ulhemunves vaahaka upkohdheythy varah ufaavey. Good luck for ur exams. Ly dhiraa😊❤❤❤\nthankss dear.. my pleasure\nDhiraa sis as usual mi part varah habeyyss.. Lysssm.. When is the next part??.. Mihuraan ah evy keehbaa??😘😚😘😚😘😚😘😚😍😍😍😘😚😍😘😚😍😘😚😍\nWowwwwwwwww ……. Maasha Allah ….. V furihama mi bai ves ….. Hama speechless ….. I felt like hama mi eo ga ulhevunuhen ….. It was tht amazing ….. Mohaar story nimenee dhw … V dheravey ehn ve ….. Ekm v happy vey eba hurihaa problem solve vaathee …. I love tht shaadheen partalot … All I want yo say is keep it up … You rareally grt author …. Wish all the best in future dear …. Love this story n love u dhiraa ❤❤❤❤❤❤\nthankss dear.. alhe aslu immko ge comment kiyaafa dhira beynunvaa kanthah achieve kurevunukan yageen kurevihjje.. thanks dear.. yeah then inee dhe ep baakee.. dhira ves dhera vey mi ulhey characters aai thikudinaai vaki vaa vaguthu kudathanvaathee.., ekm mi vaaahaka ves nimeyne dhw… thank you so much love,, ly too .. best wisheses\n♥♥♥♥♥♥♥♥♥♥♥♥♥♥♥♥♥♥♥♥♥♥♥♥♥♥♥♥♥♥♥♥♥♥♥♥♥♥♥♥♥♥♥♥♥😍😍😍😍😍😍😍😍😍😍😍😍😍😍😍😍😍😍😍😍😍😍😍😍😍😍😍😍😍😍😍😍😍😍😍😍😍😍😍😍😍😍😍😍😍🌹🌹🌹🌹🌹🌹🌹🌹🌹🌹🌹🌹🌹🌹🌹🌹🌹🌹🌹🌹🌹🌹🌹🌹🌹🌹🌹🌹🌹🌹🌹🌹🌹🌹🌹🌹🌹🌹🌹🌹🌹🌹🌹🌹🌹😘😘😘😘😘😘😘😘😘😘😘😘😘😘😘😘😘😘😘😘😘😘😘😘😘😘😘😘😘😘😘😘😘😘😘😘😘😘😘😘😘😘😘😘😘 #Speachless #Love it #Best story ever👌👌\nthank you thank you thank you so much for the bright and colourful comment… it meansalot to me dear\nMi prt vx vrh reethi😘😘😘!!! I can’t wait for the next prt😉😉❤❤❤❤!!!And plus!!! Mihuraan ah kihinehev??😦😦😦\n80 episodes mi kiyaaly dhe dhuvahun, so interesting. V gina meehun ge vaahakah kiyan, buneveyny thiee v hunaru veri liyun theri ekey. Kuda kuda mistake eh bunelaanan, v gina in ekan repeat vefa vaathy. Mauloo liyaa iru seenuge matheega thiki jahan jeheyny,eee loadhu veema. Vaahaka v furihama v reethi\nthanks dear.. varah ufaavehje thihen buni adu ahaafa.. thiki jehi thaana dhw… kudakoh faruva kudakohlevifaeinee.. dhen ahna part thakuga ragalhu kuraanan.. thanks for pointing out.. thanks dear.. kamudhiyaima varah ufaa vehjje\ndhiraa vhk ninmaanulahcheyy ehnmen marry kuruvaafa. emeehun life eh fashaign ulhenikoh vx vhk genesdhehchey plx. vhk liyaa ehnmen vx mikahala case thah genehsa merry kurumaa vhk ninmaaluaa innaany eythi ehaa ehnoon. i hope dhiraa wont do that. btw vhk vrh habeys. lysm dhiraa\nhingaa dhw nimu in gotheh balan.. gaimuves ehen stories aai different vaane.. kudakoh inthizaaru kohlaa… thanks dear\nalhe dhira kihineih thi hurihaa maa bodi thakeh hifaanee… hehehe.. thanks dear\nowwwn… thank you so much my dear\nThankoleh avahah next part up kohla deeba……….. 🤗🤗🤗🤗🤗🤗🤗🤗🤗🤗🤗\nI think mayaan mihuraan kaireega bunanee mishal baby and shaleen ge vaahaka hen … btw missing u n this story soooo much dhiraa… curiously waiting for thr next part …. lots of love dhiraa 💖💖💖💖\nKn irakun tha next part up vaaany haadha gina dhuvahekey dhw\nthanks dear next part mihaaru kiyaaleveyne\nލޯބި June 29, 2018\nހިތާމަ އެހެނިހެން ލޯބި February 28, 2018\nހިތާމަ ކުރުވާހަކަ ލޯބި October 20, 2018\nލޯބި October 8, 2016\nހިތާމަ ލޯބި March 28, 2017\nހިތާމަ ލޯބި August 20, 2019


R. Dhuvaafaru magu hedhumuge masakkaiy kuriyah | Fainu Online\nރ. ދުވާފަރު މަގުހެދުމުގެ މަސައްކަތް ކުރިޔަށް\nއިބްރާހިމް ފަހީމް 14 އޭޕްރީލު 2020, އަންގާރަ, 11:06\nރ. ދުވާފަރުގެ މަގުތައް ޒަމާނީ ފެންވަރަށް ހެދުމުގެ ގޮތުން މޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ (އެމް.ޓީ.ސީ.ސީ) އާއި ހަވާލުކޮށްގެން ހިންގާ އެރަށު މަގު ހެދުމުގެ ޕްރޮޖެކްޓްގެ މަސައްކަތް ބާރު ސްޕީޑެއްގައި ކުރިޔަށް ދާކަމަށް އެމް.ޓީ.ސި.ސީން ބުނެފިއެވެ.\nމިޕްރޮޖެކްޓްގައި ހިމެނޭ މުހިންމު މަސައްކަތްތަކުގެ ތެރޭގައި ހިމެނޭ އެގްރިގޭޓް ބޭސް ކޯސް އާއި ޕޭމަންޓް ހެދުމުގެ މަސައްކަތުގެ 38 އިންސައްތަ މަސައްކަތް ނިމިފައިވާކަމަށްވެސް އެމް.ޓީ.ސީ.ސީން ބުނެފައިވެއެވެ.\nމި ޕްރޮޖެކްޓްގެ ތެރެއިން އެރަށުގެ ބޮޑެތި ހުރިހާ މަގެއްވެސް ރަނގަޅު ފެންވަރެއްގައި ހަދާ ނިމޭނެއެވެ. ދުވާފަރުގެ މަގުތައް ތަރައްޤީ ކުރަނީ، ތާރު އަޅައިގެނެވެ.\nދުވާފަރަކީ ރ. އަތޮޅުގެ ރަށްތަކުގެ ތެރެއިން އެންމެ އާބާދީ ބޮޑު ރަށެވެ.\n6 ކޮމެންޓް ކެންސަލް\nޔާމީނު9months ago\nސައްހަ މައުލޫމާތުގެ މައްޗަށް ބިނާކޮށް ލިޔުނު ނަމަ ވަރަށް ފުރިހަމަވީސް. ވަކިއަތަކަށް ނުޖެހި ވެސް ލިޔުމެއް ލިޔެވިދާނެ ކަމުގައި ދެކޭން.\nކަނދޮޅުދޫ9months ago\nއާބާދީ ބޮޑުވާނެތާ ކަނދޮޅުދޫ އާ އެއްކޮށްލީމާ\nޝުކުރިއްޔާ ރައީސް ޔާމީން9months ago\nމިއީ ރައީސް ޔާމީން ސަރުކާރުން ކުރަން ފެށިކަމެއް\nލޮލް9months ago\nޕްލިސް9months ago\nފައިނު މަގު ހަދަނީ ކޮންއިރަކުން؟\n1 1 ރައްދު\nނޯ ތާރަ9months ago\nފައިނުގައި ތާރެއް ބޭނުމެއްނޫން. ޗަކައިގަ އުޅެންބޭނުމީ


Iran aai Syria in dhanee alifaanaa kulhemun: Israel | Mihaaru\nސީރިއާގެ މިސައިލް ހަމަލާތަކުގައި ވައްޓާލި އިޒްރޭލުގެ އެފް-16 ގެ ޖެޓުގެ ކައިރީ ސިފައިން ހަރަކާތްތެރި ވަނީ. --ފޮޓޯ:އޭއެފްޕީ\n11 ފެބުރުއަރީ 2018 - 11:016comments\nއިޒްރޭލުން މި އިންޒާރުދީފައި ވަނީ އެ ގައުމުގެ ހަނގުރާމަ މަތީ އެފް-16 ގެ ބޯޓެއް ސީރިއާ އިން މިސައިލް ހަމަލާދީ ވައްޓާލާފައި ވަނިކޮށެވެ. އިޒްރޭލުގެ އަސްކަރީ ތަރުޖަމާން ޖޮނަތަން ކޮންރިކަސް ވިދާޅުވީ އީރާނާއި ސީރިއާ އިން ނުރައްކާތެރި އެތައް ކަމެއް ކުރަމުން ދިޔަ ނަމަވެސް ހާލަތު އިތުރަށް ގޯސް ކުރަން އިޒްރޭލުން ބޭނުން ނުވާ ކަމަށެވެ.\n"ވޭތުވެދިޔަ އަހަރުތަކަށް ބަލާއިރު މިއީ އިޒްރޭލުގެ މިނިވަން ކަމަށް އީރާނުން އެންމެ ބޮޑަށް އަރައިގަތް ފަހަރު،" ސީރިއާގެ ސަރަހައްދުގެ ތެރޭން އީރާނުގެ ޑްރޯނެއް އިޒްރޭލުގެ ވައިގެ ސަރަހައްދަށް ވެއްދި ހާދިސާ އަށް އިޝާރާތް ކުރައްވާ ކޮންރިކަސް ވިދާޅުވި އެވެ. "އެހެންވެގެން އިޒްރޭލުގެ ރައްދު ހަމަލާތައް ވަރުގަދަކޮށްފައި ވަނީ."\nބޯޓު ވައްޓާލުމުން ރައްދުގައި އިޒްރޭލުން ވަނީ ސީރިއާ އަށާއި އެ ގައުމުގައިވާ އީރާނުގެ އަމާޒުތަކަށް ވައިގެ 12 ހަމަލާދީފަ އެވެ. އިޒްރޭލުން އަދި ބުނެފައި ވަނީ ހަމަލާތަކުގައި ސީރިއާގެ ވައިގެ ދިފާއީ ނިޒާމަށް ބޮޑެތި ގެއްލުންތައް ދީފައިވާ ކަމަށެވެ. އިޒްރޭލުގެ ވައިގެ ސިފައިންގެ ޖެނެރަލެއް ކަމަށްވާ ޓޮމާ ބާ ވިދާޅުވީ މިއީ 1982 ވަނަ އަހަރުގެ ލުބުނާން ހަނގުރާމަ އަށް ފަހު ސީރިއާ އަށް އެންމެ ވަރުގަދަ އަށް އިޒްރޭލުން ހަމަލަދޭ ފަހަރު ކަމަށެވެ.\nއިތުރު ލިޔުންތައް އީރާން އިޒްރޭލް ސީރިއާ


SunOnline: 'India Out' harakaathaky jinaaee kushakah hedhumah bileh ekulavaalaifi\n'އިންޑިއާ އައުޓް' ހަރަކާތަކީ ޖިނާއީ ކުށަކަށް ހެދުމަށް ބިލެއް އެކުލަވާލައިފި\nޝާމާ ޝުއައިބު 23 Jun 2022, 12:45\nއިންޑިއާ އައުޓް ހަރަކާތެއްގެ ތެރެއިން -- ސަން ފޮޓޯ\n'އިންޑިއާ އައުޓް' ހަރަކާތްތައް ފަދަ ރާއްޖޭގެ ޚާރިޖީ މަސްލަހަތަށް ގެއްލުން ދިނުމުގެ އަމަލުތަކަކީ ޖިނާއީ ކުށެއްގެ ގޮތުގައި ކަނޑައެޅުމަށް ދިވެހިރާއްޖޭގެ ގާނޫނުލްއުގޫބާތަށް އިސްލާހު ގެނައުމުގެ ބިލެއް އެކުލަވާލައި އެ ބިލު ރައްޔިތުންގެ މަޖިލީހަށް ހުށަހެޅުމަށްޓަކައި އެޓާނީ ޖެނެރަލްގެ އޮފީހުން އެ ބިލު ރައީސުލްޖުމްހޫރިއްޔާގެ އޮފީހަށް ފޮނުވައިފިއެވެ.\nއޭޖީ އޮފީހުން ބުނީ ސަރުކާރުގެ ފަރާތުން އެ ބިލު ހުށަހެޅުމުގެ ބޭނުމަކީ ގާނޫނުލްއުގޫބާތުގައި ބަޔާންކުރާ އަމަންއާންމާއި، ރައްކާތެރިކަމާއި، އަޚްލާގީ މިންގަނޑުތަކާގުޅޭ ކުށްތަކުގެ ތެރޭގައި ރާއްޖޭގެ ޚާރިޖީ މަސްލަތަހަށް ގެއްލުންދިނުމުގެ އަމަލުތައް ވަކި ކުށެއްގެ ގޮތުގައި ހިމެނުން ކަމަށެވެ. އަދި އެ ކުށުގެ ގޮތުގައި ބެލެވޭނެ އަމަލުތައް ބަޔާން ކުރުމަށް އެ ގާނޫނަށް ގެންނަންޖެހޭ އިސްލާހުތައް ގެނައުމެވެ.\nއެ ބިލުގައިވާ ގޮތުން އެހެން ގައުމެއްގެ ދިދައަށް، ގައުމީ ރަމްޒަކަށް ނުވަތަ ނިޝާނަކަށް ގެއްލުންދިނުން ނުވަތަ ބަދަލު ގެނައުމަކީ ޖިނާއީ ކުށެކެވެ. އަދި އެހެން ގައުމަކަށް ނިސްބަތްވާ މުއައްސަސައަކަށް ގެއްލުން ދިނުން ނުވަތަ ގޮވާލުމާ އެހެން ގައުމެއްގެ ރައްޔިތަކަށް ވީތީ ފުރައްސާރަކުރުމުގެ ގޮތުން އަނިޔާ ދިނުމާ އެކަން ކުރަން ގޮވާލުމަކީ ވެސް ކުށެކެވެ. މީގެ އިތުރުން އެހެން ގައުމެއްގެ ރައްޔިތަކަށް ވީތީ ރާއްޖެ ދޫކޮށް ދިއުމަށް ގޮވާލުމަކީ ވެސް އެ ބިލުގައިވާ ގޮތުން ކުށެކެވެ.\nއޭޕްރިލް މަހުގެ 21ގައި ރައީސް ސޮއި ކުރައްވާ "އެކިއެކި ޝިއާރުތަކުގެ ދަށުން ވަކިވަކި ގައުމުތަކާ މެދު ނަފުރަތު އުފެއްދުމަށް ރާވައިގެން ހިންގާ ހަރަކާތްތައް ހުއްޓުވުން" ގެ ނަމުގައި ގަރާރެއް ނެރުއްވާފައިވެއެވެ.\nއެ ގަރާރުގައި ވަނީ އިންޑިއާއާ މެދު ނަފުރަތު އުފެއްދުމަށް ހިންގާ ހަރަކާތްތަކަކީ ގައުމީ ސަލާމަތަށް ހުރި ނުރައްކަލެއް ކަމުގައި، ގައުމީ ސަލާމަތާ ބެހޭ މަޖިލީހުގެ މިއަހަރުގެ ތިން ވަނަ ބައްދަލުވުމުގައި ކަނޑައަޅާފައިވާ ކަމަށެވެ.\nޖާއިޒު މަގުސަދެއް ނެތި ސިޔާސީ ބޭނުމެއްގައި ވަކި ގައުމަކާ ދެކޮޅަށް ރާވައިގެން ހިންގާ ކެމްޕޭންތަކަކީ ގައުމީ ސަލާމަތާ ގުޅުން ހުރި ކަމެއް ކަމަށާއި އޭގެ ސަބަބުން ގައުމަށް ނުރައްކާ އޮތް ކަމަށް ގަރާރުގައިވެއެވެ.\nއަދި "އިންޑިއާ އައުޓް" ހަރަކާތުގެ ސަބަބުން ރާއްޖޭގެ އަމާންކަމާއި ހަމަޖެހުން ގެއްލި، އިގުތިސާދަށާއި އިޖުތިމާއީ ނިޒާމުތަކަށް ބޮޑު ބުރައެއް އުފުލަންޖެހި ދާނެ ކަމަށްވެއެވެ. މީގެ އިތުރުން ބައިނަލްއަގުވާމީ މައިދާނުގައި ރާއްޖެ އެކަހެރިވުމުގެ ބިރު އޮތް ކަމަށް ވެސް ގަރާރުގައިވެއެވެ.\nއެ ގަރާރު ނެރެފައިވީ ނަމަވެސް އިދިކޮޅުން ދަނީ ހުއްޓުމެއްނެތި އިންޑިއާ އައުޓް ހަރަކާތްތައް ކުރިއަށް ގެންދަމުންނެވެ. އެގޮތުން ގޭގޭގައި ބެނާ ދެމުމާއި ފާރުތަކުގައި "އިންޑިއާ އައުޓް" ޖެހުމާއި "އިންޑިއާ އައުޓް" ޖަހާފައިވާ ކަރުދާސް މަގުމައްޗަށް އެޅުން ފަދަ ކަންތައްތައް އެ ކެމްޕޭންގެ ބައިވެރިން ދަނީ ކުރަމުންނެވެ.\nޕީޕީއެމްއިން ބުނަނީ ރައީސްގެ ގަރާރަކުން އެ ކެމްޕޭން ނުހުއްޓުވޭނެކަމަށެވެ. އަދި އެ ކެމްޕޭން ފުޅާކުރާނެކަމަށް ވެސް އެ ޕާޓީން ވަނީ ބުނެފައެވެ.\nއިންޑިއާ އައުޓް ހަރަކާތަކީ ޖިނާއީ ކުށަކަށް ހަދަން ބިލެއް\nހަލާކުވެފައި ހުންނަ ގައުމީ ދިދަ ބޭނުން ނުކުރަން އަންގައިފި\nފުނަދޫ ރަށްގިރުމުގެ މައްސަލަ ހައްލުނުވެފައި


HIV Aai Malaria Ah Beynunkuraa Drug Beynunkoggen Covid19 ah Faruvaa Dheveythoa Balanee - Vaguthu\nކޮވިޑް ފައްސި ހުއްޓުމެއް ނެތި މައްޗަށް، ފިޔަވަޅުތައް އުވާލުމުގެ ނަތީޖާ؟ -5ގަޑިއިރު ކުރިން\nއެޗްއައިވީ އާއި މެލޭރިއާ އަށް ފަރުވާދޭން ބޭނުންކުރާ ޑްރަގް ބޭނުންކޮށްގެން ކޮވިޑް 19 އަށް ފަރުވާ ދެވޭތޯ ބަލަނީ\n1 އަހަރު ކުރިން ( އޭޕްރީލް 4, 2020 )\nއޮސްޓްރޭލިއާގައި މެލޭރިއާ އާއި އެޗްއަވީ އަށް ފަރުވާ ދިނުމަށް ބޭނުންކުރާ، ޑްރަގް ބޭނުންކޮށްގެން ކޮވިޑް 19 އަށް ފަރުވާ ދެވޭތޯ ބަލަން ފަށައިފިއެވެ.\nގައިންގަޔަށް އަރާ ބަލިތަކާއި ބެހޭ ދިރާސާތައް ކުރާ ތަޖުރިބާކާރުންގެ ގްރޫޕަކުން ބްރިސްބޭންގައި ކުރި ދިރާސާތަކަކަށް ފަހު ބުނެފައި ވަނީ އެ ދެ ބައްޔަށް ބޭނުން ކުރާ ބޭސްތައް ބޭނުންކޮށްގެން ކޮވިޑް 19އިގެ އިންފެކްޝަން ނައްތާލެވޭކަމަށް މިހާތަނަށް ހޯދުނު ހޯދުންތަކުން ބެލެވޭކަމަށެވެ.\nމެލޭރިއާ އަށް ފަރުވާ ދޭން ބޭނުން ކުރާ ކްލޮރޮކައިން އަދި އެޗްއައިވީއަށް ފަރުވާ ދިނުމަށް ބޭނުން ކުރާ ލޮޕިނޭވިރް އަދި ރިޓޮނޭވިރް ބޭނުންކޮށްގެން މި ވައިރަސް ނައްތާލެވިފައިވާ ކަމަށް އެ ގްރޫޕުން ފާހަގަކުރެއެވެ.\nއެ ޑްރަގްތައް ޓެސްޓްކޮށްފައި ވަނީ ކޮވިޑް-19 އަށް ފަރުވާއެއް ހޯދުމަށާ އެބައްޔަށް ވެކްސިންއެއް ހޯދުމަށް ކުރި މަސައްކަތްތަކުގެ ތެރެއިންނެވެ.\nމިހާތަނަށް އައި އިރު ކޮވިޑް-19ގެ އަސަރު 170،000 އަށް ވުރެ ގިނަ މީހުންނަށްކޮށް، 6500 އަށް ވުރެ ގިނަ މީހުން ވަނީ މުޅި ދުނިޔެއިން މަރުވެފައެވެ.\nކުއީންސްލެންޑްގެ ރީސަރޗަރެއް ކަމަށްވާ، ޕްރޮފެސާ ޑޭވިޑް ޕެޓާސަން ބުނެފައިވަނީ އެކި ބޭސްތައް ބޭނުންކޮގެން ކޮވިޑް-19 އަށް ފަރުވާ ލިބޭ މިންވަރު ދެނެގަތުމަސް މުޅި މާރޗް މަހު މަސައްކަތްކޮށްފައިވާ ކަމަށެވެ.\nއޭނާ ބުނެފިން ގޮތުން އެޗްއައިވީ އަށް ބޭނުން ކުރާ ބޭސްދީގެން ކޮވިޑް-19 ޖެހިފައިވާ ބައެއް މީހުން ބަލިން ފަސޭހަ ވެފައިވެއެވެ.\nއެ ބޭހުން ކޮވިޑް-19ގެ އަސަރު ކުޑަވާކަން ޔަޤީންވި ނަމަވެސް، އެއީ އެބައްޔަށް އެންމެ ރަނގަޅު ފަރުވާކަމާއި މެދު އެ ރިސާޗް ޓީމުގެ މެމްބަރުންގެ މެދުގައި ވެސް ވަނީ ސުވާލު އުފެދިފައެވެ.\nއެހެންކަމުން މިވަގުތު މުޅި އޮސްޓްރޭލިއާގެ 50 ހޮސްޕިޓަލެއްގައި މި ބާވަރުގެ ޑްރަގްސް ބޭނުންކޮށްގެން ކޮވިޑް-19 އަށް ފަރުވާ ދިނުމުގެ މަސައްކަތް ކުރުމަށް ވިސްނާ ކަމަށާއި، އޭގެ ކުރިން އަދި އިތުރު ޓެސްޓްތައް ހަދާނެ ކަމަށްވެސް އެމީހުން ބުނެއެވެ.\nއަދި އެ ދެ ބޭސް މަސައްކަތް ކުރާ ގޮތް ބެލުމަށް ފަހު ކޮވިޑް-19 އަށް އެއަށް ވުރެ ރަނގަޅު ބޭހެއް އުފެއްދޭތޯ ވެސް އެ ޓީމުން ދަނީ މަސައްކަތް ކުރަމުންނެވެ.\nއޭޕްރީލް 4, 2020 13:58\nތައިލޭންޑް ގަ މީގެ ކުރިން ތިޔަ ބޭސްތަކުން ބަޔަކަށް ފަރުވާދީ ރަނގަޅުކުރިކަމަށް މީޑިޔާއިން ދުށިން


BML Mobile app: Beynunvi badhlaaieku furihamakan\nބީއެމްއެލް އެޕް: ބޭނުންވި ބަދަލުތަކާއެކު ފުރިހަމަކަން\nމީހަކު ބީއެމްއެލް މޮބައިލް އެޕްލިކޭޝަން ބޭނުން ކުރަނީ\nކޮވިޑް-19 އިގެ ފެތުރެން ފެށުމުން ގިނަ ބަޔަކު ނަގުދު ފައިސާގެ ބަދަލުގައި އިންޓަނެޓު ބޭންކިން ހިދުމަތަށް ބަރޯސާވި އެވެ. ވިޔަފާރި ތަކުން ހިޔާރުކުރި ޕޭމަންޓް މެތަޑަކީ "އިންޓަނެޓު" ބޭންކިން އެވެ. މަސް ވިއްކާ މީހާ ވެސް ބާކީ ފައިސާ ދިނުމުގައި ބަދަލުގައި ބުނަނީ އިންޓަނެޓު ބޭންކިން އިން ފައިސާ ފޮނުވުމަށެވެ. ދިނީ އެކައުންޓް ނަމްބަރެވެ. ޒަމާނީ ޕޭމަންޓް ސިސްޓަމެއް ގައުމީ ފެންވަރުގައި ނެތްނަމަވެސް މިހާލަތާއެކު ގައުމީ ޕޭމަންޓް ވަސީލަތަކަށް ބީއެމްއެލް މޮބައިލް އެޕްވި އެވެ.- އެކަމަކު 2015 ވަނަ އަހަރު ނެރުނު މި އެޕުގައި ދަތިތަކެއް ހުއްޓެވެ.\nރާއްޖޭގައި ފުރަތަމަ ތައާރަފުކުރި އިންޓަނެޓު ބޭންކިންގެ މި އެޕު އޮތީ ބޮޑު ބަދަލަކަށް ބޭނުންވެފަ އެވެ. ކަސްޓަމަރުންގެ އެދުމަކީ މިއެވެ. އެހެންވެ، އެންމެ ރަނގަޅު ވަގުތު ބަލައި ބީއެމްއެލް އިން މިވަނީ މި އެޕަަށް ބޮޑެތި ބަދަލު ތަކެއް ގެނެސްދީފަ އެވެ. ބީއެމްއެލް އެޕަށް އަލަށް ގެނައި ބަދަލުތައް ކަމުދޭ ހެއްޔެވެ؟ އާ މޮބައިލް އެޕުން ލިބޭ ފަސޭހަ ތަކަކީ ކޮބައި ހެއްޔެވެ؟\nބީއެމްއެލް އެޕަށް މި ބަދަލުތައް ގެނެސްފައި ވަނީ ކަސްޓަމަރުންނަށް ފޯރު ކޮށްދޭ ހިދުމަތްތައް އިތުރަށް ފުރިހަމަކޮށް އެންމެ ޒަމާނީ ޓެކްނޮލަޖީއާއެކު ބޭންކިންގެ ހިދުމަތް ފަސޭހަ ކަމާއެކު ފޯރު ކޮށްދިނުމަށް ކުރަމުންދާ މަސައްކަތުގެ ދަށުންނެވެ. މިހާރު ބީއެމްއެލްގެ އާ އެޕް އެޕަލް ސްޓޯރުންނާއި ގޫގުޕް ޕްލޭ އިން ވެސް ޑައުންލޯޑް ކޮށްލެވޭނެ އެވެ. \nޓްރާންސްފާ ސްލިޕް ސޭވްކޮށް، ބަލާލެވޭ\nބީއެމްއެލް އާ މޮބައިލް އެޕްލިކޭޝަން އަށް ގެނައި ބަދަލުތަކާއެކު ކުރިން ކުރިމަތި ކުރުވި ގިނަ ދަތިތަކެއްގެ ހައްލު ވަނީ ގެނެސްދީފަ އެވެ. ކުރިން އެޕްގައި ހުރި އެންމެ ބޮޑު އެއް ދައްޗަކީ އެކައުންޓުން ފައިސާ ޓްރާންސްފަރު ކުރާއިރު އެކައުންޓް ނަމްބަރު ޖަހާލުމުން އެކައުންޓްގެ ވެރިފަރާތް ނޭނގުމެވެ. މިކަން ވަނީ ނަމަވެސް މިހާރު ގެނެސްދިން ބަދަލާއެކު ފައިސާ ފޮނުވާ ފަރާތް އިތުރަށް ކަށަވަރު ވެގެންދާނެ އެވެ. މިހާރުގެ އެޕުން އެކައުންޓު ނަމްބަރު އެޑުކުރުމާއެކު ނަން ފެނިގެން ދާނެ އެވެ.\nއެޕަށް އައި ކުއިކްޕޭ، ބޮޑު ފަސޭހައެއް\nމުޅި އެޕުގެ ފޭސްއެއްކޮށް ބަދަލު ކޮށްލާފައި ވާއިރު މިހާރު މިއީ "ޔޫޒާ ފްރެންޑްލީ އެޕެއް" ކަމަށް ބުނެވިދާނެ އެވެ. ހަމައެކަނި ކޮށްލަން ޖެހޭ ކަމަކީ މިއަށް ހޭނިލުމެވެ. މޮބައިލް އެޕުމް މިހާރު ލިބޭ އަނެއް ފަސޭހައަކީ "ޕާސަނަލް އަދި ވިޔަފާރި ޕްރޮފައިލް" ހިމަނާލުމެވެ. މިހާރު އަމިއްލަ އަދި ވިޔަފާރީގެ މުއާމަލާތްތައް މި އެޕްމެދުވެރިކޮށް މިހާރު ހިންގާލެވޭނެ އެވެ.\nފަސޭހަ ގޮތް ފަސޭހަ އެވެ. ކޮންމެ މީހަކު ވެސް ބޭނުން ވާނީ ފުއްޓަކެއް ޖަހާލާފާ ފަސޭހަ އިން ހިދުމަތް ލިބޭށެވެ. އެކަން ދެމެގަނެ ބީއެމްއެލްގެ އެޕުގައި މި ފަހަރު ވަނީ "ކުއިކް ޕޭ" ގެ ސިފަ ހިމަނާފަ އެވެ. މިއީ ފައިސާ ފޮނުވާ ފަރާތް ކޮންޓެކްޓް ލިސްޓަށް އިތުރު ކުރަން ނުޖެހި ފައިސާ ފޮނުވާލެވޭނެ ލުއި ހިދުމަތެވެ.\nކުރީގެ އެޕުގައި ހުރި އިތުރު ދައްޗެކެވެ؛ ފައިސާ ފޮނުވުމަށްފަހު ރިސިޓް ސޭވެއް ނުވެ އެވެ. އެކަމަކު މިހާރު ގެނެސްފައިވާ ބަދަލާއެކު މުއާމަލާތުގެ ރިސިޕްޓް ސޭވް ކުރެވޭނެ އެވެ. މި ވަރުން ނިމުނީއެއް ނޫނެވެ. މިއާއެކު ކޮށްފައިވާ މުއާމަލާތްތަކުގެ ރިސިޕްޓް ކޮންމެ ވަގުތަކު ވެސް މިހާރު ބަލާލެވޭނެ އެވެ. އަދި އެހެން ފަރާތަކަށް ފޮނުވާ ވެސް ލެވޭނެ އެވެ.\nމޮބައިލް އެޕުން ހިދުމަތްތަކަށް އެދެވޭ\nއޮފީސްތަކަށް ނުގޮސް ގޭގައި ތިބެގެން ހިދުމަތް ހޯދޭނެ ފަސޭހަ ގޮތް ބޭނުންވެ އެވެ. ކުރިން މޮބައިލް އެޕް މެދުވެރިކޮށް މި ހިދުމަތް ތަކެއް ނުލިބެ އެވެ. އެހެންވެ ޖެނެނީ ބޭންކް އަށް ލިއުމެއް ހުށަހަޅާނަމަ ބްރައުޒާ އިން އޮންލައިން ވާން ޖެހެ އެވެ. އެކަަމަކު މިހާރު މި އެޕް މެދުވެރިކޮށް ބޭންކިން ހިދުމަތްތަކަށް އެދި ހުށަހެޅުމުގެ ފުރުސަތު ވެސް ލިބޭނެ އެވެ.\nބީއެމްއެލް އިން ދިވެހިން ޓިޖިޓަލް ދުނިޔެ އަށް ގެންދިއިރު ހިދުމަތް ހޯދާ މީހުންގެ އަދަދު ވެސް ދަނީ އިތުރުވަމުންނެވެ. މީގެ ހައްކަކީ މިދިޔަ އަހަރު 73 މިލިއަން ޓްރާންސެކްޝަން ޑިޖިޓަލް ޗެނަލްތަކުން ކުރުމެވެ. އެހެންވެ މިހާރު އެޕަށް ގެނައި މި ބަދަލާއެކު އިތުރަށް ފަސޭހަ ވެސް މި ހިދުމަތް ބޭނުންކުރާތަން ފެނިގެންދާނެ އެވެ.


Coronavirus ge sababun Arnautovic China gai thaashivefai | Mihaaru\nވެސްޓް ހޭމްގެ މެޗެއްގެ ތެރެއިން އާނައުޓޮވިޗް.-- ފޮޓޯ: އޭއެފްޕީ\n31 ޖެނުއަރީ 2020 - 12:32\nޝަންހާއީ (ޖެނުއަރީ 31) - ހަލުވިކަމާ އެކު ފެތުރެމުން އަންނަ ކޮރޯނާ ވައިރަސްގެ ސަބަބުން ޗައިނާ އިން އެކި ގައުމުތަކަށް ދަތުރުކުރުން ވަގުތީ ގޮތުން ހުއްޓާލާފައިވާތީ ޗައިނީސް ސުޕަ ލީގުގެ ޝަންހާއީ އެސްއައިޕީޖީ އަށް ކުޅޭ އޮސްޓްރިއާގެ ފޯވާޑް މާކޯ އާނައުޓޮވިޗަށް މި ފަހަރުގެ ޓްރާންސްފާ މާކެޓް ބަންދުވުމުގެ ކުރިން އިނގިރޭސި ޕްރިމިއާ ލީގުގެ ކްލަބަކާ ގުޅުމުގެ ފުރުސަތު ކުޑަވެއްޖެ އެވެ.\nރިޕޯޓްތައް ބުނާގޮތުން ކޮރޯނާވައިރަސްގެ ސަބަބުން ޗައިނީސް ސުޕަ ލީގުގައި ކުޅޭ އެކި ގައުމުތަކަށް ނިސްބަތްވާ ގިނަ ކްލަބްތަކުގެ ކުޅުންތެރިން ވަނީ އެނބުރި ގައުމަށް ގޮސްފަ އެވެ. އަދި ޗައިނާގެ ފުޓްބޯޅަ މުބާރާތްތައް ވެސް ވަނީ ވަގުތީ ގޮތުން ހުއްޓާލައިފަ އެވެ.\nވެސްޓް ހޭމް ޔުނައިޓެޑް ދޫކޮށް މިދިޔަ ޖުލައި މަހު އާނައުޓޮވިޗް، ޝަންހާއީ އަށް ސޮއިކުރީ ދެ އަހަރުގެ އެއްބަސްވުމެއްގަ އެވެ. އެކަމަކު އެ ޓީމާ އެކު އެންމެ ބޭނުންވި މިސްރާބަށް ނުދެވޭތީ އޭނާ ހުރީ މި މަހުގެ ޓްރާންސްފާ މާކެޓްގައި އަލުން އިނގިރޭސި ޕްރިމިއާ ލީގުގެ ކްލަބަކަށް ދާށެވެ.\nކުރިން އިންޓަ މިލާނާއި ވާޑާ ބްރެމެން އަށް ވެސް ކުޅުނު އާނައުޓޮވިޗް ހޯދަން މި ފަހަރުގެ ޓްރާންސްފާ މާކެޓްގައި ވެސްޓް ހޭމްގެ އިތުރުން ކްރިސްޓަލް ޕެލަސް ވެސް އޮތީ ތައްޔާރަށެވެ. އަލުން އިންގްލެންޑަށް ދާން އާނައުޓޮވިޗް ވެސް ބޭނުންވެ އެވެ. އެކަމަކު ކުރިއަށް އޮތް ދެ ދުވަސްތެރޭގައި ޓްރާންސްފާ މާކެޓް ބަންދުވާއިރު، އާނައުޓޮވިޗަށް އޮތް ހުރަހަކީ އެ ޑީލް ކުރިއަށް ގެންދަން އިންގްލެންޑަށް ދެވެން ނެތުމެވެ.\nއުމުުރުން 30 އަހަރުގެ އާނައުޓޮވިޗް އަންނަނީ އިންގްލެންޑަށް ދެވޭނެ ގޮތެއްވޭތޯ އެކި ގޮތްގޮތުން މަސައްކަތްކުރަމުންނެވެ. އެކަމަކު ރިޕޯޓްތައް ބުނާގޮތުން އާނައުޓޮވިޗް ގެނެވޭނެ ކަމުގެ އުއްމީދު ކުޑަވެ ވެސްޓް ހޭމް އިން މިހާރު ވަނީ ހަލް ސިޓީ އަށް ކުޅެމުން އަންނަ ޖެރަޑް ބޯވެން ގެންނަން މަސައްކަތް ފަށައިފަ އެވެ.\nޓްރާންސްފާގެ އެހެން ހަބަރުތަކަށް ބަލާއިރު ޓޮޓެންހަމް އިން ވަނީ ޕީއެސްވީ އަށް ކުޅެމުން އައި ނެދަލެންޑްސްގެ ފޯވާޑް ސްޓީވެން ބާގްވެއިންގެ ސޮއި ހޯދައިފަ އެވެ. އާސެނަލުން ފްލަމެންގޯގެ ޑިފެންޑަރު ޕަބްލޯ މާރީ ގެނައިއިރު، ޓޮޓެންހަމްގެ ޑެނީ ރޯސް ވަނީ ނިއުކާސަލް ޔުނައިޓެޑަށް ބަދަލުވެފަ އެވެ.\nއިތުރު ލިޔުންތައް އިންގްލިޝް ޕްރިމިއާ ލީގް ޗައިނީސް ސުޕާ ލީގް


Miadhuge Jalsaagai Jabir Baiverivevadaigathee Bodu Mohoraa Gondudhoshun - Vaguthu\nވެބް ކޮންފަރެންސް މެދުވެރިކޮށް މިއަދު ރައްޔިތުންގެ މަޖިލީހުގެ ޖަލްސާ ފައްޓަވާފައިވާއިރު، ކާށިދު ދާއިރާގެ މެންބަރު އަބްދުﷲ ޖާބިރު ހުންނެވީ، އޭނާ ރިސޯޓެއްގެ ގޮތުގައި ތަރައްގީ ކުރަން ނިންމާފައިވާ ވ. ބޮޑުމޮހޮރާގައެވެ. އެ ތަނުގެ ރީތި ގޮނޑުދޮށުގައި އިނދެގެން އޭނާ ވަނީ މިިއަދުގެ ޖަލްސާގައި ބައިވެރިވެފައެވެ.\nއޭނާ މިއަދު ވިދާޅުވީ، ކޮވިޑް-19 އިން ރައްކާތެރިވެ ގައިދުރުވެ ތިބުމަށް އޭނާ ހުރީ ވ. ބޮޑުމޮހޮރާގައި ކަމަށެވެ.\n"ޖަޒީރާ ވަންތައް ކޮންސެޕްޓަށް ރާއްޖެ ބަދަލުވާއިރު، ލިބޭ ހިތްހަަމަޖެހުމަކީ 2020 ވަނަ އަހަރު ފުރަތަމަ ދައުރުގެ 21 ވަނަ ޖަލްސާގައި ބޮޑު މޮހޮރާ ބީޗުން ޖަލްސާގައި ބައިވެރިވެ ވާހަކަދެއްކޭތީ" ޖާބިރު ވިދާޅުވިއެވެ.\nޖާބިރު ބޮޑުމޮހޮރާ ގޮނޑުދޮށުގައި މަޖިލީހުގެ ޖަލްސާގައި ބައިވެރިވާ މަންޒަރު ފެންނަ ފޮޓޯތަކެއް އޭނާ ވަނީ މީސް މީޑިއާގައި ހިއްސާކޮށްފައެވެ. އޭނާ އިނީ ނޫ ކުލައިގެ ކޯޓު ފަޓުލޫނުގައި ރަތް ކުލައިގެ ޓައިއެއް އަޅައިގެންނެވެ. އަދި އިންނެނީ ފަން ބޭނުންކޮށްގެން ހިޔާ ކޮށްފައިވާ ތަނެއްގައެވެ. އެތަނުގައި އޭނާ އިނީ ލެޕްޓޮޕްވެސް ހިފައިގެންނެވެ. ލެޕްޓޮޕްގެ ކުރިމަތީގައި އޭނާގެ ނަންވެސް ޖަހާފައި ވެއެވެ.\nބޮޑު މޮހޮރާގައި ރިސޯޓު ތަރައްގީ ކުރަން ޖާބިރުގެ ކުންފުންޏަށް ކުއްޔަށް ދީފައިވަނީ 50 އަހަރަށެވެ. މި ރިސޯޓުގެ 80 ޕަސެންޓު ހިއްސާ އޮންނަނީ ޖާބިރަށެވެ. އަދި ބާކީ އޮތް 20 ޕަސެންޓުގެ ތެރެއިން 10 ޕަސެންޓު އަނބިކަނބަލުން ދިޔާނާ އަށް ދިނުމުގެ އިތުރުން، އަނެއް 10 ޕަސެންޓު ހިއްސާ ދިނުމަށް ހަމަޖެހިފައި ވަނީ ސަރުކާރަށެވެ.\nދިޔާނާ ދޫކޮށްފައި ދެވަނަ ކައިވެންޏެއް ނުކުރާނަން: ޖާބިރު\nތަފަތު މިހެއްމި ހުވަ\nމާޗް 30, 2020 16:22\nސަމާލުކަން ހޯދަން ކޮއްފަ ނުކުރާ ކަމެއް އަދި ބުނެފަ ނުބުނަނެ އެއްޗެއް ނެތް މިކަލޭގެ\nމާޗް 30, 2020 19:14\nނުލިބިގެން އުޅުއްވި ގޮނޑުދޮށް! އަދި ބޭނުން ޖާބެގެ މޫނުމަތީ ދޮންވެލި ހުއްޓަ ފެންނަން\nމާޗް 30, 2020 14:32\nފަޅު ރަށެއްގައި އެކަހެރި ވެގެން އެހުންނެވީ. ގޯހެއްނޫން\nމާޗް 30, 2020 19:31\nކަލޭމެން ޖަހަނީ ސަކަރާތް މިދަނޑިވަޅުގައިވެސް!! އެއްބަޔަކު ޓޮއިލެޓް ޕޭޕަރ ރޯލް ބޭނުންކޮށްގެން އަރާމުގައި ގޭގައި ތިބެގެން ފުޓުބޯޅަ ކުޅެނީ!! ދިވެހި ގައުމާއި ރައްޔިތުން މިއުޅެނީ ބޮޑު ބިރުވެރިކަމެއްގެތެރޭ!! ގިނަ ބަޔަކު ވަޒީފާ ގެއްލި ހަދާނެ ގޮތް ހުސްވެފަ ތިބީ! ކާނެ ބޯނެ އެއްޗެއް މާދަމާ ލިބޭނެގޮތަކާމެދު ވިސްނަން! ކާބޯތަކެތީގެ އަގު ގުސްވަމުން އިންތިހާއަށް އަގުތައް އުފުލެމުންދަނީ! ޜާއްޖެއިން ބޭރުގައި އެކިއެކި ބޭނުންތަކުގައި ތިބި ދިވެހި ރައްޔިތުން ހާލުގަ އެއުޅެނީ! ގެ ކުލި ދެއްކޭނެގޮތެއް ނެތި ހާސްކަންމަތީ ބައެއް ރައްޔިތުން އެބައުޅޭ! މާލެއިން އެކުދިންނަށް ފޮނުވަން ޑޮލަރެއް ގަންނަން ލިބެނީ ވިހިރުފިޔާއަށް! ކަންކަން ގޯހުން ގޯހަށް ދާތަން މިފެންނަނީ ފާއިތުވެދާ ކޮންމެ ދުވަހެއްގައިވެސް! އެލަމަކު މިރާއްޖޭގެ މިނިސްޓަރުންނާ މަޖްލިސް މެމްބަރުން ހަމަ ކުޅިވަރު ކުޅުމުގައި! ހޮނޑައިދޫ ބީޗް އިންނާ ގޭގެ ކޮޓަރިތެރެއަށްވަދެ މަޖްލިސް މިބާއްވަނީ! އަޅެ މިއީ ރައްޔިތުންނަށް ކުރާ މަލާމާތެއް ނޫންތަ؟ މިކަހަލަ ބަޔަކު އަޅެ ދުށިންތަ؟ ދުނިޔޭގެ ގައުމުތަކުގެ ވެރިން ހޭބޯނާރާ ރައްޔިތުންނާއެކު މަސައްކަތުގައި އެއުޅެނީ! ރައްޔިތުންނަށް ކަންކަން ފަހިކޮށްދިނުމުގައި! ކަމޭމެން ޖަހާ ސަކަރާތް ރައްޔިތުންނަށް މިދަނޑިވަޅުގައި ނުދައްކާ ތިބެ ކުރޭ!! ދެރަކަމެއް!!\nމާޗް 30, 2020 14:46\nދެން އޮންނަ ޖަލްސާ ކާށިދޫ ނޫނީ ގާފަރުން އިނގޭ ޖާބިރޫ\nއަތޮޅުތަކުން އަމިއްލަ ދާއިރާގައި ހުރެ ޖަލްސާ ކުރިއަށް ގެންދިޔަ ފުރަތަމަ މެމްބަރުގެ ރެކޯރޑް އޭރުން ޖާބިރަށް ލިބޭނެ...\nމާޗް 30, 2020 15:28\nމީ ސުޕަހީރޯ އިންނަކީ. ވަރަށް ތަފާތު ދެ އްތޯ ?\nމާޗް 30, 2020 15:42\nމިހާރު އިބޫވަރެ އް ނެތް މީނާޔަ އް ސުވާލަކީ އެކަކުގެ އަތްމަ އްޗަ އް5ރަ އް ،9 ރަ އް ނުދީ އާދަ އިގެ ރައ އްޔިތުންނަ އް ބޭންކުން ލޯނުދީފަ 20 ރޫމު ހަދަ އިގެން ކުރިޔަ އް ދެވޭނެ މަގު ސަރުކާރުން ނުހަދަނީ ކީއްވެތޯ ރަ އްޔިތުންގެ ފަރާތުން ވެރިކަން ފެށެނީ އެކަމު މު އްސަނދިންގެ ތަ އްޕާހުގަ ޖެހި ތާށިވެފަ\nމާޗް 30, 2020 16:00\nމާޗް 30, 2020 16:16\nތިޔަނަޖިސް މީހުންގެ ވާހަކަ އަޑު އަހާކަށް ކިޔާކަށް ބޭނުމެ އްނޫން.\nތިޔަނަޖިސް މަޖިލީހަކާހެދީ ދަރިންކަޅުވެސް ހަލާކުވަނީ..\nނުވީތާކަށް ގައުމުގެ ދުވަސްވެސް ދު އްވާލާ އިފި.\nއަޅެ ގަދަ އެއް ނު !!!\nމާޗް 30, 2020 16:45\nޝުކުރިއްޔާ އިއްޒަތްތެރި މެމްބަރު\nމާޗް 30, 2020 17:34\nމި މީހުން މި ކުޅޭ ކުޅިވަރުގަ ދިވެހިން ޖެހޭތީ ދެރައީ.... ބެނުމަކީ ސަމާލުކަން ހޯދުން... މިގޮތަށް ނޫހުގެ ސުރުޚީއަށް އެރުން...\nމާޗް 30, 2020 17:40\nޙަމަ ފައްކާ ޖޯކަރެއް!!???\nމާޗް 30, 2020 18:23\nމާދަމާ ކަނޑުއަޑީގަ މަޖިލިސްބާއވާ،\nމާޗް 30, 2020 21:58\nރައްޔަތުން ހޭބޯނާރާ ކާއްބޯން މަސައްކަތް ކުރިއަސް އެމީހުން އެކަމަކާ ވިނާކަށެއް ނުޖޭހޭނެތާ އެމީހުން އަތުގައި ތަޅާ ބުރުވަން ވާވަރަށް ޑޮލަރުތައް ބަރިބަރި ޖަހާފަ ހުރީމަކާ އެމީހުން ދެން ކީއްކުރަން އެހެން މީހުނާއި މެދު ވިސްނަންވީ އެމީހުން މިއަދުވެސް ބިރަކާނު ލައި މަޖާކުރަން ވީނު ހިތަށްއެރި އެއްޗަކުން ފުޓުބޯޅަވެސް ކުޅެންވީ އެމީހުން ބެރުޖަހާފަ ނަށަންވެސްވީނު ހުރިހާއެއްޗެއް އެއޮތީ އެމީހުނަށް ލިބިފަ ވެރިކަން ލިބި މަޖިލިސްލިބި ފައިސާ ފައިސާފައިސާލިބިއްޖެ ޑޮލަރުތައް ބަރިބަރި އަށް އެމީހުން ދެން ރައީސްޔާމީނު ބުނުއްވި ގޮތަށް ބިއްލޫރި ފުހެލަ ފުހެލާ ތިބީމަ ނިމުނީނު!


Generator halaaku vumun Vilingili ge office thah huttumakah | Mihaaru\nޖަނެރޭޓަރު ހަލާކުވުމުން ވިލިނގިލީގެ އޮފީސްތައް ހުއްޓުމަކަށް\nގއ. ވިލިނގިިލި. ފޭސްބުކް ފޮޓޯ: ވިލިނގިލި\nގއ. އަތޮޅު ކައުންސިލްގެ ރައީސް އަހުމަދު ފުއާދު "މިހާރު" އަށް މިއަދު ވިދާޅުވީ 800 ކިލޯވޮޓްގެ ޖަނަރޭޓަރު ހަލާކުވުމުން މުޅި ރަށަށް ކަރަންޓް ދެވޭ ވަރު ނުވާތީ ސަރުކާރުގެ ހުރިހާ އިދާރާތަކުން މިއަދު ކަރަންޓު ކަނޑާލާފައިވާ ކަމަށެވެ. އަދި މާދަމާ ވެސް އެ ތަންތަނަށް ކަރަންޓު ނުދެވޭނެތީ އެ ތަންތަން ބަންދުވާނެ ކަމަށް އޭނާ ވިދާޅުވި އެވެ. ސަރުކާރުގެ އޮފީސްތަކުން ކަރަންޓު ކަނޑާލާފައިވާއިރު، މުޅި ވިލިނގިއްޔަށް އެއްފަހަރާ ކަރަންޓެއް މިހާރު ނުދެވެ އެވެ. އެހެންވެ، ކަރަންޓު ދެނީ އެކި ސަރަހައްދުތަކަށް ބަހާލައިގެންނެވެ.\n"ހޮސްޕިޓަލުގައި ހުރި ބެކަޕް ޖަނަރޭޓަރުތަކުން އެ ތަނަށް ކަރަންޓު ދެމުން އަންނަނީ އެހެންވެ، ހޮސްޕިޓަލްގެ ހިދުމަތަށް ބުރުލެއް ނާރާ. އެހެން ތަންތަނަށް މާދަމާ ވެސް ކަރަންޓެއް ނުދެވޭނެ،" ފުއާދު ވިދާޅުވި އެވެ.\nއޭނާ ވިދާޅުވި ގޮތުގައި، ވިލިނގިއްޔަށް ކަރަންޓް ދެމުން އައީ 500 ކިލޯވޮޓްގެ ޖަނަރޭޓަރަކާއި 800 ކިލޯވޮޓްގެ ޖަނަރޭޓަރަކުންނެވެ. އޭގެ ތެރެއިން ހަލާކުވީ މައި ޖަނަރޭޓަރެވެ.\nފުއާދު ވިދާޅުވީ، ވިލިނގިއްޔަށް ކުރިމަތިވެފައިވާ ކަރަންޓުގެ މައްސަލަ ހައްލު ކުރުމަށްޓަކައި ވަގުތީ ޖަނެރޭޓަރެއް ބަހައްޓައި ޚިދުމަތް ދޭން ފެށޭވަރުވާނީ ދެ ދުވަސް ފަހުން ކަމަށެވެ\n"ދެދުވަހެއް ތެރޭގައި ވަގުތީ ސެޓަޕެއް ހެދޭނެ،" އޭނާ ވިދާޅުވި އެވެ.\nފެނަކަ ކޯޕަރޭޝަނާ ހަވާލާދީ، ވިލިނގިލީ ކައުންސިލްގެ މެމްބަރު ލުގްމާން ވިދާޅުވީ ކަރަންްޓްގެ މައްސަލަ އަށް ވަގުތީ ހައްލެއް ހޯދަން އެ ރަށަށް ގެންދަނީ ގދ. ތިނަދޫގައި ހުރި ޖަނެރޭޓަރެއް ކަމަށެވެ. އަދި އެ މައްސަލައަށް ދާއިމީ ހައްލެއް ގެނައުމަށް ކުރިއަށް އޮތް މަހެއްހާ ދުވަހުގެ ތެރޭގައި އާ ޖަނަރޭޓަރެއް ގެނެސްދޭނެ ކަމުގެ ޔަގީންކަން ސަރުކާރުން ދީފައިވާ ކަމަށް ވެސް އޭނާ ވިދާޅުވި އެވެ.\nކަރަންޓު ގއ. ވިލިގިލި ފެނަކަ ކޯޕަރޭޝަން\nއެޖެންޑާ19 ކައުންސިލްތަކަށް ބާރުދީފަ އޮތީ ކަރަންޓްނެތިއެއް އެއްވެސް ކަމެއް ނުކުރެވޭނެ މީ 1912 އެއްނޫ\nޖަޒީރާގަ ތިބޭ ފުޅިބައްތި ބިގަރު ފާނޫޒުން އަލިކޮށްގެން ހަޖަމް ކޮށްލައިގެން. ދެން ދެކަމު ހާޖަތަށް އަތިރިއަށް ދިޔައިމަ ޖަޒީރާ އޮބިނެސް ޓު ދަ މެކްްސް ވާނީ.\nމާލަސްތަކެއްނުވެ ހައިވޯލްޓޭޖު އަންޑަރވޯޓަރ ސަބުމެރީން ކޭބަލް އައްޑޫން ފެށިގެން ރާއްޖޭގެ ދެކުނުގެ4އަތޮޅަށް އެޚިޒުމަތް ފޯރުކޮށް ދިނުމުގެ ކަންތައް ތަކާއި ބެހޭ ސާރވޭކޮށް މިހާރުވަނީ ނިމިފައި ކަމުން ދެން މިކަމަށް އެހާ ގިނަމުއްދަތެއް ނުނަގާނެއެވެ. ނިއުކުލިޔަރ ރިއކުޓަރެއްގެ އެހީގައި އުފައްދާ މިކަރަންޓަކީ އޭގެ ޒާތުގައި މުޅިރާއްޖެކަވަރުކޮށް އަވަށްޓެރި ސުރިލަންކާއަށްވެސް ފޯރުކޮށް ދެވިދާވަރަށް އުފެއްދޭ ކަރަންޓެއް. ވީމާ މިއުފާވެރިކަބަރުތައް އެއްމެނަށް.\nބޮޑުހުޅު ސަރުކާރު ޖަނަމޯޓަރ. ހަލާކުވާނެ އެކަމަކު ހިދުމަތް ނުލިބިދަނީ ބޮޑުހުޅު ސަރުކާރު ފެންވަރު ނެތިގެން\nކަރަންޓް ނެތޭ ކިޔާފައި އޮފީސްތައް ބަންދުކުރަން އަތޮޅު ކައުންސިލްގެ ރައީސަށް ހުއްދަ ދިނީ ކޮން ފަރާތަކުންބާ؟\nޖިޒީރާ ރާއްޖޭގަ ކަރަންޓެެއް ނުހުންނާނެ\nމުޅި ރާއްޖެ ''ކަރަންޓް'' ސޯލިހްވެ، ޖަޒީރާވެ ނިމެނީއެވެ.\nއަތޮޅުތެރޭގެ ރަށްރަށަށް ކަރަންޓާ/ފެނާ/ނަރުދަމާގެ ޚިދުމަތް ދިނުމުގެ ކަންކަން މިހާރަށްވުރެ ހަރުދަނާ ގޮތެއްގައި ގެންދެވޭނެ ގޮތެއް އެބަހޯދަންޖެހޭ. ހއ އިން އައްޑުއަށް މިޝަކުވާ ހަމަ ކޮންމެ ދުވަހަކުހެން އެބަ އަޑުއިވެޔޭ ބުންޏަސް ދޮގަކަށް ނުވާނެ. މުޅިރާއްޖޭގެ ކަރަންޓާ ފެނާ ނަރުދަމާ ގެ ކަންކަން ފެނަކަ އަށް ނުބެލެހެއްޓޭ ނަމަ، ތިންބަޔަކަށް ބަހައިގެން ޚިދުމަތް ދޭންވީ ނުވަތަ އެކަންކުރެވޭ ވަރުގެ ގާބިލުބަޔަކު ހޯދަންވީ. އަބަދު އިންޖީނު މައްސަލަޖެހުމަކީ އަރަތެއް.\nޖަނަމޯޓަރަކީ މައްސަލަ ނުޖެހޭ ގޮތަށް އުފައްދާފަ ހުންނައެއްޗެއް ނޫން، މައްސަލަ ޖެހޭނެ، ފުރަމާލޭގަވެސް މައްސަލަ ޖެހޭނޫންތޯ، އެމައްސަލަ "ފިސާރި ކަމަކަށް" ވަނީ ބެކަޕް ނުހުންނާތީވެ، ޖަނަމޯޓަރެއް ސާވިސްކުރަންވެސް ނިންވާލެވޭނެ ފަދަ ނުހުރޭ، ނިންވާލާފިއްޔާ ސާވިސްކޮށް ނިމެންދެން ރައްޔިތުން ތިބެން މިޖެހެނީ ކަނު އަނދިރީގަ، ޔައުނީ ސާވިސްކުރާ ދުވަސް ކޮޅުވެސް ހިންގާލާނެ އެއްޗެއް ނުހުރޭ، އެކަމަށް ހައްލެއް ހޯދަންވީ.


Naseebu rangalhukuran faisaa fothi ellee mathindhaa boat engine ah | Mihaaru\nޗައިނާ މީހަކު، ނަސީބު ރަނގަޅުކުރަން ކަމަށް ބުނެ މަތިންދާބޯޓެއްގެ އިންޖީނު ތެރެއަށް ފައިސާ ފޮއްޗެއް އެއްލުމުން ވަނީ ދައުވާކުރަން ނިންމާފައި\n"ނަސީބު ރަނގަޅުކުރަން" މަތިންދާބޯޓު އިންޖީނު ތެރެއަށް ފައިސާ ފޮއްޗެއް އެއްލައިފި\n28 ފެބުރުއަރީ 2019 - 07:21 1 comment\nނަސީބު ގަދަކުރަން ކަމަށް ބުނެ މަތިންދާބޯޓެއްގެ އިންޖީނު ތެރެއަށް ފައިސާފޮއްޗެއް އެއްލި ޗައިނާ މީހަކަށް މިހާރު ވަނީ ޖިނާއީ ދައުވާއެއްގެ ބިރު ކުރިމަތިވެފަ އެވެ.\nމިކަން ހިނގާފައި ވަނީ މި މަހުގެ 17 ވަނަ ދުވަހު ޗައިނާގެ އެއާޕޯޓެއްގަ އެވެ. ފައިސާފޮތި އިންޖީނު ތެރެއަށް އެއްލުމުގެ ސަބަބުން ދަތުރު ފަސްކުރަންޖެހި އެއާލައިނަށް ވަނީ 20،000 ޑޮލަރުގެ ގެއްލުމަކާ ވެސް ކުރިމަތިވެފަ އެވެ. އިއްތިފާގުން ނަމަވެސް މިކަން ދިމާވި އެއާލައިނުގެ ނަން ވެސް މި ހާދިސާއާ ގުޅެ އެވެ. އެއީ "ލަކީ އެއާ" ގެ ބޯޓެކެވެ.\nއިންޖީނުތެރެއަށް ފައިސާ ފޮތި އެއްލިކަން އެނގުނީ ސަލާމަތީ ކަންކަން ބަލަހައްޓާ މީހަކަށް އެއް އިންޖީނާ ދިމާލު ބިންމަތިން ދެ ފައިސާ ފޮތި ފެނުމުން އިތުރަށް ބެލި ބެލުމުންނެވެ. މިކަން ކުރި ކަމަށްވީ 28 އަހަރުގެ ޒުވާން ފިރިހެނެކެވެ. އޭނާ ބުނެފައި ވަނީ އެކަން ކުރީ ބޯޓަށް ގެއްލުމެއް ދޭން ނޫން ކަމަށާއި އެއީ ޗައިނާގެ އާދަކާދައާ އެއްގޮތަށް ކުރި އަމަލެއް ކަމަށެވެ. އޭނާ ބުނީ އިންޖީނު ތެރެއަށް ފައިސާފޮތި އެއްލުމުން، ބޯޓަށް ރައްކާތެރިކަން ލިބޭނެ ކަމަށް އޭނާ ގަބޫލުކުރީ ކަމަށެވެ.\nމިކަމާ ހެދި އެ ބޯޓުގެ ދަތުރު ކެންސަލްކޮށް، 162 ފަސިންޖަރުން ފުރުވާލަން ޖެހުނީ އެހެން ބޯޓެއްގަ އެވެ.\nމަތިންދާބޯޓެއްގެ އިންޖީނު ތެރެއަށް ފައިސާ ފޮއްޗެއް ހިނގައްޖެ ނަމަ އިންޖީނު ވަރަށް ބޮޑަށް ހަލާކުވެ ނުރައްކާތެރި ހާދިސާއެއް ހިނގުން ވަރަށް ގާތްވާނެ އެވެ. މީގެ ކުރިން، 2017 ވަނަ އަހަރު ޗައިނާގައި، 80 އަހަރުގެ މީހަކު ވެސް ވަނީ މަތިންދާބޯޓެއްގެ އިންޖީނު ތެރެއަށް ނުވަ ފައިސާ ފޮތި އެއްލައިފަ އެވެ. އޭގެ ދުވަސްކޮޅެއް ފަހުން 76 އަހަރުގެ އަންހެނަކު ވެސް ހަމަ މިގޮތަށް ކަންތައް ކުރި އެވެ.\nއިތުރު ލިޔުންތައް ވައިގެ ދަތުރުފަތުރު ޗައިނާ


France aai Portugal ge Africa ge tharin\nހަނގުރާމަ އާއި ތަޅާފޮޅުމާއި ތައުލީމާއި ސިއްހަތާއި ހަމަޖެހުމާއި އަމަންއަމާން ދިރިއުޅުމަކަށް އެދި ޒަރޫރީ ވަސީލްތައް ފަހި ދިމަދިމާލަށް ހިޖުރަކުރުން މިއަދު އާއްމުކަމެކެވެ. ޔޫރަޕުގެ އެންމެ ބޮޑު ފުޓްބޯޅަ މުބާރާތް ރޭ ފްރާންސްގައި ނިމިދިޔައިރު ފައިނަލްގައި ވާދަ ކުރި ދެ ޓީމަކީ ވެސް މިފަދަ އެތައް ހިޖުރަކުރުމަކުން އުފާ ހޯދައިގެން ތިބި ދެ ގައުމެވެ. މި ދެ ގައުމުގެ ގިނަ ކުޅުންތެރިން ނިސްބަތްވަނީ އެފްރިކާގެ އެކި ހިސާބުތަކަށެވެ. މިހެންވެ ޕޯޗުގީޒުންނާއި ފަރަންސޭސީންނެކޭ އެއްފަދައިން މި ކުޅުންތެރިން ނިސްބަތްވާ ގައުމުތަކުން ވެސް ތިބީ އެމީހުންގެ ކުޅުންތެރިޔާ ކުޅޭތީވެ ޔޫރޯ އަށް ވަރަށް ބޮޑަށް ލޯހުޅުވައިގެންނެވެ.\nފަރަންސޭސި ކުޅުންތެރިންގެ ތެރެއިން ބަލައިސް މަޓުއިޑީ އަކީ އެންގޯލާގެ ދާހީލީ ހަނގުރާމައިން ސަލާމަތްވުމަށް 1980ގެ ތެރޭގައި ފްރާންސަށް ހިޖުރަކުރި ދެމަފިރިއަކަށް ލިބުނު ކުއްޖެކެވެ. އާއިލާގެ ބައެއް މެމްބަރުންނާއެކު އޭނާ އުޅެ ބޮޑުވީ ފްރާންސްގެ ޓައުލަންސްގަ އެވެ. ބައްޕަގެ ގައުމު އެންގޯލާ އަށް ކުޅެން ލިބުނު ފުރުސަތު ދޫކޮށް އޭނާ ފްރާންސްގެ ޖާޒީގައި ނުކުތީ 2006 ވަނަ އަހަރު އެވެ. ރޭ ފްރާންސް ބަލިވިއިރު އޭނާ ކުޅޭތަން ބަލަން އާއިލާގެ އެންމެން ދަނޑުގައި ތިއްބެވެ.\nމަޓުއިޑީ (ވ) އާއި ޕޮގްބާ (15)\nފަރަންސޭސި ކުޅުންތެރިންގެ ތެރެއިން އޭނާގެ އަގު 100 މިލިއަން ޕައުންޑަށް އަރާފައިވާ ޕައުލް ޕޮގްބާ އަކީ ފްރާންސްގައި ދިރިއުޅުނު ގިނީގެ ދެމަފިރިއަކަށް ލިބުނު ކުއްޖެކެވެ. ފެޓްރިސް އެވްރާގެ އާއިލާ ގުޅިފައިވަނީ ސެނަގާލްއާ އެވެ. މެންޗެސްޓާ ސިޓީގެ އެލިއަކުއިމް މަންގާލާ އާއި ކްރިސްޓަލް ޕެލަސްއަށް ބަދަލުވެފައިވާ ގޯލްކީޕަރު ސްޓީވް މަންޑަންޑާ އަކީ ޑިމޮކްރަޓިކް ރިޕަބްލިކް އޮފް ކޮންގޯގެ އަށް ނިސްބަތްވާ ދެ ކުޅުންތެރިންނެެވެ. ފްރާންސްގެ ކުޅުންތެރިންގެ ތެރެއިން އެފްރިކާގެ އުތުރަށް ނިސްބަތްވާ ހަމައެކަނި ކުޅުންތެރިއަކީ އާދިލް ރަމީ އެވެ. އޭނާގެ ބައިންބަފައިންނަކީ މޮރޮކޯގެ ބައެކެވެ.\nކޯންޓޭ އާއި އިމިޓީ (22) އާއި ގްރިއެޒްމަން އަދި މަޓުއިޑީ (ވ)\nޔޫރޯ އަށް ފަހު ބާސެލޯނާގެ ފަހަތުން ފެނިގެންދާނެ ޒުވާން ޑިފެންޑަރަކީ ސެމިއުލް އުމިޓީ އެވެ. އޭނާ ފްރާންސްގެ ރައްޔިތަކަށްވީ އުމިޓީ ވިހޭތާ އެންމެ ދެ އަހަރު ނުވަނީސް މަންމަ އާއި ބައްޕަ އާއިލާއާއެކު ކެމަރޫން ދޫކޮށްލުމުންނެވެ. މެދުތެރޭގައި ވަރުބަލިވުމެއްނެތް އަސްތަކެއް ފަދައިން ހަރަކާތްތެރިވާ މޫސާ ސިސޯކޯ އާއި އެންގޯލޯ ކޯންޓޭ އަކީ މާލީ އަށް ނިސްބަތްވާ ދެ ކުޅުންތެރިންނެވެ.\n1998 ވަނަ އަހަރުގެ ވޯލްޑް ކަޕާއި 2000 ވަނަ އަހަރުގެ ޔޫރޯ ހޯދި ފްރާންސްގެ މުހިންމު ދެ ކުޅުންތެރިން ކަމަށްވާ ތިއޭރީ އޮންރީ އާއި ލިލިއަމް ތުރާމް އަކީ ވެސްޓް އިންޑީޒަށް ނިސްބަތްވި ދެ ކުޅުންތެރިންނެވެ. މި ދެ ކުޅުންތެރިންގެ ހަނދާންތައް މިހާރުގެ ޓީމުގައި އާކޮށްދެނީ ރޭގެ މެޗުގައި ފްރާންސް ކަރުތާ ފެނަށް ދިއުމުން ފެނިގެންދިޔަ ޒުވާން ފޯވަޑް އެންތަނީ މާޝިއަލް އެވެ. ވެސްޓް އިންޑީޒަކީ ފްރާންސްގެ ބާރުގެ ދަށުގައި އެތަކެއް ދުވަހެއްވަންދެން އޮތް ގައުމެކެވެ.\nޔޫސޭބިއޯގެ ފޮޓޯއަކާއި ޔޫރޯ ތައްޓާއެކު ޕޯޗުގަލް ކުޅުންތެރިން.\nފްރާންސެކޭ އެއްގޮތަށް ޕޯޗުގީޒުންނަކީ ވެސް އެކިގައުމުތަކުގެ ކުޅުންތެރިންގެ މައްޗަށް ބިނާވެފައި އޮތް ޓީމެކެވެ. ޕޯޗުގަލްގައި އުފެދުނު އެންމެ މަޝްހޫރު ކުޅުންތެރިޔާ ޔޫސޭބިއޯ އަކީ އެފްރިކާގެ މޮޒަންބީކަށް އުފަން މީހެކެވެ. ތަށި ހިފައިގެން ރޭ ޕޯޗުގަލް ޓީމު ގައުމަށް ދިޔައިރު ތައްޓާއެކު ކުޅުންތެރިން ފްލައިޓުގައި ތިބީ ޔޫސޭބިއޯގެ ފޮޓޯ އެއް ވެސް އެމީހުގެ ކުރިމަތީގައި ބަހައްޓައިގެންނެވެ.\nޕޯޗުގަލްގެ މިހާރުގެ ކުޅުންތެރިންގެ ތެރެއިން ވައިސް ކެޕްޓަން ނާނި އުފަންވީ ކޭޕްވާޑޭ އަށެވެ. އުމުރުން 20 އަހަރުގައި ގައުމީ ޖާޒީގައި ފެނިގެންދިޔަ އެލިސޭއު ޑޮސް ސަންޓޯސްގެ މަންމަ އަކީ ކޭޕްވާޑޭގެ ރެސްޓޯރަންޓެއްގައި މަސައްކަތް ކުރި އަންހެނެކެވެ. ބައްޕަ އަކީ ޕޯޗުގަލްގެ އެމްބިއުލާންސް ޑްރައިވަރެކެވެ. އޭނާ ވަރަށް ކުޑައިރު މައިންބަފައިން ވަކިވުމުން އުޅެ ބޮޑުވީ ބައްޕާގާތުގަ އެވެ.\nއެޑާ (ވ) އާއި ރޮނާލްޑޯ ޔޫރޯ ތައްޓާއެކު.\nފްރާންސް ބަލިކޮށް ޕޯޗުގަލް އަށް ތަށި ހޯދައިދިން ލަނޑު ޖަހައިދިނީ އެޑާ އެވެ. ފުރިހަމަ ނަމުންނަމަ އެޑިޒީޓޯ އެންޓޯނިއޯ ލޮޕޭޒް އެވެ. އޭނާގެ މައިންބަފައިންނަކީ ގިނީގެ ބައެކެވެ. އުމުރުން އެންމެ 11ގައި އޭނާ ފްރާންސަށް ބަދަލުވީ އެވެ.\nމުބާރާތުގެ ޑްރީމް ޓީމުގައި ވެސް ހިމެނުނު ޕޯޗުގަލްގެ ޑިފެންޑަރު ރަފޭލް ގުއެރެއިރޯ އަކީ ފްރާންސަށް އުފަން ކުޅުންތެރިއެކެވެ. އޭނާގެ ބައްޕަ އަކީ ޕޯޗުގަލްގެ މީހެކެވެ. މަންމަ އަކީ ފްރާންސްގެ ރައްޔިތެކެވެ.\nރެނާޓޯ ސަންޗޭޒް ތައްޓާއި މެޑަލް ހިފައިގެން.\nޕޯޗުގަލްގެ މެދުތެރެ އާއި ފޯވަޑް ލައިނަށް ބޯޅަ ސަޕްލައިކޮށްދިނުމުގެ އެންމެ މުހިންމު ދައުރެއް އޮތީ ރެނާޓޯ ސަންޗޭޒަށެވެ. އޭނާ އަކީ ޕޯޗުގީޒް ބައްޕަ އަކާއި ކޭޕްވާޑޭގެ މަންމައަކަށް ލިބުނު ކުއްޖެކެވެ. ޕޯޗުގަލްގައި ސަންޗޭޒް ވިހޭތާ ވަރަށް ކުޑަކުޑަ ދުވަސްކޮޅެއްގެ ތެރޭގައި ބައްޕަ އާއި މަންމަ ކައިވެނީގެ ގޮށް މޮހާލި އެވެ. އެއަށްފަހު ބައްޕަ ދިޔައީ ފްރާންސަށެވެ. މިހެންވެ ސަންޗޭޒް ރަޖިސްޓްރީ ކުރުމުގެ ކަންތައްތައް ވެސް އެތައް ދުވަހެއް ވަންދެން ފަސްވެގެންދިޔަ އެވެ. އެންމެފަހުން 18 އޮގަސްޓް 1997ގައި ޕޯޗުގަލް އަށް އުފަން ރައްޔިތެއްގެ ގޮތުގައި ސަންޗޭޒް ރަޖިސްޓްރީ ކުރެވުނީ އޭނާގެ ބައްޕަ 2002 ވަނަ އަހަރު ފްރާންސުން އެނބުރި ޕޯޗުގަލް އައުމާއެކުގަ އެވެ. ނަމަވެސް މިއަދު ސަންޗޭޒަކީ އޭނާގެ ހިދުމަތަށް ޔޫރަޕުގެ ބޮޑެތި ކުލަބުތަކުން ބޭނުންވާ އަގުހުރި ފުޓްބޯޅަ ކުޅުންތެރިއެކެވެ. ޔޫރޯ ފުޓްބޯޅަ މުބާރާތުގެ އެންމެ މޮޅު ޒުވާން ކުޅުންތެރިޔާ އެވެ.\nޕޯޗުގަލް ހިތްވަރު ހޯދީ ރޮނާލްޑޯގެ ހާފްޓައިމް ސްޕީޗުން


BREAKING: China Ge Billionaire Jack Ma Gellijje - Vaguthu\nޗައިނާގެ މަޝްހޫރު ބިލިއަނަރު ޖެކް މާ ގެއްލިގެން ހޯދަން ފަށައިފި އެވެ.\nޖެކް މާ ނުފެންނަތާ ދެ މަސް ވެފައިވާކަމަށް އެޤައުމުގެ މީޑިއާތަކުން ރިޕޯޓުކުރަމުންދާއިރު އޭނާ ގެއްލުނީ އޭނާގެ އަމިއްލަ ޝޯއެއް ކަމަށްވާ ‘އެފްރިކާސް ބިޒްނަސް ހީރޯސް’ ގެ ފަހު ޝޯގެ ފަނޑިޔާރަކަށް ދިއުމަށް ނުކުޅެދިފައި ހުއްޓާއެވެ.\nމަޝްހޫރު އަލީބާބާގެ ކޯފައުންޑާ އަދި އެންޓް ގްރޫޕުގެ ވެސް އިސްފަރާތް ގެއްލިފައި މިވަނީ އޭންޓް އިނީޝިއަލް ޕަބްލިކް އޮފާ (އައިޕީއޯ) ނޮވެމްބަރު މަހު ސަސްޕެންޑު ކޮށްފައި ވަނިކޮށެވެ. އަދި މި އެ މައްސަލައާއި ގުޅިގެން ޗައިނާ ސަރުކާރުން ވަނީ މާ ޤައުމުން ބޭރު ނުވުމަށްވެސް އަންގާފަ އެވެ.\nއަލީބާބާއި ދެކޮޅަށް ކެމްޕެއިނެއް ފަށައިފައި ވަނީ އާންމު ބައްދަލުވުމެއްގައި މާ ޗައިނާގެ ރެގިއުލޭޓަރަކާއި ދިމާކޮށް ދެއްކި ވާހަކަ ތަކަކާއި ގުޅިގެންނެވެ. މާ ބުނީ ޗައިނާގެ ރެގިއުލޭޓަރީ ސިސްޓަމް އޮންނަ ގޮތުން ކުރިއެރުންތަކަށް ހުރަސްއެޅިގެންދާ ކަމަށާއި އިގްތިސާދީގޮތުންވެސް ކުރިއެރުމަށް ހުރަސްއެޅިގެންދާ ކަމަށެވެ.\nމާ ވަނީ ޗައިނާގެ ކުދި ވިޔަފާރިތަކަށް އިގްތިސާދީގޮތުން ކުރިޔަށް ދިއުމަށް މަގުފަހިކޮށްދީ ވަކިވަކި ފަރާތްތަކަށްވެސް އެހީތެރިވުމަށް އެދިލައްވާފައި އެވެ. ޗައިނާއިން ވަނީ އެޤައުމުގެ އިގްތިސާދުދާ މިންވަރު ދެނެގަތުމަށް ކުރިއަރަމުން އަންނަ އިންޓަނެޓުގެ ސެކްޓަރު ދެނެގަންނަމުންނެވެ.\nމާ އަކީ އެކި ފަރާތްތަކަށް އެހީވުމުގައި މަޝްހޫރު މީހެކެވެ. އޭނާ ވަނީ ޔޫރަޕުގެ ޤައުމުތަކަށް މިލިއަނަށްވުރެ ގިނަ ފޭސް މާސްކް ހަދިޔާ ކޮށްފަ އެވެ. އަދި ބޭނުންޖެހިފައިވާ ފަރާތްތަކަށް އެހީވުމުގައި ޖެކް މާ ފާހަގަ ކުރެވޭއިރު އޭނާގެ ފައުންޑޭޝަންގެ ދަށުން އަންނަނީ ކިޔަވައިދިނުމުގެ ދާއިރާއަށާއި އަންހެނުން ބާރުވެރިކުރުވުމަށް އަދި ތިމާވެށީގެ ކަންކަމަށް ހަރަދުކުރަމުންނެވެ.\nޖެކް މާގެ ފައުންޑޭޝަނުން މިހާތަނަށް 300 މިލިއަނަށްވުރެ ގިނަ ޑޮލަރު ހަދިޔާކޮށްފައިވާކަމަށް ފޯބެސް އިން ރިޕޯޓު ކުރެއެވެ. މާ އެންމެ ފަހަކަށް ޓުވީޓެއް ކޮށްފައި ވަނީ ފާއިތުވި އަހަރުގެ އޮކްޓޯބަރު މަހުގެ 10 ވަނަ ދުވަހުގައި އެވެ.\nޖެނުއަރީ 4, 2021 13:49\nޖެނުއަރީ 4, 2021 15:11\nޔޫރަޕް ގެ އެހީތެރިއެއް ދޯ؟\nޖެނުއަރީ 4, 2021 19:28\nއޭނާ މިޤައުމަށް މާސްކު ދިންކަން ނޭނގޭތަ\nޖެނުއަރީ 4, 2021 19:38\nކޮބާތަ ގެއްލިފައިވާ މީހުން ހޯދަން ހަދާފައިވާ ކޮމިޓީ.. މީނަ ހޯދަން އުޅެބަލަ..\nޖެނުއަރީ 4, 2021 22:24\nނިދާފަ ހޭލަން ކުޑަދުވަސްކޮޅެއްނަގާނެ\nޖެނުއަރީ 4, 2021 22:44\nހުޅަނގުގެ ޕުރޮޕެގެންޑާ ތިޔާ، ތިކަހަލަ ޕުރޮޕެގެންޑާ ފަތުރަން އެކަނި އެމެރިކާ ބަޖެޓުގަ އެބައޮތް 300 މިލިއަން ޑޮލަރު ޖަހާފަ. މީގެކުރިން ކިމްޖޮން އުން މަރުވާނީ ދޭތެރެދޭތެރެއިން، މިހާރު އަމާޒު ހުރީ ޗައިނާއަށް.\nޖެނުއަރީ 5, 2021 07:41\nތީނަ އެބައިން އަހުން މެއް ގޭގައި ރުފިޔާ ގުނަން!!\nޖެނުއަރީ 10, 2021 01:33\nޖެކުމާކު ހުރީ ރާއްޖޭގައި ޗުއްޓީ ހޭދަކުރަން.